প্ৰসঙ্গঃ মানসিক নিৰ্যাতনকাৰী— “সমাজৰ নীৰৱ কিন্তু পৈশাচিক নৃশংস হত্যাকাৰী”\nby মাধুৰ্য্য বৰুৱা\n“এইখন ফটোকেই কভাৰ পেজত দিব” – প্ৰকৃত বয়সতকৈ প্ৰায় ১০-১৫ বছৰ বেছি যেন লগা দেউতাকজনে একমাত্ৰ জীয়ৰীৰ ফটো এখন আমালৈ আগবঢ়াই দি ক’লে। এমোকোৰা হাঁহি, চকুত গোলাকাৰ আকৃতিৰ মুখমণ্ডল আৰু চুটিকৈ কটা চুলিখিনিৰ সৈতে খাপ খাই পৰা চশমাযোৰৰ সৈতে স্কুলৰ বেজ সম্বলিত ব্লেজাৰ পৰিহিতাৰ ফটোখন চাই থাকোতে পাহৰিয়েই গৈছিলোঁ যে তাই এতিয়া আৰু এইখন পৃথিৱীত নাই। ডিঙিত ওলমি থকা আইকাৰ্ডখনত স্কুলৰ নামটো স্পষ্টকৈ জিলিকি আছে ফটোখনত। “তাই গোলাপ ফুল খুউব ভাল পাইছিল, গতিকে ফটোখনৰ চাৰিওফালে গোলাপেৰে সজাই কভাৰ পেজটোত দিব পাৰিব নহয়?” এইবাৰ মাকে ক’লে। মই মাত্ৰ ক’লো, “হ’ব।”\nজীৱনৰ ৰং, সুগন্ধইচোন তেওঁলোকৰ জীৱনৰ পৰা হেৰাই গ’ল। তথাপি এটা বঁটা আগবঢ়াইছে তাইৰ স্মৃতিত দূৰ্ভগীয়া পিতৃ-মাতৃহালে। তাৰে লগত সংগতি ৰাখি সৰুকৈ স্মৃতিগ্ৰন্থ এখন প্ৰকাশ কৰিব বিচাৰিছে। তাৰে দায়িত্ব আমাক দিব বিচৰাত ঘৰখনত আমাৰ পদাৰ্পণ ঘটিছিল। জীয়ৰীৰ মৃত্যুত যেন সময়বোৰ ৰৈ গৈছিল তেওঁলোকৰ। এটি বিৱৰ্ণ পুৰণি ঘৰ। বহুদিন চূণ-তেল দিয়া নাই। ঘৰৰ পৰ্দা, চোফাৰ কাপোৰ সকলো পুৰণি কিন্তু চাফ-চিকুণ। পিতৃ-মাতৃহালে কঢ়িয়াব লাগে বাবেই যেন জীৱন দুটি কঢ়িয়াই ফুৰিছে। মাকে এখিনি ফটো আমাৰ হাতত দিলেহি। পুৰণি ফটো। জন্মৰ সময়ৰ, অন্নপ্ৰাসন্ন, প্ৰথমটো জন্মদিন, মিচিকিয়া হাঁহিৰে স্কুলৰ ইউনিফৰ্মত পিঠিত বেগ, ডিঙিত আইকাৰ্ড, ৱাটাৰ বটল, ভৰিত চিকচিকিয়া জোতাৰে প্ৰথম স্কুললৈ যোৱা দিনটোত তোলা ফটো আৰু …. “এইখিনি ফটো আপোনাৰ ‘হোৱাটচ্এপ’ত দিছোঁ, পাছত চাই ল’ব,” দেউতাকজনে ক’লে। ময়ো সন্মতি জনাই তেওঁলোকৰ পৰা বিদায় ল’লোঁ।\nঘৰলৈ আহিহে চালোঁহি তাইৰ মৃত্যুৰ পাছৰ দুখনমান ফটো পঠাইছিল মোৰ ম’বাইলত। জীৱনটো আৰম্ভ হোৱাৰ পূৰ্বেইচোন শেষহৈ গ’ল তাইৰ জীৱনটো। নাকত কপাহ, বগা কাপোৰৰ ওপৰত অজস্ৰ ফুল। অন্তিম শয়নৰ ফটো। তথ্যনুসৰি তাই আঁতৰি যোৱা বছৰৰ লেখেৰে প্ৰায় ৫ বছৰ অতিক্ৰম কৰিলে। আচলতে এই পৃথিৱীৰ পৰা তাই নিজেই আঁতৰি গৈছিল। ভয়ংকৰ সিদ্ধান্ত গ্ৰহণৰ দিনটোত স্কুলৰ পৰা ঘৰলৈ অহাৰ পৰিৱৰ্তে স্কুলৰে পঞ্চম মহলাৰ পৰা তললৈ জপিয়াই দিছিল।\nবিভিন্ন সংগঠনৰ প্ৰতিবাদী কাৰ্যসূচী, টি. ভি. চেনেলৰ ব্ৰেকিং নিউজ, বাতৰি কাকতৰ শিৰোনাম আৰু সামাজিক মাধ্যমত আলোচনাৰ অন্তত এদিন সকলো স্বাভাৱিকতেই নিৰৱ হৈ পৰিছিল। মাথো সজীৱ হৈ থাকিল তাই পিতৃ-মাতৃহালৰ স্মৃতিত। স্কুলৰ অধ্যক্ষা গ্ৰেপ্তাৰৰ সন্মুখীন হৈছিল যদিও স্বাভাৱিকতা আহিবলৈ বেছি দিনৰ প্ৰয়োজন নহ’ল।\nবিগত বৰ্ষৰ ডিচেম্বৰ মাহটোতেই তেজপুৰ আৰু ডিব্ৰুগড় বিশ্ববিদ্যালয়ৰ দুগৰাকী ছাত্ৰীয়ে আত্মহত্যা কৰাৰ লগতে গুৱাহাটীৰ মডাৰ্ণ ইংলিচ স্কুলৰ অষ্টম শ্ৰেণীৰ ছাত্ৰীয়ে আত্মহত্যাৰ পথ বাছি ল’বলৈ বাধ্য হৈছিল। এনেধৰণৰ দূৰ্ভাগ্যজনক ঘটনাসমূহৰ যৱনিকাৰে সমাধানৰ সংক্ৰান্তত উচ্চপদস্থ আৰক্ষী বিষয়া, প্ৰশাসনিক বিষয়া আৰু মনোৰোগ বিশেষজ্ঞৰ লগতো আলোচনা কৰিছিলোঁ। এনেধৰণৰ ছাত্ৰীৰ আত্মহত্যাৰ সামগ্ৰিক প্ৰেক্ষাপটটো সাধাৰণতে “প্ৰেমজনিত” বুলিয়েই বিষয়টো সামৰি থৈ দিয়া হয়। শেহতীয়াকৈ প্ৰকাশিত এক প্ৰতিবেদন অনুসৰি গুৱাহাটীতে আত্মহত্যাৰ সংখ্যা অসমৰ ভিতৰত অত্যাধিক। তাৰে বেছি সংখ্যকেই কম বয়সীয়া যুৱক-যুৱতী। তাৰ ভিতৰত ছাত্ৰ-ছাত্ৰীও আছে।\nআমি প্ৰথমতেই যিগৰাকী ছাত্ৰীৰ কথা উনুকিয়াইছোঁ তাই ভয়ংকৰ ঘটনাটো সংঘটিত কৰাৰ সময়ত একাদশ শ্ৰেণীৰ ছাত্ৰী আছিল। অধ্যক্ষা, দুগৰাকী শিক্ষয়িত্ৰী আৰু শ্ৰেণীৰে কেইগৰাকীমান “চামচা-টাইপ” সহপাঠীৰ মানসিক অত্যাচাৰৰ বাবে আত্মহত্যাৰ পথত ভৰি দিবলৈ বাধ্য হৈছিল বুলি তেতিয়াই শুনিছিলোঁ।\nঅসমৰ আত্মহত্যাৰ তথ্যসমূহ লক্ষ্য কৰিলে দেখা যায় যে কম বয়সীয়া ছাত্ৰতকৈ ছাত্ৰী আৰু চৰকাৰীৰ পৰিৱৰ্তে ব্যক্তিগত খণ্ডৰ শিক্ষা প্ৰতিষ্ঠানৰ ছাত্ৰ-ছাত্ৰীৰ আত্মহত্যাৰ সংখ্যা অধিক। উচ্চ-শিক্ষা প্ৰতিষ্ঠানত আকৌ চৰকাৰী-বেচৰকাৰী প্ৰতিষ্ঠানৰ পাৰ্থক্য নাই। চাৰিওফালে দেৱাল, নিজা নিৰাপত্তাৰক্ষীৰে পৰিবেষ্টিত বিশাল অত্যাধুনিক অট্টালিকাৰ ভিতৰত নিয়মানুৱৰ্তিতা আৰু অধিক নম্বৰ প্ৰাপ্তিৰ দৌৰ অব্যাহত থাকে। স্বাভাৱিকতেই তাত বৰ্তমান পৰিস্থিতিত পৰিপ্ৰেক্ষিতত কাৰো আপত্তি নাই। কিন্তু ছাত্ৰ-ছাত্ৰীক মানসিক অত্যাচাৰৰ মাজেৰে আত্মহত্যাৰ দৰে পথত ভৰি দিবলৈ বাধ্য কৰা একাংশক স্বাভাৱিকতেই নাকী লগাব লাগিব। এনে ব্যক্তিগত শিক্ষা প্ৰতিষ্ঠানৰ মালিকপক্ষ সাধাৰণতে একোজন পুঁজিপতি হয় আৰু সেইসকলৰ উঠা-বহা উচ্চপদস্থ চৰকাৰী বিষয়া, ৰাজনৈতিক নেতা, প্ৰভাৱশালী ছাত্ৰনেতা আৰু সংবাদ মাধ্যমৰ মালিকপক্ষ পৰ্যন্ত থাকেগৈ। গতিকে একোজন দূৰ্ভগীয়া এনে ঘটনাৰ বলি হোৱাৰ পাছত পিতৃ-মাতৃয়ে ন্যায় লাভৰ পথ কঠিন হয়। প্ৰকৃততে এনে দূৰ্ভাগ্যজনক ঘটনা প্ৰতিহতৰ বাবে কঠোৰ চৰকাৰী দৃষ্টিভংগীৰ প্ৰয়োজন। নম্বৰ, কেৰিয়াৰৰ দৌৰত ছাত্ৰ-ছাত্ৰীৰ ওপৰত মানসিক চাপ বৃদ্ধি হয়। আকাংক্ষিত নম্বৰ নাপাই হতাশ হয়গৈ। তাৰবাবে মনোৰোগ বিশেষজ্ঞ, পিতৃ-মাতৃৰ বিশেষ মনোযোগৰ প্ৰয়োজন ঠিকেই। কিন্তু শিক্ষা প্ৰতিষ্ঠানৰ মূৰব্বী শিক্ষক, সহপাঠী ইত্যাদিৰ মানসিক অত্যাচাৰে যাতে আত্মহত্যাৰ পথত ভৰি দিবলৈ বাধ্য কৰিব নোৱাৰে তাৰ বাবে বাস্তৱসন্মত ব্যৱস্থাৱলীৰ প্ৰয়োজনীয়তাৰ কথা প্ৰতিজন সংবেদশীল ব্যক্তিয়ে অনুভৱ কৰে নিশ্চিত ভাৱে।\nগুৱাহাটীৰ শেহতীয়াকৈ সংঘটিত অষ্টম শ্ৰেণীৰ ছাত্ৰীগৰাকীৰ আত্মহত্যাৰ পৰৱৰ্তী দুটা দিন আৰক্ষী নিৰৱ হৈ ৰ’ল যাদুকাঠিৰ স্পৰ্শত। যাৰ বাবে উক্ত অধ্যক্ষাগৰাকীয়ে অৰ্ন্তধানৰ সুযোগ পালে। সকলো ছাত্ৰ-ছাত্ৰীকে প্ৰতিনিধিত্বৰ দাবী কৰা “সদৌ অসম ছাত্ৰ সন্থা”ৰ এই ক্ষেত্ৰত সক্ৰিয়তাৰ অভাৱ দূৰ্ভাগ্যজনক। কাৰণ দূৰ্ভাগ্যজনকভাৱে আত্মহত্যাৰ পথত ভৰি দিবলৈ বাধ্য হোৱা ছাত্ৰীগৰাকী যিতো জনগোষ্ঠীৰ, সেই জনগোষ্ঠীৰ সংগঠনেহে প্ৰতিবাদ কৰি থকা দেখা গ’ল। আনফালে বিশ্ববিদ্যালয়ৰ প্ৰৱক্তাৰ দ্বাৰা ছাত্ৰী যৌন নিৰ্যাতনৰ সন্মুখীন হোৱাৰ ঘটনা সময়ে-সময়ে সংবাদ মাধ্যমত প্ৰকাশ পাই থাকেই। এনে কাৰ্যৰ সন্মতি নজনোৱা ছাত্ৰীও তেনে পক্ষৰ পৰা মানসিক নিৰ্যাতনৰ সন্মুখীন হয়।\nমনোৰোগ বিশেষজ্ঞ এগৰাকীয়ে আমাক কয় যে, ছাত্ৰৰ তুলনাত যিহেতু ছাত্ৰীসকল বেছি সংবেদনশীল হয়, গতিকে মানসিক আঘাত সহ্যৰ দৃঢ়তা তেওঁলোকৰ কম হয়। জোতা-চেণ্ডেলৰ দৰে বছৰত কেইবাটা বয়ফ্ৰেণ্ড বদলি কৰা একাংশ ছাত্ৰী যেনেকৈ আছে, অত্যন্ত সংবেদনশীল ছাত্ৰীও আছে। এয়া আমি মনত ৰাখিব লাগিব।\nশিক্ষানুষ্ঠান একাংশত ছাত্ৰ-ছাত্ৰীয়ে মানসিক হাৰাশাস্তি কৰা সকলৰ বিপক্ষে উপযুক্ত সময়ত অভিযোগ দিব পৰা এক কৰ্তৃপক্ষৰ প্ৰয়োজন। ব্যৱস্থাৱলী এনে হোৱা উচিত যাতে, “হাই প্ৰ’ফাইল”ৰ লগত থকা হলিগলিৰ বাবে অভিযুক্তই উক্ত কৰ্তৃপক্ষক “মেনেজ” কৰিব নোৱাৰে। সেই গুৱাহাটীৰ আত্মহত্যা কৰিবলৈ বাধ্য হোৱা অষ্টম শ্ৰেণীৰ ছাত্ৰীগৰাকীৰ পিতৃয়ে সংবাদ মাধ্যমৰ সন্মুখত ক্ষোভেৰে কোৱা পৰিলক্ষিত হৈছিল যে জামিনবিহীন ধাৰাত গোচৰ পঞ্জীভূত হোৱাৰ পাছতো কেনেকৈ আগতীয়া জামিন লাভ কৰিলে? একেদৰে কিন্তু সুৰাৰ ৰাগীত মাতাল হৈ দুৰ্ঘটনা সংঘটিত কৰা সুকন্যা বৰুৱাই নিশাটোৰ ভিতৰতে জামিন লাভ কৰাত যি প্ৰতিক্ৰিয়া হৈছিল, তেনে প্ৰতিক্ৰিয়া এই জামিন লাভৰ ক্ষেত্ৰত দূৰ্ভাগ্যজনকভাৱে পৰিলক্ষিত বৰ্তমানলৈকে হোৱা নাই। মূলসুঁতিৰ টি. ভি. চেনেল, বাতৰি কাকত সকলোৰে প্ৰতিক্ৰিয়া সুকন্যা বৰুৱাৰ দূৰ্ঘটনাটোৰ তুলনাত একেবাৰে নিস্তেজ। সুকন্যা বৰুৱাৰ দূৰ্ঘটনাৰ গোচৰটোৱে এটা টাৰ্ণিং পইণ্টত আহি উপস্থিত হৈছিলগৈ যেতিয়া জি. এন. আৰ. চি.ৰ বিশিষ্ট চিকিৎসক ড০ নৱনীল বৰুৱাই অভিযুক্তাক আই. চি. ইউ.ত আশ্ৰয় দিয়াৰ অভিযোগত পুলিচে থানালৈ তলৱ কৰিছিল।\n“কি হ’ব আজি ড০ বৰুৱাৰ?” বুলি টি. ভি. চেনেলে হেজটেগ ট্ৰেণ্ডটো চলালে। টি. ভি. চেনেলত সততে চৰকাৰৰ দোষ-ত্ৰুটিসমূহ তেওঁ উপস্থিত থকা টক্-শ্ব’ সমূহত সাহসৰে উদঙাই দেখুৱাইছিল। আমাৰ সংগ্ৰহিত তথ্যনুসৰি মাজুলীত ৩৭ খন সত্ৰৰ বিপৰীতে ৬৭ টাকৈ খ্ৰীষ্টান ধৰ্মাৱলম্বীৰ গীৰ্জা প্ৰতিষ্ঠা, একাংশ সত্ৰাধিকাৰে গেৰুৱা বসন পৰিধান আদিৰ বিষয়ে সমালোচনা, তথ্যসহ বক্তব্য ৰাখি একাংশ হিন্দুত্ববাদীৰ ৰোষত পৰিছিল। গতিকে সেই গোচৰটোৰ আধাৰত তেওঁৰ ৰাজহুৱা ভাৱমূৰ্তি কলুষিত কৰাত পক্ষটো অতি সক্ৰিয় হৈ পৰিছিল। কিন্তু সেই অধ্যক্ষাগৰাকীৰ ক্ষেত্ৰত এনে “কানেকচন” নাই বাবেই এনেবোৰ সংবাদ মাধ্যম সক্ৰিয় নহ’ল চাগে।\nযিকি নহওক নাম প্ৰকাশত অনিশ্চুক এজন শীৰ্ষ বিষয়াই এক তাৎপৰ্যপূৰ্ণ মন্তব্য আগবঢ়াই আমাক কয় যে প্ৰকৃত শিক্ষাৰে শিক্ষিত এজন শিক্ষক, এজন অধ্যক্ষৰ পৰিৱৰ্তে শিক্ষা প্ৰদানক বেপাৰ হিচাপে গ্ৰহণ কৰা ভুৱা ডিগ্ৰীধাৰীৰ মানসিক নিৰ্যাতন কৰাৰ মানসিকতা তীব্ৰতৰ হয়। এওঁলোকে “হয় হুজুৰ” প্ৰকৃতিৰ ছাত্ৰ-ছাত্ৰী বাঞ্ছা কৰে। ভুলকৈ পাঠদান কৰিলে শুদ্ধটো আঙুলিয়াই দিয়া ছাত্ৰ-ছাত্ৰীৰ প্ৰতি এনেবোৰ ভুৱা ডিগ্ৰীধাৰী আক্ৰোশী হৈ পৰে। আৰম্ভ কৰি দিয়ে মানসিক হাৰাশাস্তি। অধ্যক্ষজন নিৰপেক্ষ ব্যক্তিত্বধাৰী হোৱাৰ ওপৰতো এনে সমস্যা সমাধান বহুক্ষেত্ৰত নিৰ্ভৰ কৰে। কিন্তু যেতিয়া স্বয়ং অধ্যক্ষাই …..।\nঅলপতে যোৰহাটত পৈশাচিক “কলা ল’ৰা” দলৰ নৃশংস শাৰীৰিক অত্যাচাৰত অনিমেশ ভূঞাৰ কৰুণ মৃত্যু হৈছিল। এনে ঘাতক দৃশ্যমান, কিন্তু তিল-তিলকৈ মানসিক নিৰ্যাতনেৰে আত্মহত্যা কৰিবলৈ বাধ্য কৰোৱা একাংশ ঘাতক সমাজত কিন্তু ভব্য-গব্য ৰূপতেই ৰৈ যায়। এই বছৰৰ পহিলা জানুৱাৰীৰ দিনাখন মুখ্যমন্ত্ৰীজনে কৈছিল যে এতিয়া ৰাজ্যখনত অপৰাধ কৰিবলৈ চিন্তা কৰিব লাগিব কাৰণ তাৰ শাস্তি নিশ্চিত হৈ আছে। আমাৰ প্ৰশ্ন শিক্ষানুষ্ঠানৰ মানসিক অত্যাচাৰীৰ বিৰুদ্ধে কি শাস্তি নিশ্চিত হৈ আছে? যাৰ বাব ছাত্ৰীয়ে আত্মহত্যা কৰিবলৈ বাধ্য হৈ পৰে।অসম চৰকাৰৰ শিক্ষা উপদেষ্টা ড০ ননী গোপাল মহন্তই যোৱা বছৰৰ ডিচেম্বৰ মাহতেই ঘোষণা কৰিছিল যে প্ৰায় ১০০০ মান ভুৱা ডিগ্ৰীধাৰীয়ে চাকৰি কৰি আছে অসমত। তাৰে অৰ্দ্ধশতাধিকৰো অধিকক চিনাক্ত কৰাও হৈছে আৰু গ্ৰেপ্তাৰো কৰা হ’ব। কাৰ্যক্ষত্ৰত কিন্তু একো কৰা দেখা নগ’ল। আমাৰ মুখ্যমন্ত্ৰীগৰাকীৰ দৃঢ় হস্তক্ষেপত এনেবোৰ সমস্যা সমাধানৰ এক কাৰ্যব্যৱস্থা আশা কৰিব পাৰোনে?নৃশংস পৈশাচিক মানসিক অত্যাচাৰত এনেকৈ নিজকে নিঃশেষ কৰি দিয়া কোনো ছাত্ৰীৰ “স্মৃতিগ্ৰন্থ” প্ৰকাশৰ দায়িত্ব যাতে কোনেও গ্ৰহণ কৰিব লগা নহয়, তাকে আন্তৰিকতাৰে কামনা কৰিলোঁ।\nক্লাবহাউচ চাট কেচ: লক্ষ্ণৌৰ পৰা ১৮ বৰ্ষৰ কিশোৰক গ্ৰেপ্তাৰ দিল্লী আৰক্ষীৰ


থুলুক, টেট বাইদেউ আৰু ভেলেণ্টাইন ডে' (অচিন্ত বৰঠাকুৰ) - সাহিত্য ডট অৰ্গ\nটেট বাইদেউৰ প্রতি থুলুকৰ দুর্বলতা এতিয়া তাৰ বন্ধুমহলৰ মাজত বেচ চৰ্চিত বিষয়। অকণমানিকৈ ধুনীয়া বাইদেউজনীয়ে স্কুলত যোগদান কৰাৰে পৰা যে থুলুক শ্রেণীত একেবাৰে ৰেগুলাৰ হৈ পৰিল, সেইটো অবশ‌্যে তাৰ ঘৰৰ মানুহেও মন নকৰাকৈ থকা নাই। আগতে কোনোদিনে গালি নুশুনিলে স্কুললৈ ওলাই নহা থুলুকক আজিকালি মাক-দেউতাকে তাক কিবা কাৰণত স্কুল খতি কৰিবলৈ ক’লেও সি নামানে। অবশ্যে, শ্রেণীকোঠাত বাইদেউ গৰাকীয়ে কি পঢ়ায়, সেয়াহে সি ভালকৈ ক’ব নোৱাৰে। আঁচলতে টেট বাইদেউৱে উচ্চাৰণ কৰা শব্দবোৰ থুলুকৰ কাণত পৰাৰ লগে লগে আপোনা-আপোনি কিছুমান সুমধুৰ সাংগীতিক সুৰলৈ ৰূপান্তৰিত হৈ পৰে; সেই সুৰ গৈ তাৰ মগজু পোৱাৰ পাছত সংগীতৰ পৰা শব্দক পৃথক কৰাটো তাৰ বাবে অসম্ভ‌ৱ হৈ পৰে। লগে লগে তাক একো তত্-ভত্ নিদিয়াকৈয়ে তাৰ মনটোও কৰ’বালৈ উৰি গুছি যায়। বাইদেউৰ ক্লাছত সি এনেকৈয়ে বহুতো টুৰিষ্ট স্পট, বহুতো পার্ক আৰু কেইবাখনো পাহাৰীয়া নদীৰ পাৰত তেওঁৰ সৈত্যে হাতত ধৰা-ধৰিকৈ ফুৰি আহিছেগৈ। টেট বাইদেউক প্রথম দেখাৰ পৰা আৰম্ভ হোৱা তাৰ এই অচিনাকি বেমাৰটোৰ বাবে কেইবা বাৰো সি শ্রেণীকোঠাত অপ্রস্তুত হ’ব লগীয়াও হৈছে। লাহে লাহে সি অনুভব কৰিবলৈ লৈছে যে তাৰ এই বেমাৰটোৱে এতিয়া শ্রেণীকোঠাৰ বাহিৰতো তাক মাজে মাজে আমনি কৰা আৰম্ভ কৰি দিছে। যোৱা ভোগালী বিহুতো টেট বাইদেউৰ ভাবনাই তাক কমখন লটি-ঘটি কৰি মৰা নাই। “ওঁহো, এইদৰে আৰু নহ’ব” -সি ইতিমধ্যে পেটে পেটে সিদ্ধান্ত লৈ পেলাইছে। আজি ভেলেণ্টাইন ডে’ নে কিবা এটা আছে, গতিকে কামটো আজিয়েই ষ্টার্ট কৰি দিব লাগিব। কেইবাদিনৰ আগৰ পৰা তাৰ বায়েকে তাইৰ লগৰ ছোৱালীবোৰৰ সৈতে পতা ফুচফুচীয়া মেল বিলাকত কোৱা-কুই কৰি থকা শুনি আহিছে, ভেলেণ্টাইন ডে’ত বোলে ল’ৰাবোৰে মন পচন্দৰ ছোৱালী বোৰক গোলাপ ফুল একোপাহকৈ দি কিবা “আহিলেবিহু” ধৰণৰ শব্দ এটা কৈ দিলেই কামটো হৈ যায়। ঠিকেই, তাহাঁতৰ মুখত শব্দটো সি কেইবাবাৰো শুনিছে আৰু এইবোৰ কথাৰ লগত বিহুৰো কিবা এটা সম্পৰ্ক আছে বুলি সি জানে। শব্দটো ক’বলৈও উজু, কেইবাবাৰমান শুনিয়েই ইতিমধ‌্যে তাৰ মুখস্থও হৈ গৈছে। ইমান অকণমানি শব্দ এটাৰ ইমান পা‌ৱাৰ বুলি সি আগতে ভাবিবই পৰা নাছিল। বায়েকহঁতে হায়াৰ ছেকেণ্ডেৰী ক্লাছৰ সেই একেলগে ঘূৰি ফুৰা ল’ৰা-ছো‌ৱালী কেইটাৰ কাহিনীবিলাক আলোচনা কৰি থকা শুনিহে তাৰ পূৰা বিশ্বাস হৈ গৈছে গোলাপ ফুল আৰু সেই শব্দটোৰ পা‌ৱাৰৰ বিষয়ে। সিও আজি তাকেই কৰিব, পিছত যি হয় দেখা যাব।\nবহু উৎকণ্ঠাৰ অন্ত পেলাই তৃতীয় ঘণ্টাত এইবাৰ টেট বাইদেউ থুলুকহঁতৰ শ্রেণীকোঠালৈ সোমাই আহিছে। সৰু সৰু ফুলেৰে বুটা বছা নীলা পাৰীৰ বগা চাদৰ খনিৰে বগী টেট বাইদেউজনীক আজি অপূর্ব সুন্দৰ দেখাইছে। চকুৰ পিৰিকতি নলৰো‌ৱাকৈ বাইদেউলৈ চাই চাইয়েই থুলুকে বাওঁ হাতেৰ লাহেকৈ তাৰ জ্যামিত্তি বাকছটো চুই চালে। কালি আবেলিতেই মনে মনে অকণ দাইটিহঁতৰ ফুলনিৰ পৰা চিঙি অনা ৰঙা গোলাপ পাহ ৰাতিটো সি তাৰ গাৰুৰ কাষত লুকুৱাই ৰাখি আজি পূৱাতে জ্যামিত্তি বাকচটোত সযতনে সুমুৱাই স্কুললৈ লৈ আনিছে। বস্তুটো সি এতিয়ালৈকে কাকো দেখুও‌ৱা নাই, ডাইৰেক্ট বাইদেউকহে দেখু‌ৱাব বুলি সি কালি চিঙোতেই প্লেনটো ঠিক-ঠাক কৰি লৈছিল। কেনেবাকৈ ফুলপাহে উশাহ ল’বলৈ নাপাই যদি মৰি যায়, তেতিয়া তাৰ সকলো পৰিকল্পনা ধূলিস্যাৎ হ’ব বুলি জানি বাকচটোৰ সাঁফৰটোও সি সম্পূৰ্ণকৈ বন্ধ কৰা নাই। সেয়ে, আধাখোলা বাকচটোত ফুলপাহ ঠিকে ঠাকে আছেনে নাই সি বাৰে বাৰে তাকে চুই চুই উমান লৈ থাকিব লগীয়া হৈছে।\nবাইদেউৱে ব’র্ডত ইংৰাজী আখৰেৰে কিবা কিবি লিখি আছে, Phrases and idioms নে কি জানো….. সি সেইবোৰ বিশেষ একো ধৰিব পৰা নাই। অবশ‌্যে তাৰ তলত লিখা শাৰীকেইটাত মাজে মাজে সি চিনাকি শব্দ কেইটামান দেখিছে, কিন্তু বাইদেউৱে বানানবোৰ ভুলকৈ লিখা নিচিনাহে লাগিছে তাৰ। Don’t tellalie টো বাৰু ঠিকেই আছে, লাই শাকৰ আঞ্জাতনো কোনে তেল দিয়ে; কিন্তু এই man is mortal ত মুন পেহীৰ নামটো শুদ্ধকৈ লিখা হ’লে তাইৰ মূৰত তেল দিয়াৰ কথা অর্থাৎ মুনপেহীৰ বিয়াৰ জোৰোণৰ কথাকেই কোৱা বুলি সি পক্কাকৈ বুজিলেহেতেন। ইমান ধুনীয়া বাইদেউজনীয়ে বানান ভুল কৰিলেওনো কি যায় তাৰ!! এনেকেই বুজি পাব সি বাইদেউ‌ৱে ক’ব খোজা সকলোবোৰ কথা। মুন পেহীৰ মূৰত তেল দিয়াৰ দিনা তাইলৈযে পেহাকৰ ঘৰৰ পৰা এগালমান ধুনীয়া ধুনীয়া কাপোৰ আৰু সোণৰ গহণা আনি মানুহবোৰে দি থৈ গৈছিল, চাঁৎ কৈ তাৰ তালৈ মনত পৰি গ’ল। সেইদিনা পেহাকৰ ঘৰৰ মানুহবোৰে আহি পেহীয়েকক দিয়া গোটেই বস্তুবোৰৰ ভিতৰত তাৰ আটাইতকৈ ভাল লগা বস্তুটো আছিল জিলিক-মিলিক কাগজেৰে চাৰিচুকীয়া ঠাল এখনত ধুনীয়াকৈ বান্ধি দিয়া সেই ঘূৰণীয়া চকলা-চকল, বগা বগা, কোমল কোমল মিঠাইসোপা। তাতকৈ‌য়ো মজা লাগিছিল দুফলীয়া মিঠাইটো মাজে মাজে ফালি দিলে আবিষ্কাৰ হো‌ৱা চকলেট চকলেট গোন্ধো‌ৱা ক্রীমখিনি। বাইদেউক বিয়া পাতিলেও সি বাইদেউলৈ এক্কেবাৰে তেনেকুৱা নিচিনা মিঠাইকে দি পঠাব, সি ঠিৰাং কৰিলে। বাইদেউক কইনাৰ সাঁজ পিন্ধাই অঁতাই মূৰত তেল দিবলৈ যো‌ৱা মানুহবিলাকে যাতে তেওঁক তাৰ এটা খুৱাই দিয়ে, সেইটো ভালকৈ কৈ পঠাব। কইনাৰ সাজত আৰু মিঠাই খোৱাৰ আনন্দত বাইদেউজনীক যে কিমান ধুনীয়া লাগিব, ভাবিয়েই তাৰ কিবা লাজ-লাজখন লাগি গ’ল। জিলিকি উঠা মুখখনেৰে হাঁহি হাঁহি তেওঁ দিনটো মিঠা চফবিলাক বিলাই থাকিব আৰু ৰাতিলৈ তাৰ লগত সিহঁতৰ ঘৰলৈ গুছি আহিব। সি কিন্তু বাইদেউক বাহিৰে বাহিৰে চুইজাৰলেণ্ডলৈহে লৈ যাব। সৰুকৈ ধুনীয়া বৰফৰ ঘৰ এটা সাজি সিহঁত তাতেই থাকিব । শ্লেজ গাড়ীত উঠি দুয়োটা খুব ফুৰিব, বাইদেউৰ ঠাণ্ডা লাগিলে সি বৰফৰ মাজতেই জুই ধৰি দিব, বাইদেউৰ ভোক লাগিলে সি পেংগুইন আৰু বগা ভালুক মাৰি তাৰ মাংস আনি ৰান্ধিবলৈ দিব….!!\nহঠাৎ পুতুকণৰ আঙুলিৰ খোচত সি বাস্তবলৈ ঘূৰি আহিল। বাইদেউ নো কোন সময়ত আহি তাৰ ওচৰত উপস্থিত হ’লহি, সি ততেই ধৰিব নোৱাৰিলে।\n– এ’ বে’ড অব ৰৌজেছ (a bed of roses)টো কি কৰিলা চাওঁ…..\nবাইদেউৱে ডেস্কত থকা তাৰ কিতাপ-বহী কেইখনলৈ চাই সুধিলে।\nবাইদেউৰ প্রশ্ন শুনি থুলুকে থতমত খালে। bed মানে বিচনা, rose মানে গোলাপ…. কিন্তু বাইদেউৱে কেনেকৈ জানিলে সি কালি তাৰ বিচনাত গোলাপ ফুল লুকুৱাই থৈছিল বুলি!! আৰু কেনেবাকৈ জানিলেও এনেকৈ ক্লাছৰ অতবোৰ ল’ৰা-ছোৱালীৰ আগতে তাক বস্তুটো বিচাৰি দিব বুলি সিতো সপোনতো ভবা নাছিল। ….বাৰু যাই হওক, বস্তুটো সি লৈয়ে আহিছে যেতিয়া আজি বাইদেউৰ আগত তাৰ নাকটো ৰ’ব….আৰু একেলগে কামটো‌ৱো হৈ যাব। থুলুকে তাৰ কিতাপৰ মোনাখনৰ পৰা লাহেকৈ জ্যামিত্তি বাকচটো উলিয়ালে, সযতনে তাৰ আধাকৈ মাৰি থোৱা ঢাকণিখন খুলিলে আৰু আলফুলে তাত থকা ৰঙা গোলাপ পাহৰ ঠাৰিডালত তর্জনী আৰু বুঢ়া আঙুলিটোৰে চেপি ধৰিলে। ফুলপাহ উলিয়াই বাইদেউৰ হাতত চমজাই দিয়াৰ আগত সি মনতে সেই বিশেষ শব্দটো দুবাৰমান আওঁৰাই ল’লে, “আহিলেবিহু-আহিলেবিহু…”\n– “কি কৰি আছা তুমি ইমান দেৰিলৈকে হ্যাঁ? অথনিয়ে বাক্য ৰচনা কৰিবলৈ দিলো আৰু তুমি এতিয়া বাকচৰ পৰা কলম উলিয়াবলৈ লৈছা ???….”\nকি কাৰণত জানো, বাইদেউ ডাং খাই উঠিল আৰু তাৰ ফালে চাই ডাঙৰ ডাঙৰকৈ বকিবলৈ লাগিল,\n– ..ইমান দেৰি টেঁটু ফালি ফালি যে মই কিবা কৈ আছো সেইফালে মানে তুমি কাণেই নিদিলা এতিয়ালৈকে??! …ভেবা লাগি লাগি কি চাই থাকা তুমি কৰ’বালৈ…. হেড ছাৰক লগাম তোমালোকৰ কথা ৰ’বা…. নিজৰ ক্লাছ কৰিয়েই আজৰি নাপাওঁ, সদায় সদায় আকৌ লোকৰ ক্লাছ কৰিবলৈ পঠিয়াই দিয়ে আৰু ইয়াত আহি চিঞৰি থকাবোৰ এনেই যায়। পঢ়িবলৈ মন নাই যদি কিয় আঁহা স্কুললৈ?????? ……\nবাইদেউ‌ৱে আৰু কিবা কিবি কৈ আছিল, শুনি লাহে লাহে তাৰ মাঠাটো বেয়া হৈ আহিছিল আৰু শেষৰ ফালে যে তাৰ কাণেদি আৰু একো নোসোমো‌ৱাই হ’লগৈ। হাৰে’..পঢ়িবলৈ নো কোন আহিছে স্কুললৈ? আৰু ক’ত নো ক’ৰ’বালৈ চাই থকা দেখিলে তেওঁ? গোটেই সময়খিনি দেখোন তেওঁলৈকে চাই আছিল সি!! হুঁঃ…কলম উলিয়াবলৈ জ‌্যামিত্তি বাকছ থ’ৰে খুলিছিলে নেকি সি ….ধূৰ…. একো নজনাকৈয়ে ইমান বেয়াকৈ ক’ব লাগে নে তেওঁ তাক?!! ইমান যত্ন কৰি আনিলে সি গোলাপ ফুল পাহ, এবাৰত তেওঁ আহি নিজেই চাবলৈ বিচাৰিছে আৰু সি তাকে উলিয়াই দিবলৈ নৌপাওঁতেই খেছ খেছ খন আৰম্ভ কৰিয়েই দিলে তেওঁ! ফুলপাহ দিওঁতে কি বাক্যটো ক’ব লাগে সি জানেই, আকৌ কলম উলিয়াই ৰচনা কৰি দিবলৈ আৰু কি ডাল আছে??!! লাগিলে এতিয়াও কৈ দিব পাৰে সি, কিন্তু শুনিবলৈ ধৈর্য থাকিলেহে সেইজনীৰ… বেছি অকণমান। আজি ইমান দিনৰ মূৰত সি তেওঁক সম্পূর্ণকৈ এটা শুদ্ধ উত্তৰ দিব খুজিছিল অথচ সেইজনীয়ে তাক আৰম্ভই কৰিবলৈ নিদিলে। এনেয়ো সি কথা কমেই কয়, আজিৰ পৰা আৰু নকয়। কাণত ধৰিলে সি। ইমানদিনৰ পৰা ভেলেণ্টাইন ডে’ তে ক’ম ক’ম বুলি ভাবি থকা কথাটোতো সি আৰু মৰি গ’লেও নকয় সেইজনীক, একদম খাটাং কৰি পেলালে সি আজি। আহিলে আহিব বিহু, নাহিলেও কথা নাই, বেয়া নাপায় সি……. এনেয়ো সঁচা কথা ক’লে থুলুক বেয়া।


হৰ্ছ ট্ৰেডিঙৰ ভয়! আজিৰে পৰা সোণাপুৰৰ দিচাং ৰিজৰ্ট হ'ব কংগ্ৰেছ প্ৰাৰ্থীৰ নতুন ঠিকনা...– News18 Assam\nহৰ্ছ ট্ৰেডিঙৰ ভয়! আজিৰে পৰা সোণাপুৰৰ দিচাং ৰিজৰ্ট হ'ব কংগ্ৰেছ প্ৰাৰ্থীৰ নতুন ঠিকনা...\n»হৰ্ছ ট্ৰেডিঙৰ ভয়! আজিৰে পৰা সোণাপুৰৰ দিচাং ৰিজৰ্ট হ'ব কংগ্ৰেছ প্ৰাৰ্থীৰ নতুন ঠিকনা...\nUpdated:April 22, 2021, 2:18 PM IST\n৯৩গৰাকী কংগ্ৰেছ প্ৰাৰ্থীক দিচাং ৰিজৰ্টতলৈ তলব\nLast Updated: April 22, 2021, 2:18 PM IST\n২ মে'ত ঘোষণা হ'ব অসম বিধানসভা নিৰ্বাচনৰ ফলাফল। কিন্তু নিৰ্বাচনী ফলাফলৰ পূৰ্বেই এতিয়া হৰ্ছ ট্ৰেডিঙৰ ভয়ে খেদি ফুৰিছে কংগ্ৰেছৰ নেতৃত্বক। গতিকে নিৰ্বাচনী ফলাফল যিয়েই নহওক, দলীয় প্ৰাৰ্থীসকলক যাতে কোনেও প্ৰলোভিত কৰিব নোৱাৰে, তাৰ বাবে তত্‍পৰ হৈ পৰিছে কংগ্ৰেছ নেতৃত্ব।\nআজিৰ পৰা নিৰ্বাচনত প্ৰতিদ্বন্দিতা আগবঢ়োৱা ৯৩গৰাকী কংগ্ৰেছ প্ৰাৰ্থীৰ নতুন ঠিকনা হ'ব সোণাপুৰস্থিত দিচাং ৰিজৰ্ট। আৰু এই ৰিজৰ্টতে নিৰ্ধাৰণ কৰিব দলটোৰ পৰৱৰ্তী ৰণকৌশল। আগন্তুক প্ৰায় চাৰি পাঁচদিন ৰিজৰ্টখনতে কংগ্ৰেছৰ প্ৰাৰ্থীসকলক ৰখোৱাৰ সম্ভাৱনা। বুধবাৰে নিশাই দিচাং ৰিজৰ্টত উপস্থিত হয় প্ৰদেশ কংগ্ৰেছৰ সভাপতি ৰিপুণ বৰা।\nইফালে কংগ্ৰেছৰ প্ৰাৰ্থীসকলৰ বাবে ৰিজৰ্টখনৰ ৭০টা কোঠা বুকিং কৰা হৈছে বুলি জানিব পৰা হৈছে। অন্য কোনো লোকক লগ ধৰিব নোৱাৰিব কংগ্ৰেছৰ প্ৰাৰ্থীসকলে। আনকি প্ৰাৰ্থীসকলক খাদ্যৰ লগতে অন্যান্য সুবিধা প্ৰদান কৰিবলৈ কংগ্ৰেছে নিজৰ ফালৰ পৰাই কৰ্মচাৰী নিয়োগ কৰিছে বুলিও খবৰ ওলাইছে।\nFirst published: April 22, 2021, 2:11 PM IST


মূল্যায়ন কাণ্ডক লৈ পণবন্দী লাখ লাখ শিক্ষাৰ্থী! -\nHomeআঞ্চলিকমূল্যায়ন কাণ্ডক লৈ পণবন্দী লাখ লাখ শিক্ষাৰ্থী!\nমূল্যায়ন কাণ্ডক লৈ পণবন্দী লাখ লাখ শিক্ষাৰ্থী!\nগুৱাহাটী: মেট্ৰিকৰ মূল্যায়নক লৈ পুনৰ অচলাৱস্থাৰ সৃষ্টি হৈছে৷ মূল্যায়ন কাণ্ডক লৈ পণবন্দী লাখ লাখ শিক্ষাৰ্থী৷ ছাত্ৰ-ছাত্ৰীৰ মূল্যায়ন ব্যৱস্থাত দেখা গৈছে ব্যাপক বিসংগতি৷ বহু বিদ্যালয়ত উঠিছে ডিষ্টিংশ্যনৰ জোৱাৰ৷ বৰাকৰ একোখন বিদ্যালয়ত এশ শতাংশ নম্বৰৰ বিপৰীতে কাছাৰ জিলাৰ ৯২খন বিদ্যালয় সন্দেহৰ আৱৰ্তত আছে৷\nইতিমধ্যে কামৰূপৰ কেলেংকাৰিয়ে ৰাজ্য জোকাৰিছে যদিও ইয়াৰ তদন্ত প্ৰক্ৰিয়াক গাপ দিব বিচৰা বুলিও সন্দেহ প্ৰকাশ কৰা হৈছে৷ ইপিনে মূল্যায়ন বিতৰ্কক লৈ ‘ছেবা’ই প্ৰতিক্ৰিয়া প্ৰকাশ কৰি দুদিনৰ ভিতৰত নম্বৰৰ পুনৰীক্ষণ হ’ব বুলি জানিবলৈ দিয়ে৷\nকামৰূপৰ কেলেংকাৰিৰ পাছতেই পুনৰীক্ষণৰ সিদ্ধান্ত গ্ৰহণ কৰা হয়৷ অন্য জিলাৰ নম্বৰৰ কাম ইতিমধ্যে সম্পন্ন হৈছে৷ চৰকাৰে গঠন কৰি দিয়া কমিটীৰ ভিত্তিতে পুনৰীক্ষণ কৰি ৩১ জুলাইৰ ভিতৰত ফলাফল দিবলৈ সাজু হৈছে ছেবা কৰ্তৃপক্ষ৷ কামৰূপৰ কেলেংকাৰিৰ পাছত পুনৰ দুদিনৰ বাবে খুলি দিয়া হৈছে প’ৰ্টেল৷ ছেবাৰ সচিব সুৰঞ্জনা সেনাপতিয়ে জনোৱা মতে কেলেংকাৰিত জড়িত দুয়োজনকে চাকৰিৰপৰা অব্যাহতি দিয়া হৈছে৷\nAssam SEBA board\nPrevious articleডিব্ৰুগড়ত একেগৰাকী ৰোগীৰ দেহত দুটা ভেৰিয়েণ্ট\nNext articleচাহাৰৰ চমক, নাটকীয় দ্বিতীয় এদিনীয়াত ভাৰতৰ জয়


কৃষি উদ্যমীতা (Agripreneurship) : — Vikaspedia\nউদ্যমীতা মানে কি?\nএজন উদ্যমীৰ কি কি গুণ থাকিব লাগে?\nবিভিন্ন ধৰণৰ উদ্যমী -\n‘এন্ট্ৰিপ্ৰিনিউৰশ্বিপ’ বা উদ্যমীতা হ’ল বৰ্ত্তমান সময়ৰ এটি গুৰত্বপূৰ্ণ বিষয়। মুক্ত অৰ্থনীতি বিকাশৰ লগে লগে ভাৰতৰ দৰে তৃতীয় বিশ্বৰ দেশসমূহতো এই উদ্যমীতাই সামগ্ৰিক অৰ্থনৈতিক দিশতো এক গুৰুত্বপূৰ্ণ ভূমিকা পালন কৰিছে। ভাৰতৰ দৰে উন্নয়নশীল দেশ এখনত অনুন্নত অঞ্চলৰ গৰিষ্ঠসংখ্যক জনগণৰ কল্যান সাধনৰ বাবে এই কৃষি উদ্যমীতা অতি প্ৰয়োজনীয়। কিয়নো সেইখিনি মানুহে নিয়োজনৰ বাবে কৃষি ক্ষেত্রখনৰ ওপৰতে নিৰ্ভৰশীল। গ্ৰামাঞ্চলৰ নিবনুৱাসকলৰ নিয়োজনৰ বাবে ‘উদ্যমীতা’ৰ বিকাশ সাধন কৰিব লাগে।\nউদ্যমীতাৰ অৰ্থ হ’ল- অৰ্থনৈতিক অনিশ্চয়তাৰ প্ৰত্যাহ্বান লৈ কিবা এটা নতুন সৃষ্টি কৰিবলৈ সংগঠিত আৰু সমন্বয় সাধন কৰা। সংগঠনভেদে সেই উদ্যমীতাও ভিন্ন হয়।\nম্যাবাক্লেন্দ্ৰৰ মতে-“সেইজনকে উদ্যমী কোৱা হয় যিজনে উৎপাদনৰ উপাদানসমূহৰ নিয়ন্ত্রণ কৰে আৰু নিজৰ প্ৰয়োজনতকৈ অধিক উৎপাদন কৰি লাভ লৈ বিক্ৰি কৰে। উদ্যমী এজনে সমন্বয়, সংগঠন আৰু তত্বাৱধান কৰে। উদ্যমী এজন সাধাৰণতে এজন উদ্ভাৱক হয় আৰু যিয়ে নতুনত্বৰ সংযোগ কৰে। উদ্যমী হ’ল সেইজনেই যিজনে লাভ আৰু উত্তৰনৰ বাবে সুযোগ সুবিধাবোৰ চিনাক্ত কৰি তথা আৱশ্যকীয় উৎসবোৰত পুঁজিৰ সংযোজন ঘটাই বাধা-বিঘিনি তথা অনিশ্চিয়তাৰ স্বত্বেও এটি নতুন ব্যৱসায় সৃষ্টি কৰি আগবঢ়াই নিয়ে।\nদায়িত্বশীল হ’বলৈ ইচ্ছুক:\nযিটো ব্যৱসায় বা কাম-কাজ কৰিবলৈ বিচৰা হৈছে সেই কামৰ ফলাফলৰ বাবে উদ্যমীজনৰ নিজস্বভাৱে দায়িত্বশীল হ’বৰ দৃঢ় মনোভাৱ থাকিব লাগিব। তেওঁৰ উৎসবোৰৰ ওপৰত নিয়ন্ত্রণ থাকিব লাগিব আৰু স্ব-লক্ষ্যৰ বাবে এই উৎসবোৰ ব্যৱহাৰ কৰিব লাগিব।\nকিছু লোকচানৰ প্ৰত্যাহ্বান ল’বলৈ সাজু:\nউদ্যমীসকলে যে কেৱল লোকচান প্ৰত্যাহ্বান গ্ৰহণকাৰী তেনে নহয়, তেওলোকে হিচাপেৰে লোকচানৰ প্ৰত্যাহ্বান গ্ৰহণ কৰে। তেওলোকৰ লক্ষ্য বহুত উচ্চ, আনকি কেতিয়াবা অসম্ভৱ যেনো লাগে। কিন্তু উদ্যমীসকলে সেইক্ষেত্রত ভিন্ন দৃষ্টিৰে চাই আৰু বিশ্বাস কৰে যে তেওঁলোকৰ লক্ষ্য বাস্তৱ আৰু তাক ৰূপায়ন কৰিব পাৰি। তেওঁলোকে সাধাৰণতে সেইবোৰ বিষয়ে দৃষ্টি নিক্ষেপ কৰে য’ত তেওলোকৰ জ্ঞান, অভিজ্ঞতা আৰু এক পৰিচয় আছে।\nসফলতাৰ বাবে দৃঢ় বিশ্বাস:\nউদ্যমী সকলে সফলতাৰ বাবে গভীৰ বিশ্বাসেৰে প্ৰত্যাহ্বান গ্ৰহণ কৰে। তেওঁলোক সফলতাৰ বাবে আশাবাদী আৰু এই আশা বাস্তৱৰ ওপৰত প্ৰতিস্থিত হয়।\nতাৎক্ষণিক প্ৰতিক্ৰিয়াৰ বাবে ইচ্ছুক:\nউদ্যমীসকলে লোকচান নোহোৱাকৈ ব্যৱসায় চলোৱাৰ প্ৰত্যাহ্বান লয় আৰু তেওঁলোকৰ ব্যৱসায় কেনেকৈ চলিছে তাৰবাবে গ্ৰাহকৰ প্ৰতিক্ৰিয়া জানিবৰ বাবে প্ৰতি মুহুৰ্তত সাজু থাকে।\nউচ্চ সামৰ্থৰ অধিকাৰী:\nউদ্যমীসকল সাধাৰণ মানুহতকৈ অধিক সমৰ্থৱান হয়। প্ৰাৰম্ভিক কোম্পানীৰ কাম-কাজৰ ক্ষেত্রত এই সমৰ্থ হ’ল এক জটিল কাৰক। দীৰ্ঘ সময়ৰ বাবে কঠিন কাৰ্য কৰিব পৰাটোৱেই হ’ল নিয়ম।\nউদ্যমীসকল সুযোগ সন্ধানী। তেওঁলোকে সদায় ভৱিষ্যতলৈ চাই। যোৱাকালি কি হ’ল তাৰ ওপৰত মূৰ ঘমোৱাতকৈ অহাকালিলৈ কি কৰিব পৰা হ’ব তাৰ ওপৰতহে গুৰত্ব দিয়ে। সৰ্বসাধাৰণৰ নিচিনাকে কেৱল সমস্যাৰ ওপৰতে গুৰুত্ব নিদি উদ্যমীয়ে সম্ভাৱনীয়তাৰ ওপৰত নজৰ ৰাখে। গতানুগতিক পৰিচালকসকলৰ দৰে কেৱল উপলব্ধ উৎস পৰিচালনাতে ব্যস্ত নেথাকি উদ্যমীসকলে সুযোগবোৰত দৃষ্টি নিক্ষেপ কৰি মূলধনলৈ ৰূপান্তৰিত কৰে।\nকাগজৰ পৰা এটি কোম্পানী বা ব্যৱসায় প্ৰতিষ্ঠান এটি গঢ় দিয়াতো খুউব সহজ সাধ্য যে নহয়। এইটো উদ্যমীসকলে ভালদৰে জানে কাক লৈ কেনেকৈ ব্যৱসায় কৰিব?\nসৰ্বসাধাৰণৰ মাজত এটি ভূল ধাৰণা আছে যে, উদ্যমীসকলে কেৱল ধন ঘটিবৰ ব্যৱসায় কৰে। কিন্তু উদ্যমীসকলৰ অনুপ্ৰেৰণাৰ শক্তি ক’ত লুকাই থাকে সেইটো কোৱা জটিল। কেতিয়াবা ধনৰ কথাটো একেবাৰে নগণ্য হৈ পৰে।\nক্লেৰেন্দ ডানফৰ মতে, উদ্যমীসকলক ৪ টা ভাগত ভগোৱা হয়-\n১) উদ্ভাৱনী উদ্যমী: এইধৰণৰ উদ্যমীয়ে নতুন সেৱা বা কাম আৰম্ভ কৰে। নতুন উৎপাদনী পদ্ধতি উদ্ভাৱন কৰে। নতুন বজাৰ আৱিস্কাৰ আৰু প্ৰতিষ্ঠানবোৰৰ পুনৰ গঠন কৰিব পাৰে। এইসকল উদ্যমী ইতিমধ্যে অৰ্জন কৰা পৰিৱেশৰ বাবে সন্তুষ্ট থাকে আৰু পৰিৱৰ্ত্তন তথা উন্নয়নৰ বাবে দৃষ্টি নিৱন্ধ ৰাখে।\n২) অনুকৰণপ্ৰিয় উদ্যমী: এইধৰণৰ উদ্যমীয়ে কেৱল সফল উদ্ভাৱন ৰূপায়ণৰ বাবেহে সাজু থাকে; কিন্তু উদ্ভাৱন কৰিব নিবিচাৰে।\n৩) সাৱধানী আৰু মন্থৰ উদ্যমী: এইধৰণৰ উদ্যমী খুউব সাৱধানী আৰু তেওঁলোকে নতুন অভিজ্ঞতাক লৈ আগবঢ়াতো সন্দেহবাদী হয়।\n৪) একঘেয়ামী উদ্যমী: এইধৰণৰ উদ্যমী সুযোগ গ্ৰহণ কৰি উৎপাদন পদ্ধতি পৰিবৰ্তন কৰিবলৈ সাজু নহয়। আনকি উৎপাদন কম হ’লেও তেওঁলোক পৰিবৰ্তনৰ বাবে ইচ্ছুক নহয়। ব্যৱসায়ত লোকচান ভৰি থাকিলেও তেওঁলোক বৰ্ত্তমানৰ পদ্ধতি পৰিবৰ্তনৰ বাবে সাজু নহয়।\nকৃষি উদ্যমীসকল কেনেকুৱা হোৱা উচিত?\nসাফল্যৰ বাবে সাজু:\nকৃষি উদ্যমীসকল সাফল্যৰ বাবে সদায় সাজু থাকিব লাগিব।\nক্ষতিৰ প্ৰত্যাহ্বান গ্ৰহণ কৰাৰ ক্ষমতা:\nযিকোনো ব্যৱসায় বা প্ৰতিষ্ঠানত বিভিন্নধৰণৰ ক্ষতিৰ প্ৰত্যাহ্বান থাকিব পাৰে। বিশেষকৈ কৃষি ব্যৱসায়ত এইটো অনুমান কৰিব নোৱাৰি। সেইবাবে কৃষি উদ্যমীসকলে অন্য ব্যৱসায়তকৈ অধিক ক্ষতিৰ প্ৰত্যাহ্বান গ্ৰহণ কৰিব লগীয়াত পৰে।\nব্যৱসায় হিচাবে কৃষিটো হ’ল এটা দল বা গোটৰ কাম-কাজ। গতিকে ই দলগত কাম-কাজ আৰু নেতৃত্বৰ সক্ষমতা বিচাৰে।\nসিদ্ধান্ত গ্ৰহণৰ ক্ষমতা:\nশিক্ষা ভাৱ-বিনিময়ৰ উৎকৃষ্ট পন্থা আৰু নিৰ্দিষ্ট ব্যৱসায়টোৰ বিকাশমুখী কাম-কাজৰ ওপৰত অধিক সজাগতাৰ ওপৰতে সিদ্ধান্ত গ্ৰহণৰ ক্ষমতা নিৰ্ভৰ কৰে। উদ্যমীৰ এটি অতি আৱশ্যকীয় গুণ হ’ল সঠিক সিদ্ধান্ত, সঠিক সময়ত আৰু সঠিক স্থানত লোৱা।\nনেতৃত্বৰ উদ্ভাৱনী চিন্তাই বিকাশমুখী কাৰ্য-কলাপ আৰু নতুন প্ৰযুক্তি ৰূপায়নত বিশেষভাৱে প্ৰভাৱ পেলায়।\nপৰিচালনা লক্ষ্য নিৰ্ণয়:\nনতুন প্ৰযুক্তি আৰু বিকাশমূলক কাৰ্যকলাপৰ পৰিকল্পনা, উৎপাদন পদ্ধতি, বাণিজ্যৰ তথ্য আৰু সজাগতা কৰা যাতে কৃষি-ব্যৱসায়ৰ উৎপাদকতা বৃদ্ধি হয়।\nশিক্ষা আৰু সফল প্ৰদৰ্শনে আত্ম-বিশ্বাস বঢ়াই তোলে।\nতথ্যৰ বাবে আগ্ৰহী:\nযিকোনো ব্যৱসায় প্ৰতিষ্ঠানৰ বাবে উৎপাদন আৰু তাৰ পৰৱৰ্তী পৰ্যায়বোৰৰ বাবে বিভিন্ন ধৰণৰ তথ্যৰ দৰকাৰ হয়। সেয়ে, উদ্যমীসকল তথ্যৰ বাবে আগ্ৰহী হোৱাতো দৰকাৰ।


HSLC Exam Que Paper Science 2020 - Growhills Publishing\nPass Mark: 24\nতলৰ প্ৰতিটো প্ৰশ্নৰ বাবে চাৰিটাকৈ উত্তৰ দিয়া আছে। চাৰিটাৰ ভিতৰত মাত্ৰ এটাহে উত্তৰ শুদ্ধ। শুদ্ধ উত্তৰটো বাছি উলিওৱা। 1×10=10\n(a) NaOH দ্ৰৱ এটাৰ 10 mL এ HCL দ্ৰৱ এটাৰ 8mL সম্পূৰ্ণ প্ৰশমিত কৰে। যদি আমি একেটা NaOH দ্ৰৱৰ 20mL লওঁ তেন্তে এইখিনি প্ৰশমিত কৰিবলৈ লগা HCl দ্ৰৱৰ (আগৰ সৈতে একেটা দ্ৰৱ) পৰিমাণ হ’ব-\n(i)4mL (ii) 8 mL (iii) 16 mL (iv) 12 mL\n(b) লোৰ টাৱা এখন মামৰে ধৰাৰ পৰা বচাই ৰাখিবলৈ তলৰ কোনটো পদ্ধতি উপযুক্ত হ’ব?\n(i) গ্ৰীজ ব্যৱহাৰ কৰি\n(ii) ৰং ব্যৱহাৰ কৰি\n(iii) যিংকৰ প্ৰলেপ দি\n(iv) ওপৰৰ সকলো।\n(c) এটা পৰমাণুৰ ইলেক্ট্রনীয় বিন্যাস হ’ল 2,8,7। তলৰ মৌলবোৰৰ কোনটোৰ সৈতে ইয়াৰ ৰাসায়নিক সাদৃশ্য থাকিব?\n(i) N (7) (ii) F (9) (iii) P (15) (iv) Ar (18)\n(d) অবাত শ্বসন সংঘটিত হয় —\n(e) তলৰ কোনবিধ ৰোগ থাইৰ’ক্সিন হৰম’ন উপযুক্ত পৰিমাণে ক্ষৰিত নোহোৱাৰ বাবে হয় ?\n(ii) গৰল ৰোগ\n(f) যদি জিনীয় গাঁথনি ওখ (TT) আৰু চাপৰ (tt) যুক্ত গছৰ মাজত সংকৰণ ঘটোৱা হয়, পিছৰটো\nঅপত্য জনুত আমি কোন ধৰণৰ গছ পাম\n(i) ওখ (TT) আৰু (tt) চাপৰ দুয়োটা\n(ii) কেৱল ওখ\n(iii) কেৱল চাপৰ\n(iv) ওপৰৰ কোনো ধৰণৰেই নহয়।\n(g) খুউৱ সৰু আখৰবোৰ পঢ়িবলৈ তুমি কেনেধৰণৰ লেন্‌ছ ব্যৱহাৰ কৰিবলৈ বিচাৰিবা ?\n(i) 50 cm ফ’কাছ ৰ্দ্ঘ্যৈৰ উত্তল লেন্‌ছ\n(ii)5cm ফ’কাছ ৰ্দ্ঘ্যৈৰ উত্তল লেন্‌ছ\n(iii) 50 cm ফ’কাছ ৰ্দ্ঘ্যৈৰ অৱতল লেন্‌ছ\n(iv)5cm ফ’কাছ ৰ্দ্ঘ্যৈৰ অৱতল লেন্‌ছ\n(h) চকুৰ কি অংগৰ ক্ৰিয়াৰ বাবে চকুৰ লেন্‌ছৰ ফ’কাছ ৰ্দ্ঘ্যৈৰ পৰিৱৰ্তন হয়\n(i) চকুৰ মণি\n(iii) চিলিয়াৰী পেশী\n(iv) চকুৰ পতা\n(i) তলৰ কোনটো ৰাশিয়ে বৈদ্যুতিক ক্ষমতা নিৰ্দেশ নকৰে?\n(j) তলত উল্লেখ কৰা কোনখিনিয়ে খাদ্য শৃংখল গঠন কৰে?\n(i) ঘাঁহ, মাছ আৰু ছাগলী\n(ii) ছাগলী, গৰু আৰু হাতী\n(iii) ঘাঁহ, ছাগলী আৰু মানুহ।\n(iv) ঘাঁহ, ঘেঁহু আৰু আম।\n2. কেলছিয়াম অক্সাইডে পানীৰ সৈতে তীব্রভাৱে বিক্ৰিয়া কৰি শিথিলিত চূণ কেলছিয়াম হাইড্ৰ’ক্সাইড উৎপন্ন কৰে। এই বিক্ৰিয়াটোৰ ৰাসায়নিক সমীকৰণটো লিখা আৰু বিক্ৰিয়াটোৰ প্ৰকাৰ উল্লেখ কৰা। 1\n3. উদাহৰণেৰে সৈতে মৌল এটাৰ ‘বহুৰূপ’ ৰ সংজ্ঞা লিখা। 1\n4. কেটিনেচন কাক বোলে ? 1\n5. কোনো জীৱই জীৱন কালত অৰ্জন কৰা চৰিত্ৰবিলাক তাৰ সতি সন্ততিলৈ বংশানুক্ৰমিকভাৱে কিয় প্ৰৱাহিত নহয়? 1\n6. তৰাই তিৰবিৰাই কিয়? 1\n7. তলৰ উক্তিসমূহ ৰাসায়নিক সমীকৰণৰ ৰূপত লিখা আৰু সন্তুলন কৰা। 2\n(i) হাইড্ৰ’জেন ছালফাইডে বায়ুত দাহিত হৈ পানী আৰু ছালফাৰ-ডাই-অক্সাইড উৎপন্ন কৰে।\n(ii) পটেছিয়াম ধাতুৱে পানীৰ সৈতে বিক্ৰিয়া কৰি পটেছিয়াম হাইড্ৰ’ক্সাইড আৰু হাইড্ৰ’জেন গেছ উৎপন্ন কৰে।\n8. তোমাৰ হাতত A আৰু B দুটা দ্ৰৱ আছে। দ্ৰৱ A ৰ pH ৰ মান6আৰু দ্ৰৱ B ৰ pH ৰ মান 8। কোনটো দ্ৰৱত হাইড্ৰ’জেন আয়নৰ গাঢ়তা বেছি? কোনটো আম্লিক আৰু কোনটো ক্ষাৰকীয়? 2\n9. এখিলা পাতৰ প্রস্থচ্ছেদ আঁকা আৰু তাক সঠিকভাৱে চিহ্নিত কৰা। 2\nপাতত থকা সেউজীয়া বিন্দুবোৰৰ নাম কি?\n10. পেশীকোষে কেনেদৰে তাৰ আকৃতি সলনি কৰে? 2\nআমাৰ শৰীৰত আয়’ডিনৰ গুৰুত্ব কি?\n11. ৰেণুৰ দ্বাৰা বংশবিস্তাৰ কৰাটো কোনো এক জীৱৰ বাবে কেনেদৰে লাভদায়ক হ’ব পাৰে? 2\nস্পাইৰ’গাইৰাই কেনেদৰে বংশবিস্তাৰ কৰে? 2\n12. উত্তল লেন্‌ছ এখনৰ দুগুণ দুৰত্বত এটা লক্ষ্যবস্তু ৰাখি ইয়াৰ ৰেখাচিত্ৰ অংকণ কৰা। 2\nলেন্‌ছৰ ক্ষমতাৰ সংজ্ঞা দিয়া। ইয়াৰ S.I. একক কি?\n13. এটা বৈদ্যুতিক বাল্বৰ তাঁৰডালে5মিনিট সময়ত 0.6A প্ৰবাহ লয়। বৰ্তনীটোত চালিত হোৱা বৈদ্যুতিক আধানৰ পৰিমাণ উলিওৱা। 2\nপৰিবাহী এডালৰ ভিতৰত বৈদ্যুতিক আধান কেনেকৈ প্ৰবাহিত হয়? ব্যাখ্যা কৰা। 2\n14. পেলনীয়া আৱৰ্জনাৰ সমস্যা হ্রাস কৰিবলৈ তুমি কি পদক্ষেপ গ্ৰহণ কৰিবা? 2\n15. আমি সৃষ্টি কৰা জীৱ অনিম্নিকৰণ পদাৰ্থবিলাকৰ পৰা হোৱা দুটা সমস্যা উল্লেখ কৰা। 2\n16. বৈদ্যুতিক মটৰত ফলা আঙুঠিৰ ভূমিকা কি? 2\n17. এটা বিকাৰত অলপমান ক’পাৰ অক্সাইড লোৱা। বিকাৰটো লৰাই থাকি তাত লাহে লাহে লঘু হাইড্ৰ’ক্ল’ৰিক এছিড যোগ কৰা আৰু তলত দিয়া প্রশ্নবোৰৰ উত্তৰ কৰা।\n(i) দ্ৰৱটোৰ ৰংটো কি? 1\n(ii) ক’পাৰ অক্সাইডত কি ঘটিছে? 1\n(iii) ওপৰৰ বিক্ৰিয়াটোৰ বাবে সন্তুলিত ৰাসায়নিক সমীকৰণ লিখা।1\nব্রাইন কাক বোলে ? এই ব্রাইনৰ মাজেৰে বিদ্যুৎ প্ৰবাহিত কৰিলে কি পদাৰ্থ উৎপন্ন হয়? ওপৰৰ বিক্ৰিয়াটোৰ বাবে সন্তুলিত ৰাসায়নিক সমীকৰণটো লিখা।\n18. (a) এটা পদাৰ্থ ‘X’ ৰ দ্ৰৱক বগা ৰং সানিবলৈ ব্যৱহাৰ কৰা হয়।\n(i) পদাৰ্থ ‘X’ ৰ নাম আৰু সংকেত লিখা।\n(ii) পানীৰ সৈতে (i) ত উল্লিখিত পদাৰ্থ ‘X’ এ কৰা বিক্ৰিয়াটো লিখা।\n(b) তলৰ বিক্ৰিয়াটোত জাৰিত আৰু বিজাৰিত হোৱা পদাৰ্থসমূহ চিনাক্ত কৰা। 1\n(a) এটা উজ্জ্বল মূগা ৰঙৰ মৌল ‘X’ ক বায়ুত গৰম কৰাত ক’লা হৈ পৰিল। মৌল ‘X’ আৰু উৎপন্ন হোৱা ক’লা ৰঙৰ যৌগটোৰ নাম লিখা।\n(b) লোৰ বস্তুত ৰঙৰ প্ৰলেপ দিওঁ কিয়?\n19.আধুনিক পৰ্যাবৃত্ত সূত্ৰটো লিখা। আধুনিক পৰ্যাবৃত্ত তালিকাই মেণ্ডেলিভৰ পৰ্যাবৃত্ত তালিকাত থকা আসোৱাহবোৰ কিদৰে দূৰ কৰিছিল? 3\nনিউলেণ্ডছৰ অষ্টক সূত্ৰটো কি? নিউলেণ্ডছৰ অষ্টক সূত্ৰৰ সীমাবদ্ধতাবোৰ কি কি আছিল? 3\n20.পৰাগযোজন কি? পৰাগযোজন আৰু নিষেচনৰ মাজত কিবা পাৰ্থক্য আছেনে? স্ব-পৰাগযোগ ইতৰ-পৰাগযোগৰ পৰা কিদৰে বিসদৃশ? 3\nঋতুচক্ৰ কেনেদৰে সংঘটিত হয়? 3\n21. নতুন এটা প্ৰজাতিৰ উৎপন্নৰ কাৰণে কি কি উপাদানে অৰিহণা যোগায় ব্যাখ্যা কৰা। 3\nভৌগোলিকভাৱে হোৱা পৃথকীকৰণ বুলিলে কি বুজা? স্ব-পৰাগযোগ ঘটা উদ্ভিদ প্ৰজাতি এটাৰ বাবে ই প্ৰজাতিকৰণৰ এটা প্ৰদান কাৰক হ’ব পাৰেনে? কিয় পাৰে বা কিয় নোৱাৰে? 3\n22.মানুহৰ মস্তিষ্কৰ অংশসমূহৰ নাম লিখা। চেৰিবেলামৰ দ্বাৰা নিয়ন্ত্ৰিত ক্ৰিয়াকলাপসমূহ ব্যক্ত কৰা। 3\nঅক্সিন কি? এজোপা গছৰ বৃদ্ধিত ই কেনেদৰে সহায় কৰে? 3\n23.বগা পোহৰৰ বিচ্ছুৰণ মানে কি বুজা? প্ৰিজমৰ দ্বাৰা বগা পোহৰৰ বিচ্ছুৰণৰ ৰশ্মিচিত্ৰ অংকণ কৰা। 3\nপ্ৰেছবায়’পিয়া কি? নিকট দৃষ্টিগ্ৰস্ততাৰ সংশোধন দেখুৱাই ৰশ্মিচিত্ৰ অংকণ কৰা। 3\n24. ৰোধকৰ S.I. একক লিখা। এটা বৈদ্যুতিক মটৰে 220V উৎসৰ পৰা 5A প্ৰবাহ লয়। মটৰটোৰ ক্ষমতা আৰু2ঘণ্টাত ই ব্যয় কৰা শক্তি উলিওৱা। 3\nএটা বৈদ্যুতিক প্ৰবাহে যোগান ধৰা শক্তিৰ হাৰ কিহে নিৰূপণ কৰে? 8Ω ৰোধৰ এটা বৈদ্যুতিক চুলাই2ঘণ্টা চলোতে মেইনৰ পৰা 15A প্ৰবাহ লয়। চুলাটোত তাপ উৎপন্ন হোৱা হাৰ উলিওৱা। 3\n25. চিহ্নিত চিত্ৰৰ সহায়ত এটা বৈদ্যুতিক জেনেৰেটৰৰ মূল নীতিৰ ব্যাখ্যা কৰা। 3\n26. শক্তিৰ উৎস এটা প্ৰদূষণ মুক্ত হ’ব পাৰেনে? কিয় পাৰে বা কিয় নোৱাৰে? মহাসমূদ্ৰৰ পৰা পাব পৰা শক্তিৰ দুটা সীমাবদ্ধতা লিখা। 3\n27. (a) পানীত দ্ৰৱীভূত হোৱা দুটা ধাতৱ অক্সাইডৰ নাম লিখা। 1\n(b) অক্সাইডৰ পৰা ধাতু উৎপন্ন কৰিবলৈ কি ৰাসায়নিক পদ্ধতি প্ৰয়োগ কৰা হয়? উদাহৰণেৰে সৈতে ব্যাখ্যা কৰা। 2\n(c) চেকা লগা ক’পাৰৰ পাত্ৰ নেমু বা তেতেলী ৰসেৰে পৰিষ্কাৰ কৰা তোমালোকে নিশ্চয় দেখিছা। পাত্ৰবিলাক পৰিষ্কাৰ কৰিবলৈ টেঙাজাতীয় বস্তু কিয় ব্যৱহাৰ কৰে বুজাই লিখা। 2\n(a) তলত দিয়াবোৰৰ মাজৰ পৰা আটাইতকৈ বেছি সক্ৰিয় আৰু আটাইতকৈ কম সক্ৰিয় ধাতুবোৰ চিনাক্ত কৰা। 1\n(b) উদাহৰণেৰে সৈতে তলত দিয়াবোৰৰ সংজ্ঞা লিখা। 2\n(i) মণিক (ii) আকৰ\n(c) ধাতুৰ শোধনৰ বাবে ব্যৱহৃত বিদ্যুৎ পৰিশোধন পদ্ধতিটো ব্যাখ্যা কৰা। 2\n28. (a) (C4H10) বিউটেনৰ সমযোগীবোৰৰ গঠন সংকেত আঁকা।1\nb) প্ৰতিস্থাপন বিক্ৰিয়া কাক বোলে? উদাহৰণেৰে সৈতে ব্যাখ্যা কৰা। 2\n(c) পৰীক্ষাৰ সহায়ত এলক’হল আৰু কাৰ্বক্সিলিক এছিডৰ মাজৰ প্ৰভেদ কিদৰে দেখুওৱাব পাৰি? 2\n(a) ব্র’ম’বিউটেনৰ সমযোগীেবাৰৰ গঠন সংকেত আঁকা। 1\n(b) ইথান’য়িক এছিডে কাৰ্বনেট আৰু হাইড্ৰ’জেন কাৰ্বনেটনৰ লগত কিদৰে বিক্ৰিয়া কৰে? ৰাসায়নিক বিক্ৰিয়াবোৰৰ লিখা। 2\n(c) চােবানৰ মলি আঁতৰোৱাৰ প্ৰক্ৰিয়া ব্যাখ্যা কৰা। 2\n29. জৈৱ অনুঘটকেবাৰ কি?এনে দুটা অনুঘটকৰ নাম লিখা। আমাৰ শৰীৰত এইবোৰে গ্ৰহণ কৰা ভূমিকাৰ আলোচনা কৰা। পাকগ্ৰন্থিৰ দ্বাৰা নিঃসৰিত হোৱা হাইড্ৰ’ক্লৰিক এছিডৰ কাৰ্য কি? 5\nউদ্ভিদৰ দেহত খাদ্যৰ সংবহন কেনেদৰে ঘটে? জাইলেম আৰু ফ্ল’ৱেম দ্ৰৱ্যৰ পৰিবহণৰ পার্থক্যবোৰ কি ?\n30. 18cm ফ’কাছ গৈৰ্ধ্যৰ অৱতল দাপোণ এখনৰ সন্মূখত 27cm দূৰত্বত 70mm আকাৰৰ বস্তু এটা ৰখা হৈছে। দাপোণখনৰ পৰা কিমান দূৰত্বত পৰ্দা এখন ৰাখিলে তাত স্পষ্টকৈ গঠন হোৱা প্ৰতিবিম্ব এটা পোৱা যাব? প্ৰতিবিম্বৰ আকাৰ আৰু প্ৰকৃতি নিৰ্ণয় কৰা। 5\nঅৱতল লেন্‌ছ এখনৰ ফ’কাছ দ্ঘ্যৈ 15cm। লেন্‌ছখনৰ পৰা কিমান দূৰত্বত লক্ষ্যবস্তু এটা ৰাখিব লাগিব যাতে তাৰ পৰা 10cm দূৰত্বত লেন্‌ছখনে প্ৰতিবিম্ব এটা গঠন কৰিব পাৰে। তদুপৰি লেন্‌ছত হাৱা বিৱৰ্ধন নিৰ্ণয় কৰা। প্ৰতিবিম্বটোৰ প্ৰকৃতি কি?\n31. জীৱাষ্ম ইন্ধনৰ দুটা উদাহৰণ দিয়া। এজন ব্যক্তি হিচােপঃ 5\n(a)বন আৰু বন্যপ্ৰাণী। (b) জলসম্পদ\nপানী সঞ্চয়ন মানে কি বুজা? পাহাৰীয়া অঞ্চল আৰু সমতল অঞ্চলৰ পৰম্পৰাগত পানী সঞ্চয়ন পদ্ধতিৰ মাজত তুলনা কৰা।\nN.B. We are grateful to SEBA, Govt. of Assam\nNCERT Solution –Learn\nNCERT Solution -Vedantu\nNCERT All Subjects\nAssamese School Textbooks\nAssam State Text Books Production\nHSLC Students Guide Books\n← HSLC Exam Que Paper Science 2019\nঅসমীয়া চুটিগল্প সমালোচনা →


ৰাছূলুল্লাহ চাল্লাল্লাহু আলাইহি ৱাছাল্লামৰ মজহাব কি আছিল? – sogoodislam\n৬১ টি মতবিরোধ মাসয়ালা সত্যই কি ইমাম আবু হানীফা রহঃ এর?\nৰাছূলুল্লাহ চাল্লাল্লাহু আলাইহি ৱাছাল্লামৰ মজহাব কি আছিল?\nএটি গুৰুত্বপূৰ্ণ বিষয় চিন্তা-চৰ্চাৰ বাবে আপোনালোকলৈ আগবঢ়ালোঁ। আশাকৰোঁ শীতল মগজুৰে গভীৰভাবে চিন্তা কৰি সঠিক সিদ্ধান্ত লব। আমি জানো যে আজি মুছলিম সমাজ মুখ্যত পাঁচ ভাগত বিভক্ত হৈ আছে। তাৰে চাৰিটা ভাগ চাৰিজন ইমামৰ নামত চলি আছে যেনে – হানাফী, শ্বাফী, মালিকী আৰু হাম্বলী। এই চাৰি ভাগক চাৰি মযহব বুলি কোৱা হয়। ইয়াৰ উপৰি আন এটা ভাগ আছে যি সকলে এই চাৰি ইমামৰ মযহবক মান্যতা নিদি প্ৰত্যক্ষভাৱে কোৰআন আৰু ছহীহ হাদীছক মানি চলে। এইসকলক কিছুমানে গাইৰ মোকাল্লীদ¸ লা-মযহবী¸ ওৱাহাবী¸ আহলে হাদীছ আদি আখ্যা দিয়ে। এইসকলক এচামে গুমৰাহ বা বাতিল ফিৰকা বুলি সমাজত অপ-প্ৰচাৰ চলাই আহিছে। আচলতে গোটেইখিনি কথা পঢ়িলে গম পাব এওঁলোক বাতিল ফিৰকা বা গুমৰাহ হয় নে নহয়। ৰাছূলুল্লাহ চাল্লাল্লাহু আলাইহি ৱাছাল্লামে কৈ গৈছে, ইছলামত তেসত্তৰটি ভাগ বা দল হব, তাৰে এটি দল হে জান্নাতত যাব বাকী সকলো দল জাহান্নামত যাব। সেই জান্নাতি দলটি হ’ল ৰছূলুল্লাহ চাল্লাল্লাহু আলাইহি ৱাছাল্লাম আৰু চাহাবী ৰাদ্বিয়াল্লাহু আনহুমে যি তৰিকাত চলিছিল সেই তৰিকাৰ দলটি। গতকে আমি প্ৰকৃত ইছলাম বা ৰাছূলুল্লাহ চাল্লাল্লাহু আলাইহি ৱাছাল্লাম আৰু চাহাবী ৰাদ্বিয়াল্লাহু আনহুমৰ তৰিকা পাবলৈ হ’লে কোৰআন হাদীছ অধ্যয়ন কৰি আগুৱাৰ বাহিৰে অন্য কোনো শুদ্ধ পথ আছেনে? আমি কেতিয়াবা ভাৱি চাইছোঁনে যে আমি যি দল বা ভাগত আছোঁ সেয়া প্ৰকৃততে ৰছূলুল্লাহ চাল্লাল্লাহু আলাইহি ৱাছাল্লামে কৈ যোৱা জান্নাতী দলটিৰ ভিতৰত পৰেনে? হানাফী, শ্বাফী, মালিকী আৰু হাম্বলী এই চাৰিটা ভাগত ইছলামক ভাগ কৰিবলৈ কোৰআন হাদীছে অনুমোদন দিছেনে? তাৰোপৰি আমাৰ মাজত চলি থকা পীৰ-মাজাৰৰ তৰিকা যিবিলাকে ইছলামক পুনৰাই খণ্ড-বিখণ্ড কৰিছে সেইবোৰ কিমান যুক্তি সঙ্গত?\nকোৰআনত আল্লাহে কৈছে “হে ঈমানদাৰ সকল তোমালোকে সকলোৱে মিলি আল্লাহৰ হিদায়াতৰ ৰছী ডালত (অৰ্থাত ইচলামত) দৃঢ়তাৰে খামুচী ধৰা আৰু তোমালোক দলা দলি নহবা” (4:103)\n“যিসকলে নিজৰ ধৰ্মক খণ্ড খণ্ড কৰিছে আৰু দলে দলে (মযহব,তৰিকা আদিত) বিভক্ত হৈছে সিহতৰ লগত তোমাৰ কোনো সম্বন্ধ নাই । সিহতৰ কাম আল্লাহৰ লগত সিহতে যি কৰিছিল তাৰ সত্যতা তেওঁ অবশেষত সিহতক জনাব” । (6:159)\n“হে মানব তোমালোকৰ প্ৰভুৱে তোমালোকৰ প্ৰতি যি অৱতিৰ্ণ কৰিছে সেয়া মানি চলা । আল্লাহক পৰিত্যাগ কৰি অলি আউলিয়াক অনুসৰণ নকৰিবা । কিন্তু তোমালোকে খুব কমহে উপদেশ মানা” (7:3)\n“হে মোহাম্মদ কোৱা তোমালোকে যদি প্ৰকৃততে আল্লাহক ভাল পোৱা, তেনেহলে মোকহে অনুসৰণ কৰা” (3:31)\nকোৰআনৰ ওপৰোক্ত বাণীসমুহে আমাক মযহব বা ফিৰকাত ভাগ হ’বলৈ কৈছেনে এক ইছলাম এক আদৰ্শক মানি চলিবলৈ কৈছে। বিভিন্ন ফিৰকাহৰ ওপৰত ভিত্তি কৰি আমাৰ মাজত নিজকে হানাফি, শ্বাফী, মালিকী, হাম্বলি বুলি পৰিচয় দি নিজেই যদি বিভক্ত হৈ যাওঁ তেন্তে কোৰআনৰ ওপৰোক্ত আয়াত অনুসৰি ইছলামক ভাগ ভাগ কৰাৰ কাৰণে গুমৰাহী নহমনে? যি সকলক ছুৰা ৰোমৰ ৩১-৩২ নম্বৰ আয়াতত মুছৰিক বুলি আল্লাহে কৈছে ।\nগতিকে এনে গুৰুত্বপূৰ্ণ বিষয় এটাৰ প্ৰতি আওকাণ কৰি কোনোবা পীৰ, বুজুৰ্গ, ইমামক অন্ধভাৱে অনুসৰণ কৰি চলো কিয়ামতৰ দিনা আমাৰ কি দশা হ’ব তলত দিয়া কোৰআনৰ আয়াতৰ পৰা জানি লওঁ আহক-\n“হে আমাৰ প্ৰভু, আমি আমাৰ নেতা আৰু ডাঙৰ সকলৰ আনুগত্য কৰিছিলো আৰু সিহতে আমাক পথভ্ৰষ্ট কৰিলে । হে আমাৰ প্ৰভু সিহতক দুগুণ শাস্তি দিয়া”(33:64-68)\nযিসকলে কিয়ামত, শেষ বিচাৰ, জান্নাত জাহান্নাম সম্বন্ধে বিশ্বাস কৰে তেওঁলোকে কোৰআন হাদীছ অধ্যয়ন কৰি সত্যতা নিৰূপন নকৰাকৈ কাৰোঁ কথাক নিশ্চিত শুদ্ধ বুলি ধৰি লোৱা উচিত নহয় । কিয়নো কিয়ামতৰ দিনা প্ৰত্যেকেই নিজৰ নিজৰ কৰ্মফলৰ বাবে জবাবদিহী হব লাগিব। কোনো পীৰ-ওস্তাদৰ হাৱালা দি বাচিব পৰা নাযাব। কোৰআনৰ বহু ঠাইত আল্লাহে কৈছে (আতিউল্লাহ ওৱা আতিউৰ ৰাছূল) অৰ্থাৎ আল্লাহৰ বাণী কোৰআন আৰু ৰাছূলৰ আদৰ্শ হাদীছক মানিবলৈ কৈছে। ইয়াৰ পৰিৱৰ্তে আল্লাহে আতিউল ইমাম, আতিউল পীৰ, আতিউল বুজুৰ্গ কোৱা নাই। অৱশ্যে জ্ঞানী সকলৰ লগত আলোচনা কৰিবলৈও পৰামৰ্শ দিছে ইয়াৰ অৰ্থ এইটো নহয় যে কোনো ইমামক, কোনো পীৰক তকলীদ বা অন্ধ অনুসৰণ কৰিব লাগিব। কোৰআন হাদীছৰ ক’তো মযহবৰ কথা কোৱা নাই। সন্মানীয় চাৰি ইমামৰ কোনোৱে কোৱা নাছিল তেওঁলোকৰ ফিকাহটোক মনাটো ফৰজ। ইমাম সকলৰ নামত মযহব সৃষ্টি হৈছল তেখেতসকলৰ মৃত্যুৰ প্ৰায় চাৰিশ বছৰ পিছত। উক্ত ইমাম কেইজনৰ কোনোজনে জনা নাছিল যে তেওঁলোকৰ নামত মযহব সৃষ্টি হব। আনহাতে সন্মানীয় ইমাম কেইজনে উপদেশ দি গৈছে যে যদি তেওঁলোকৰ নিয়মবোৰৰ বিপৰীতে কোৰআনৰ আয়াত বা হাদীছ পোৱা যায় তেনেহ’লে লগে লগে তেখেতৰ মতটোক বিসৰ্জন দি সেই কোৰআন আৰু হাদীছক মানিবলৈ। তেনেস্থলত শ শ বছৰ অতিক্ৰম কৰাৰ পিছতো আজিও কিয় আমি কোৰআন হাদীছৰ পৰিৱৰ্তে সেই ইমামসকলক অন্ধভাৱে তকলীদ কৰিবলগীয়া হৈছে?\nযদি কোনোবাই কব খোজে মযহব মানা ফৰজ তেন্তে বিতৰ্ক নকৰি আমাৰ এই কেইটা প্ৰশ্নৰ দলিলসহ উত্তৰ দিয়ক –\n১. ৰাছূলুল্লাহ চাল্লাল্লাহু আলাইহি ৱাছাল্লামৰ মজহাব কি আছিল?\n২. চাহাবাসকলৰ মজহাব কি আছিল?\n৩. মজহাব মানা যদি ফৰজ তেন্তে চাৰি মজহাব সৃষ্টি হোৱাৰ আগত মৃত্যু বৰণ কৰা লোকসকলৰ কি হব?\n৪. ইমাম কেইজনৰ মজহাব কি আছিল?\n৫. ৰছূলুল্লাহ চাল্লাল্লাহু আলাইহি ৱাছাল্লামৰ দিনত ইছলাম পৰিপূৰ্ণ হোৱা নাছিল নেকি? যদি মোকাম্মল হৈছিল পিচত এই ফৰজৰ উদ্ভাৱন কিয় হল ?\n৫. মজহাব মানাতো যদি ফৰজ তেন্তে কোৰআন হাদীছৰ ক’ত এই কথা লিখা আছে?\nমানৱ জীৱন আল্লাহে আমাক এবাৰহে দিছে, এই জীৱন অতি দুৰ্লভ। যদি আমাৰ আক্কীদা, আমলসমুহ কোৰআন হাদীছ অনুসৰি নহয়, কোনো ভুল বাতিল আক্কীদাৰ অন্তৰ্ভুক্ত হয়, তেনেহ’লে নিশ্চিতভাৱেই কিয়ামতৰ দিনা আমি লোকচান তথা ক্ষতিগ্ৰস্তসকলৰ অন্তৰ্ভুক্ত হ’ব লাগিব। তেতিয়া আমি অন্ধ অনুসৰণ কৰা পীৰ, বুজুৰ্গ, কোনো ইমামে আমাক বচাব নোৱাৰিব। আনকি সেইদিনা তেওঁলোকৰ কি দশা হ’ব সেয়াও নিশ্চিত নহয়।\nগতিকে আঁহক! আমি এই সকলো ফিৰকা, তৰিকা, মজহাব আদি ভেদাভেদ পৰিহাৰ কৰি একমাত্ৰ ৰছূলুল্লাহ চাল্লাল্লাহু আলাইহি ৱাছাল্লাম আৰু ছাহাবাসকলে দেখুৱাই যোৱা পথত চলাৰ চেষ্টা কৰোঁ। সেই পথ কেৱল কুৰআন আৰু ছহীহ হাদীছৰ মাজতহে পোৱা যাব।\n৬১ টি মতবিরোধ মাসয়ালা সত্যই কি ইমাম আবু হানীফা রহঃ এর? Next


সুবাস : নেতা বনাম কৰ্মী , এটা জাতিৰ কিছু কথা ( আদিত্য গগৈ )\nনেতা বনাম কৰ্মী , এটা জাতিৰ কিছু কথা ( আদিত্য গগৈ )\nঅসমখন বিদেশীৰ ৰম্যভুমি আৰু বিদেশীবোৰ অসমৰ ৰাজনৈতীক যুঁজৰ বক্ষ্মাস্ত্ৰ ৷ এইখন অসমভুমিত ১৯৫১ চনৰে পৰা বিদেশীমখাক লৈ কিমানে ৰাজনীতি কৰিলে, কিমানে ৰাজনীতি কৰি আছে, কিমানে অনাগত দিনত ৰাজনীতি কৰিব তাৰ লেখ-জোখ দিবলৈ কঠিন হ’ব ৷ এই মানুহমখাক লৈ ৰাজনীতি কৰিয়ে কিমানে গাদী দখল কৰি ৰজা হ’ল তাৰো সঠিক হিচাপ নাই ৷ নিৰ্বাচনী প্ৰচাৰত প্ৰতিজন সম্ভাৱনাময় ৰজাই জনতাক দেখোৱাই দিয়া সেই আশাৰ দ্ৰাঘিমাৰেখাডাল টানি আনে বাংলাদেশী শিবিৰৰ পৰা ৷\nকোনোৱে য’দি বিতাৰণৰ কথা কয়, কোনোৱে স্থায়ী সমাধানৰ কথা ৷ প্ৰতিজন ৰাজনীতিকৰ নিৰ্বাচনী যুঁজত প্ৰথম আৰু ঘাই অস্ত্ৰ হয় আশা দি সাধাৰণ জনতাক মুৰ্খ সজোৱা আৰু ভাষণ শুনি শুনি আশাৰ পুলি এটাক জীপ দিয়াত আমাৰ ৰাইজো এতিয়া অভ্যস্ত ! একেদৰে যোৱাটো নিৰ্বাচনৰ ভাষণত বৰপীৰা পোৱা পৰিবৰ্তন শব্দটোৰ ভৰসাতেই এইবাৰ ৰাইজে দান কৰিলে তেওঁক কুমল চকী ৷\nৰাইজৰ আশীষ ধন্য দলটোৱে ৰাইজক মুৰ্খ সজাই হয়তো এইবাৰ গাদী দখল কৰাৰ স্বাৰ্থত এটা সাধাৰণ শব্দক অসাধাৰণ গুণাৱলীৰে শকত কৰি ঢাল কিম্বা অস্ত্ৰ হিচাপে প্ৰক্ষেপ কৰিলে ৷ গাদী দখল কৰিয়ে কথামতে পৰিবৰ্তন আনিবলৈ দেশ তল ওপৰ লগোৱা ’ন’ট বন্দী, বৃহৎ নাগালিম তথা নাগা ফ্ৰেম ৱৰ্ক চুক্তি, নাগৰিকত্ব সংশোধনী বিধেয়ক আদি উদ্ভাৱন কৰি ছুনামী সৃষ্টি কৰি আছে ৷ সমান্তৰাল ভাৱে একতাৰ দেশত সম্প্ৰীতিৰপৰিকাঠামু তচ-নচ কৰাৰ কু অভিসন্ধী ৰচনা কৰি আছে ৷\nৰাইজে নিৰ্বাচনী প্ৰচাৰত দেখা/শুনা কথাবোৰৰ সম্পূৰ্ণ পৃথক ছবি দেখি বৰ্তমান নায়কৰূপী মানুহজন সাধাৰণ মানুহবোৰৰ মনত পৰিবৰ্তন হৈ খলনায়ক হৈ পৰিল ৷ কোনোদিন দূৰ্নীতি আপোচ নকৰো কোৱা লোকজনৰ চকুৰ সমূখতে চোৰে আপোচ বিহীন ভাৱে সিন্ধি দিবলৈ ধৰিছে, জাতিটো প্ৰাণভৰি ভালপোৱা মানুজন বুলি ভাবি, জাতিৰ ভৱিষ্যত যি জনৰ হাতত সুৰক্ষিত বুলি ৰাইজ আস্বস্ত হৈছিল তেঁৱেই এতিয়া দিল্লীত আঁঠু লোৱা হৃদয়হীন ভকত ৷\nৰাজনৈতিক নেতা হিচাপে তেওঁ ১০০% সফল ৷ ছাত্ৰ ৰাজনীতিৰে এই পথাৰখনত নিজকে স্বচ্চ আৰু নিকা সাজেৰে জিলিকাই, IMDT আইনৰ দৰে জাতি ধ্বংসী আইন বাতিল কৰোৱাই মানুহৰ মনবোৰত খুপনি পোটা, জাতিৰ হৃদস্পন্দন মাজুলী উন্নয়নৰ ভাকুটি ভাষণেৰে অসমীয়াৰ আৱেগ চুৰ কৰি ৰজা হোৱালৈকে তেওঁৰ যি যাত্ৰা, ১০০% সফলতাৰ যাত্ৰা ৷ পিছে এতিয়া ছবিৰ ৰং সলনি হৈছে, হয়তো নিজৰ সোঁহাতখন এলাগী কৰি আনক সোঁহাত হিচাপে কামত লগাইছে, মগজুতো গাদী ৰক্ষাৰ স্বাৰ্থত দিল্লীৰ চৰণত হপি দিছে !\nভবা হৈছিল, তেওঁৰ শাসন কালত জাতিটো সম্পূৰ্ণ সুৰক্ষিত থাকিব, খিলঞ্জীয়াৰ প্ৰভূত্ব প্ৰতিষ্ঠা হ’ব, বাংলাদেশী বিতাৰণৰ কাৰনামা সফল হ’ব ৷ সময়ে সকলো সলনি কৰি দিলে । এতিয়া ভাৰতৰ সৰ্বত্ৰে হিন্দুত্ববাদ প্ৰতিষ্ঠাৰ প্ৰতিযোগিতা চলিছে ৷ কোনোৱে হিন্দুত্বৰ দোহাই দি ঐতিহাসিক স্থানৰ নাম সলনি কৰিছে, কোনোৱে হিন্দু সংখ্যালঘু হোৱাৰ সম্ভাৱনা দেখোৱাই বহিঃৰাষ্ট্ৰৰ অমুচলমান নাগৰিকক নাগৰিকত্ব দান কৰি হিন্দুৰ সংখ্যা বৃদ্ধিৰ পোষকতা কৰিছে ৷ আচৰিত লাগে এইকাৰণেই যে এই সমগ্ৰ সমস্যাৰাজী একালত তেওঁৰ চকুত আছিল জাতীয় সমস্যা ৷ আজি পিচে তেওঁ নিবোকা ককাই ৷ মানুহৰ আশা বোৰক কবৰ দি তেওঁ কুমল গাদী ৰক্ষাত ব্ৰতী ৷ ছাত্ৰ ৰাজনীতিৰ বঠাপাত ধৰিথকা কালত যিবোৰ সমস্যা সমাধানৰ বাবে সঘনে ৰাজপথত চিঞঁৰিছিল, একেবোৰ সমস্যা তেওঁৰ শাসন কালত সমাধান হোৱাৰ পৰিবৰ্তে জাতিটোলৈ বৰবিষ সদৃশ হৈ পৰিছে, অৰ্থাৎ পূৰ্বৰ তুলনাত বেছি গম্ভীৰ হৈ দেখা দিছে ৷\nতেতিয়াতে তেওঁ জাতি মাটিৰ স্বাৰ্থত কাম কৰা কৰ্মী আছিল ৷ এতিয়া নেতা ৷ ৰাইজে দেখিছিল যে কৰ্মী হিচাপে এওঁ ভাল কাম কৰিছে, গতিকে এওঁকে নেতা পাতি দেশৰ ভৱিষ্যত সুৰক্ষিত কৰোঁহক ৷ ৰাইজে নিজৰ কথামতেই তাকে কৰিলে কিন্তু নেতা হোৱাৰ পাছতে তেওঁ উলোতাখৰ মাৰিলে ৷ বিপ্লৱী সংগীত শিল্পী মহেন্দ্ৰ হাজৰিকাই গীতত কোৱাৰ দৰে আমিও কৈছো "মোৰ আইৰ দুখনি খোলা হাতত সোণৰ খাৰু পিন্ধাম বুলি কৈ লোৰ শিকলি লগালি কিয়" এক কথাত লৰা ৰজাৰ শাসন ...


কিহৰ প্ৰমাণপত্ৰ লাগে ? মকবুল আৰু আব্দুলে লাগ বুলিলেই দিব পাৰে চাৰ্টিফিকেট...– News18 assam\nFake Certificate: গুৱাহাটী বিশ্ববিদ্যালয়, ছেবা, জন্ম-মৃত্য়ু, চক্ৰ বিষয়াৰ কাৰ্যালয়, বিদ্যালয়... কিহৰ প্ৰমাণপত্ৰ লাগে আপোনাক ? মকবুল আৰু আব্দুলে লাগ বুলিলেই দিব পাৰে চাৰ্টিফিকেট...\nনগাঁও চহৰৰ মধুপুৰত বুধবাৰে মাজনিশা আৰক্ষীৰ এটা বৃহৎ দলে অভিযান চলাই উদ্ধাৰ কৰিছে দমে দমে ভুৱা প্ৰমাণপত্ৰ। মকবুল হুছেইন নামৰ ব্যক্তিগৰাকীৰ ঘৰৰ পৰা উদ্ধাৰ কৰিছে এই ভুৱা প্ৰমাণপত্ৰ সমূহ। আব্দুল খালেক আৰু মকবুল হুছেইনে দীৰ্ঘদিন ধৰি জালিয়াতিৰে বিভিন্ন লোকক ভুৱা প্ৰমাণপত্ৰ যোগান ধৰি আহিছিল।\nLast Updated : September 30, 2021, 07:40 IST\nনগাঁও চহৰৰ মধুপুৰত বুধবাৰে মাজনিশা আৰক্ষীৰ এটা বৃহৎ দলে অভিযান চলাই উদ্ধাৰ কৰিছে দমে দমে ভুৱা প্ৰমাণপত্ৰ। গুৱাহাটী বিশ্ববিদ্যালয়, উচ্চত্তৰ মাধ্যমিক শিক্ষা সংসদ, ছেবা, অনুসূচিত জাতি, ভূমিৰ পঞ্জীয়ণ, চক্ৰ বিষয়াৰ কাৰ্যালয়ৰ প্ৰমাণপত্ৰ, জন্ম-মৃত্যুৰ প্ৰমাণপত্ৰৰ লগতে নগাঁৱৰ কেইবাখনো হাইস্কুল আৰু হায়াৰছেকণ্ডেৰী স্কুলৰ প্ৰমাণ পত্ৰ উদ্ধাৰ হৈছে এই অভিযানত।\nনগাঁৱৰ উপ-আৰক্ষী অধীক্ষক(সদৰ) ত্ৰিদিৱ কুমবাঙৰ নেতৃত্বত আৰক্ষীৰ দলটোৱে মধুপুৰৰ মকবুল হুছেইন নামৰ ব্যক্তিগৰাকীৰ ঘৰৰ পৰা উদ্ধাৰ কৰিছে এই ভুৱা প্ৰমাণপত্ৰ সমূহ। জানিব পৰা মতে, আব্দুল খালেক আৰু মকবুল হুছেইনে দীৰ্ঘদিন ধৰি জালিয়াতিৰে বিভিন্ন লোকক ভুৱা প্ৰমাণপত্ৰ যোগান ধৰি আহিছিল। আৰক্ষীয়ে সন্দেহ কৰা অনুসৰি বহু চৰকাৰী বিষয়া আৰু বহু স্কুলৰ প্ৰধান শিক্ষক এই চক্ৰটোৰ সৈতে জড়িত। ৰাষ্ট্ৰীয় নাগৰিক পঞ্জীত নাম অন্তৰ্ভূক্তিৰ বাবেও এই চক্ৰটোৱে ভুৱা নথিপত্ৰ যোগান ধৰি আহিছিল। ইতিমধ্যে আৰক্ষীয়ে মকবুল হুছেইনক গ্ৰেপ্তাৰ কৰিছে যদিও আব্দুল খালেকে আৰক্ষীৰ দল উপস্থিত হোৱাৰ লগে লগেই পলায়ন কৰিবলৈ সক্ষম হৈছে। বৰ্তমান আৰক্ষীয়ে অধিক তথ্যৰ সন্ধানত তদন্ত চলাই আছে।\nFirst published: September 30, 2021, 07:40 IST\nArrestFake CertificateNagaon Police


আৰক্ষীৰ হাতত গ্ৰেপ্তাৰ আৰক্ষী! ধন দাবী কৰাৰ অভিযোগত কনিষ্টবল মজিবুৰ ৰহমান গ্ৰেপ্তাৰ…\n‘মোৰ বেগত বোমা আছে’! বিমানবন্দৰত সামগ্ৰী তালাচীৰ সময়ত বিৰক্ত হৈ ক’লে যাত্ৰীয়ে, তাৰ পিছত…\nসেনা-আৰক্ষীৰে সংঘৰ্ষত নিহত জ্ঞান অসমক ‘অমৰ মৃতক’ ঘোষণা আলফা স্বাধীনৰ…\nএইবাৰ ঈদত গো কুৰবাণী নিদিবলৈ আহ্বান বদৰুদ্দিন আজমলৰ…\nবেথুকান্দি মথাউৰি কাটি শিলচৰ চহৰত জলপ্ৰলয় নমাই অনাৰ অভিযোগত ৪ জনক গ্ৰেপ্তাৰ আৰক্ষীৰ\nসীমান্ত পাৰ হ’বলৈ লওতেই BSFৰ খেদা! নিশাৰ অন্ধকাৰত নৈত পৰি সন্ধানহীন ২ শিশু, কোনোমতে সাঁতুৰি পাৰ পালে পিতৃ-মাতৃয়ে\nআৰক্ষীৰ বৃহৎ সফলতা! বৃহৎ সংখ্যক ম’বাইল ফোনসহ আৰক্ষীৰ জালত চোৰ…\nভয়াবহ! চলন্ত ৰে’লৰ ইঞ্জিনত দপদপাই জ্বলি উঠিল জুই\nদৈনিক ৰাশিফলঃ ১৭ মে’, মঙলবাৰ\nমেষ ৰাশি- আজি আপোনাৰ বাবে দিনটো ব্যস্ততাৰে ভৰি থাকিব। আপুনি আপোনাৰ স্বাস্থ্যৰ যতন লওক। অত্যাধিক ব্যয়ে আজি আপোনাক চিন্তিত কৰিব পাৰে। ব্যবসায়ত মনোযোগ দিয়ক নহ’লে লোকচানৰ সন্মুখীন হ’ব পাৰে। আজি আপুনি নতুন ব্যবসায় আৰম্ভ নকৰিব। শিক্ষাৰ্থীসকলে প্ৰতিযোগিতামূলক পৰীক্ষাত সুখ্যাতি অৰ্জন কৰিবলৈ সক্ষম হ’ব। পিতৃৰ পৰা সহায় সহযোগিতা লাভ কৰিব।\nবৃষ ৰাশি- আজি আপোনাৰ বাবে দিনটো শুভ। চাকৰিয়াল সকলে পদোন্নতিৰ সুযোগ লাভ কৰিব পাৰে। ব্যবসায়ত বন্ধুৰ সহায়ে আজি আপোনাক লাভম্বিত কৰিব পাৰে। পত্নীৰ পৰামৰ্শৰ প্ৰতি গুৰুত্ব দিয়ক। দীৰ্ঘদিনীয়া অৰ্ধসম্পূৰ্ণ কাম আজি সম্পূর্ণ হ’ব পাৰে। শিক্ষাৰ্থীসকলে যত্ন কৰিলে সুফল লাভ কৰিব। পিতৃ- মাতৃৰ পৰা সহায় সহযোগিতা লাভ কৰিবলৈ সক্ষম হ’ব। ঘৰলৈ অতিথিৰ আগমন ঘটিব পাৰে ।\nমিথুন ৰাশি- আজি আপোনাৰ বাবে দিনটো শুভ। আজি আপুনি পৰিয়ালৰ সদস্যসকলৰ পৰা সহায় সহযোগিতা লাভ কৰিব। দীৰ্ঘদিন ধৰি পাবলগীয়া ধন ঘূৰাই পাব পাৰে। দাম্পত্য জীৱনত সুখ বৃদ্ধি পাব। সমাজত সন্মান বৃদ্ধি পাব। ব্যবসায় সংক্ৰান্তত ভ্ৰমণ কৰিবলগীয়া হ’ব পাৰে। ৰাজনীতিৰ সৈতে জড়িত হৈ থকা সকলৰ বাবে দিনটো কষ্টকৰ প্ৰমাণিত হ’ব। শিক্ষাৰ্থীসকলে প্ৰতিযোগিতামূলক পৰীক্ষাত সুখ্যাতি অৰ্জন কৰিবলৈ সক্ষম হ’ব।\nকৰ্কট ৰাশি- আজি আপোনাৰ বাবে দিনটো কষ্টকৰ প্ৰমাণিত হ’ব। অত্যাধিক ব্যয়ে আজি আপোনাক চিন্তিত কৰিব পাৰে। ব্যবসায়ত মনোযোগ দিয়ক নহ’লে লোকচানৰ সন্মুখীন হ’ব পাৰে। আজি আপুনি আত্মীয় জনৰ মনত আঘাত লগা কাম নকৰিব। পত্নীৰ সমৰ্থন লাভ কৰিব। শিক্ষাৰ লগত জড়িত হৈ থকা সকলৰ বাবে দিনটো শুভ প্ৰমাণিত হ’ব। মাতৃৰ স্বাস্থ্যৰ যতন লওক।\nসিংহ ৰাশি- আজি আপোনাৰ বাবে দিনটো শুভ। দীৰ্ঘদিন ধৰি পাবলগীয়া ধন ঘূৰাই পাব পাৰে। ব্যবসায়ত উন্নত। পত্নীৰ পৰা এটি সুখবৰ লাভ কৰিব পাৰে। নতুন ব্যবসায় আৰম্ভ কৰাৰ বাবে আজিৰ দিনটো শুভ প্ৰমাণিত হ’ব।শিক্ষাৰ্থীসকলে যত্ন কৰিলে সুফল লাভ কৰিব। পিতৃ- মাতৃৰ পৰা সহায় সহযোগিতা লাভ কৰিবলৈ সক্ষম হ’ব। সমাজত আপোনাৰ সন্মান বৃদ্ধি পাব।\nকন্যা ৰাশি- আজি আপোনাৰ বাবে দিনটো ব্যস্ততাৰে ভৰি থাকিব। আজি আপুনি সন্তানৰ ভৱিষ্যতক লৈ চিন্তিত থাকিব। ঘৰলৈ অতিথিৰ আগমন ঘটিব পাৰে। পৰিয়ালত চলি থকা সমস্যাবোৰৰ আজি সমাধান হ’ব। ৰাজনীতিৰ সৈতে জড়িত হৈ থকা সকলৰ বাবে দিনটো কষ্টকৰ প্ৰমাণিত হ’ব। মাতৃৰ পৰা সহায় সহযোগিতা লাভ কৰিব। দাম্পত্য জীৱনত সুখ বৃদ্ধি পাব।\nতুলা ৰাশি- আজি আপোনাৰ বাবে দিনটো কষ্টকৰ প্ৰমাণিত হ’ব।অত্যাধিক খং পৰিহাৰ কৰক। ব্যবসায়ত মনোযোগ দিয়ক নহ’লে লোকচানৰ সন্মুখীন হ’ব পাৰে। পত্নীৰ সৈতে মতভেদ হ’ব পাৰে। শিক্ষাৰ্থীসকলে প্ৰতিযোগিতামূলক পৰীক্ষাত সুখ্যাতি অৰ্জন কৰিবলৈ সক্ষম হ’ব। বন্ধুবৰ্গৰ পৰা সহায় সহযোগিতা লাভ কৰিব পাৰে। নিজ স্বাস্থ্যৰ যতন লওক।\nবৃশ্চিক ৰাশি- আজি আপোনাৰ বাবে দিনটো শুভ। ব্যবসায়ত বন্ধুৰ সহায়ে আজি আপোনাক লাভম্বিত কৰিব। আজি আপুনি ধৰ্মীয় অনুষ্ঠানত অংশগ্রহণ কৰিব পাৰে। বাহন ক্ৰয়ৰ পৰিকল্পনা কৰিব পাৰে। এই ৰাশিচিহ্নৰ অবিবাহিত লোকসকলে আজি বিবাহৰ প্ৰস্তাৱ লাভ কৰিব পাৰে। দীৰ্ঘদিন ধৰি চলি থকা আইনী প্ৰক্ৰিয়া আজি সমাধান হ’ব। দাম্পত্য জীৱনত সুখ বৃদ্ধি পাব। মাতৃৰ সমৰ্থন লাভ কৰিব।\nধনু ৰাশি- আজি আপোনাৰ বাবে দিনটো কষ্টকৰ প্ৰমাণিত হ’ব। ব্যবসায় সংক্ৰান্তত ভ্ৰমণ কৰিবলগীয়া হ’ব পাৰে। আজি আপুনি ধনৰ লেনদেনৰ পৰা আঁতৰি থাকক। অত্যাধিক খং পৰিহাৰ কৰক। পিতৃ- মাতৃৰ পৰা সহায় সহযোগিতা লাভ কৰিবলৈ সক্ষম হ’ব। শিক্ষাৰ্থীসকলে প্ৰতিযোগিতামূলক পৰীক্ষাত সুখ্যাতি অৰ্জন কৰিবলৈ সক্ষম হ’ব। এজন পুৰণি বন্ধুক লগ পাব পাৰে। পত্নীৰ স্বাস্থ্যই আজি আপোনাক চিন্তিত কৰিব পাৰে।\nমকৰ ৰাশি- আজি আপোনাৰ বাবে দিনটো লাভজনক প্ৰমাণিত হ’ব। আজি মানুহে আপোনাক প্ৰশংসা কৰিব। নতুন ব্যবসায় আৰম্ভ কৰাৰ বাবে দিনটো শুভ প্ৰমাণিত হ’ব। চাকৰিয়াল সকলে পদোন্নতিৰ সুযোগ লাভ কৰিব পাৰে। দীৰ্ঘদিন ধৰি পাবলগীয়া ধন ঘূৰাই পাব। পৰিয়ালত চলি থকা সমস্যাবোৰৰ আজি সমাধান হ’ব। শিক্ষাৰ্থীসকলে যত্ন কৰিলে সুফল লাভ কৰিব। ঘৰলৈ অতিথিৰ আগমন ঘটিব পাৰে। দাম্পত্য জীৱনত সুখ বৃদ্ধি পাব।\nকুম্ভ ৰাশি- আজি আপোনাৰ বাবে দিনটো শুভ।চাকৰিয়াল সকলে পদোন্নতিৰ সুযোগ লাভ কৰিব পাৰে। ব্যবসায় সংক্ৰান্তত ভ্ৰমণ কৰিবলগীয়া হ’ব পাৰে। ৰাজনীতিৰ সৈতে জড়িত হৈ থকা সকলৰ বাবে দিনটোত বাধা থাকিব পাৰে। পৰিয়ালত চলি থকা সমস্যাবোৰৰ আজি সমাধান হ’ব। শিক্ষাৰ্থীসকলে প্ৰতিযোগিতামূলক পৰীক্ষাত সুখ্যাতি অৰ্জন কৰিবলৈ সক্ষম হ’ব। পিতৃৰ পৰা সহায় সহযোগিতা লাভ কৰিব।\nমীন ৰাশি- আজি আপোনাৰ বাবে দিনটো ব্যস্ততাৰে ভৰি থাকিব। এই ৰাশিচিহ্নৰ অবিবাহিত লোকসকলে আজি বিবাহৰ প্ৰস্তাৱ লাভ কৰিব পাৰে। ঘৰত ধৰ্মীয় অনুষ্ঠান থাকিব পাৰে।আজি আপুনি ভ্ৰমণৰ সুযোগ লাভ কৰিব কিন্তু এই ভ্ৰমণ আপোনাৰ বাবে কষ্টকৰ প্ৰমাণিত হ’ব। মাতৃৰ স্বাস্থ্যৰ যতন লওক। শিক্ষাৰ লগত জড়িত হৈ থকা সকলৰ বাবে দিনটো শুভ। ব্যবসায়ত মনোযোগ দিয়ক। দাম্পত্য জীৱনত সুখ বৃদ্ধি পাব। বাৰ্তালাপৰ সময়ত সাৱধান হওক।\nধনৰ অভাৱত সম্পন্ন হোৱা নাছিল অনাথ পদ্মিনীৰ বিয়া! সেই সময়তে দেৱদূত হৈ কাষত থিয় দিলে ২ বিএছএফ জোৱান\nচোৰাংকৈ বাংলাদেশলৈ গৰু সৰবৰাহ কৰি ক’লা সাম্ৰাজ্য গঢ়ি তোলা কুখ্যাত গো মাফিয়া গব্বৰ সিঙক গ্ৰেপ্তাৰ\nঅসমৰ ভূমিৰ ওপৰতে অধিকাৰ নাই খিলঞ্জীয়াৰ! ডিফু-লামডিং পথৰ চাৰি কিলোত চলিল উচ্ছেদ অভিযান\nসংস্থাপনহীনতাৰ দুৰ্যোগৰ মাজতে একেলগে ১৭টা চাকৰি লাভ কৰি চমক সৃষ্টি এগৰাকী ইঞ্জিনিয়াৰিঙৰ ছাত্ৰৰ\nশোকাবহ! তীব্ৰবেগী বাহনে মহতিয়াই নিলে ৪খনকৈ বাইক, ৩ জনৰ মৃত্যু\nআঁঠুৰ বিষত আক্ৰান্ত এম এছ ধোনী! গছৰ তলত বহা এগৰাকী বৈদ্যৰ দ্বাৰা কৰাই আছে চিকিৎসা, এপালি ঔষধৰ দাম মাত্ৰ ৪০ টকা\nভাৰতীয় সেনাৰ গোপন তথ্য সৰবৰাহ! আৰক্ষীৰ জালত পৰিল ৩ পাকিস্তানী চোৰাংচোৱা\nনতুন গাড়ী লৈ মন্দিৰলৈ পূজা আগবঢ়াবলৈ যোৱাৰ পথতে ভয়ংকৰ দুৰ্ঘটনা! প্ৰাণ গ’ল পিতৃ, পুত্ৰ-কন্যাৰ\nমথাউৰি কাটি শিলচৰ চহৰত জলপ্ৰলয় নমাই অনাৰ অভিযোগত গ্ৰেপ্তাৰ এজনক, সহযােগীৰ সন্ধান অব্যাহত\nশাৰীৰিক প্ৰতিবন্ধকতাক নেওচি প্ৰতিযোগিতামূলক পৰীক্ষাত শীৰ্ষ স্থান লাভ এগৰাকী ছাত্ৰৰ, ৰচিছে চিকিৎসক হোৱাৰ সপোন\nমণিপুৰৰ ভূমিস্খলনত প্ৰাণ হেৰুওৱা ১১ গােৰ্খা ৰাইফলছৰ জােৱানৰ মৃতদেহ স্বগৃহলৈ প্ৰেৰণ…


অৰ্ধাংগীনি – ৰিজু বৰা – ফটাঢোল\nAugust 1, 2019 ভিন্নস্বাদ\t8 Comments\nঅৰ্ধাংগীনি – ৰিজু বৰা\nবিয়া হৈ এখন ভৰা ঘৰৰ বোৱাৰী হলোঁহি। আঠমঙলা হৈ গ’ল। অলপ বাহিৰ ভিতৰ কৰিব পৰা হ’লোঁ। মানে লাজটো অলপ কম হ’ল। এদিন পিছবেলা পিছ চোতালত বহি আছোঁ পিৰা এখন পাৰি। জা দুজনীও বহি আছে লগত। বৰজনা আহিল আৰু মোৰ লগত কথা পাতিবলৈ আৰম্ভ কৰিলে।\nবৰজনাঃ জেওৰা ব’ব জানা?\nমইঃ (আচৰিত হৈ) ওঁহো।\nবৰজনাঃ খৰি কাটিব জানা?\nমইঃ (মনতে পুৰা খঙত) ওঁহো।\nবৰজনাঃ কোৰ মাৰিব জানা?\nমইঃ (একদম ভয়ত) ওঁহো…\nমনতে ভাবিছোঁ, আৰু বা কি কি জানোঁ সোধে অ’! হেৰ’ বোলো সুধিবলৈ যদি ইমানেই মন আছিল বিয়াৰ আগতেই সুধিব লাগিছিল, ঊল গুঠিব জানা? ভূঁই ৰুব জানা? ইত্যাদি ইত্যাদি। এই আকৌ মতা মানুহৰ কাম কৰিব ক’ৰ পৰা জানিম! আকৌ লাগি গ’ল যেনিবা কেছেট আৰু দেই।\nবৰজনাঃ গালি পাৰিব জানা?\nমইঃ (ধেত তেৰি, জানোঁ ক’লেও বিপদ বালক নাজানোঁ ক’লেও বিপদ। একদম চুপ)\nমনতে ভাবিছোঁ, ক’ত যে বিয়া হ’লোঁ নহয়! মাকে মনতে খুব গালি দিছোঁ।\nএইবাৰ পুনৰ কেছেট আকৌ বাজিল।\nবৰজনাঃ বিয়াত যে বিধি পাঠ কৰিছিল, ভাঙনি কৰি দি বুজাই দিছিল ভালকৈ শুনিছিলা?\nমইঃ (ৰক্ষা) শুনিছিলোঁ। সকলো মনত নাই, কিতাপখনো পঢ়িছোঁ এবাৰ।\nবৰজনাঃ কি কি নো মনত আছে কোৱা।\nমইঃ (লাজত) সাত খোজ, অৰ্ধাংগীনি, সেৱা কৰা, কিবা কিবি কিবা কিবি…।\nবৰজনাঃ হৃদয়ৰ কথা কি ক’লে?\nমইঃ বুজাই দিছিল যে আজিৰ পৰা তোমাৰ হৃদয়খন মানুহজনৰ হ’ল আৰু মানুহজনৰ হৃদয়খন তোমাৰ হ’ল। হৃদয়ৰ একচেঞ্জ হ’ল। সেয়ে আজিৰ পৰা তোমালোকৰ যি সংসাৰ হ’ল তাত দুইজনৰ সমান সমান অংশ হ’ব। সা-সম্পত্তি, সন্মান, দুখ-সুখ সকলোতে সমান অংশীদাৰ দুয়ো (সুবিধা পাওঁতেই কৈ লৈছোঁ মোক যাতে একো কৰিব নোৱাৰে, মানে অত্যাচাৰ জাতীয়)। অৰ্থাৎ সকলোতে সমান। আধা আধা। দুইজন লগ হ’লেহে সম্পূৰ্ণ হ’ব। তুমি অৰ্ধাংগীনি আজিৰ পৰা। মানে মই যে কেনেকৈ অৰ্ধাংগীনি বুজাই দিলে।\nবৰজনাঃ বুজিলা তেনেহ’লে সকলো?\nমইঃ (হা না একো নাই, অনলি চাইলেণ্ট)।\nবৰজনাঃ এতিয়া আমাৰ দুটাক চোৱা আৰু ডাঙৰ দুটাক চোৱা (মানে ডাঙৰ বৰজনা আৰু জা)। কি বুজিছা? মই বুজাই দিওঁ শুনা।\nনফচা কেছেট, পুনৰ বাজিল\nবৰজনাঃ মোৰ টকা মানে এওঁৰ টকা, দৰমহা দুভাগ। ঘৰ চলাওঁতে মোৰখিনি শেষ হ’লে এওঁৰ পৰা লওঁ। মানে গোটেই দৰমহা শেষ। (নুবুজিলোঁ তেতিয়া, এতিয়া বুজি পাওঁ)। মই এযোৰ কাপোৰ ল’লে এওঁকো এযোৰ দিওঁ। মই কিবা ভাল খালে এওঁকো দিওঁ। হ’ল নাই সমান সমান কোৱা? এওঁ ভাত বনালে মই পাছলি কাটি দিওঁ, মই কটা খৰি শেষ হ’লে এওঁ খৰি কাটিবই লাগিব তেতিয়া। মানে অৰ্ধাংগীনি( হাঁহি হাঁহি কৈছে)। মই জেওৰা দিওঁতে এওঁ মোৰ লগত সমানে দিয়ে, নহ’লে আকৌ অৰ্ধাংগীনি কেনেকৈ হ’ল। কোৰ এবাৰ মই মাৰিলে পিছৰবাৰ এওঁ মাৰে।\nঅৰ্ধাংগীনি কেৱল তেওঁ অকলে নহয়, ময়ো অৰ্ধাংগনা হয়। তেওঁ খঙত মোক গালি দিলে ময়ো খঙত পুৰা জাৰি দিওঁ। মানে দুখ, সুখ, খং, ৰাগ সকলোতে সমান হ’ব লাগিব যে।\nবুজিছা, সেইকাৰণে সি শুই নুঠিলে তুমিও নুঠিবা। তুমি উঠিলে তাকো টানি উঠাই দিবা। সি গালি দিলে তাকো সমানে দিবা। এজাউৰি পাৰিলে বেছিকৈ দিবা। তোমাৰ গালি শুনি বেছি খঙত সি মাৰিবলৈ আহিলে তুমিও হেতা, বেলনা, খৰি যি পোৱা সেইটোৱেই লগাই দিবা ধাই ধাই। আৰু যদি ভালকৈ নাজানা এইবোৰ কৰিব, আমাক ফল’ কৰিবা। সেইকাৰণে বিয়াৰ আগতেই ল’ৰাক সুধিব লাগে বোলো ঊল গুঠিব জানা নে? ভাত ৰান্ধিব জানা নে? কেঁচুৱাৰ গু চাফা কৰিব পাৰিবা নে? এইবোৰ ছোৱালীয়ে তেতিয়া বিয়াৰ পিছত গালি দি দি নিশিকালেও হয় বুজিছা।\nকৃষ্ণ গোঁসাই! নেদেখা গোঁসায়েও চাগৈ তৰকিবই নোৱাৰে অ’ বিয়াৰ পিছত কাজিয়া এখনৰ কাৰণে কিমান ট্ৰেইনিং লাগে। সেয়ে অৰ্ধাংগীনিৰ ফৰ্মূলা এপ্লাই কৰি সৰু-সুৰা কাজিয়া পেচালৰ মাজেৰে আছোঁ পাৰ কৰি ধুনীয়াকৈ জীৱনটো।\n« চিপেশ্বৰ – মাতু কুকুৰাছোৱা\nছেমিনাৰ – ড° সোণালী বুঢ়াগোহাঁই »\nপঢ়ি চোৱাৰ বাবে ধন্যবাদ |\nঅৰ্ধাঙ্গিনীৰ সম্পূৰ্ণ অৰ্থ আজিহে বুজিলো।মৰিলেও মানুহজনীক নকওঁ এইটোৰ কথা\nহা হা , মজা


ৰঙাঘৰত বগাভাত খাবলৈ বাধ্য! আৰক্ষীৰ জালত পৰা দিবন ডেকাই ঘটাব পাৰে মুখে মুখে প্ৰচলিত সেই কথাৰ বিস্ফোৰণ...\nৰঙাঘৰত বগাভাত খাবলৈ বাধ্য! আৰক্ষীৰ জালত পৰা দিবন ডেকাই ঘটাব পাৰে মুখে মুখে প্ৰচলিত সেই কথাৰ বিস্ফোৰণ…\nUpdated: 1-Oct-20 @ 1:59\nঅৱশেষত আৰক্ষীৰ জালত পৰিল অসম আৰক্ষীৰ উপ পৰিদৰ্শকৰ চাকৰিৰ কেলেংকাৰীত নাম সাঙুৰ খোৱা দিবন ডেকা। পাটাছাৰকুছীৰ পৰা আৰক্ষীয়ে গ্ৰেপ্তাৰ কৰি ডেকাক লৈ আহে গুৱাহাটীলৈ। কাহিলীপাৰাস্থিত অসম আৰক্ষীৰ বিশেষ শাখালৈ কঠোৰ নিৰাপত্তা বেষ্টনীৰ মাজেৰে অনা হয় দিবন ডেকাক।\nঅসম আৰক্ষীৰ উপ পৰিদৰ্শক বাচনিৰ বাবে পৰীক্ষা অনুষ্ঠিত কৰাৰ ক্ষেত্ৰত হোৱা কেলেংকাৰীৰ কথা পোহৰলৈ অহাৰ পিছতে বিজেপি নেতাগৰাকীৰ নাম এই ঘটনাত সাঙুৰ খাইছিল। পৰৱৰ্তী সময়ত সমগ্ৰ ৰাজ্যতে প্ৰতিবাদ হৈছিল দিবন ডেকাক গ্ৰেপ্তাৰ কৰাৰ বাবে।\nউল্লেখ্য যে, এই সমগ্ৰ ঘটনাৰ মাষ্টাৰমাইণ্ড হিচাপে খ্যাত প্ৰশান্ত কুমাৰ দত্ত বৰ্তমানো পলাতক হৈ আছে। অৱসৰপ্ৰাপ্ত ডিআইজিগৰাকীক বিচাৰি অভিযান চলাই থকা হৈছে যদিও এতিয়াও এই সম্পৰ্কত বিশেষ কোনো তথ্য লাভ কৰা নাই আৰক্ষীয়ে।\nপি কে দত্ত আৰু দিবন ডেকাৰ সন্ধান দিওতালৈ আৰক্ষীয়ে পুৰস্কাৰ হিচাপে ১ লাখ টকা দিয়াৰ কথাও ঘোষণা কৰিছিল। ইতিমধ্যে কুৰিৰোধিক লোকক গ্ৰেপ্তাৰ কৰিছে তদন্তকাৰী দলে। ইফালে পি কে দত্তৰ কেবাখনো হোটেল আৰু ঘৰতো অভিযান চলাই বহুখিনি তথ্য লাভ কৰিছে।\nঅসম আৰক্ষীৰ উপ পৰিদৰ্শকৰ চাকৰিৰ প্ৰশ্নকাকত ফাদিল হোৱাৰ প্ৰসংগত দিছপুৰ পৰ্যন্ত চাঞ্চল্যৰ সৃষ্টি হৈছিল। ব্যৰ্থতাৰ বাবে নৈতিক দায়িত্ব স্বীকাৰ কৰি ৰাজ্যিক আৰক্ষী নিযুক্তি বোৰ্ডৰ পৰা অব্যাহতি লৈছে অধ্যক্ষ প্ৰদীপ কুমাৰে।\nঅব্যাহতি পত্ৰত তেওঁ লিখিছিল, ”মেধা আৰু যোগ্যতাৰ ভিত্তিত ৰাজ্যৰ নিবনুৱা যুৱক-যুৱতীসকলে যাতে কৰ্ম সংস্থাপনৰ সুযোগ লাভ কৰে তাৰ বাবে অসম চৰকাৰে মোৰ ওপৰত ৰাজ্যিক আৰক্ষী নিযুক্তি পৰিষদৰ অধ্যক্ষ দায়িত্ব অৰ্পন কৰিছিল। সম্পূৰ্ণ স্বচ্ছতাৰে যাতে নিযুক্তি প্ৰক্ৰিয়া সম্পন্ন হয় তাৰ বাবে মই সততা, নিষ্ঠা আৰু দায়বদ্ধতাৰে দায়িত্ব পালন কৰিবলৈ প্ৰচেষ্টা অব্যাহত ৰাখিছিলো। কিন্তু দুষ্টচক্ৰৰ ষড়যন্ত্ৰৰ বাবে শেহতীয়াকৈ অনুষ্ঠিত আৰক্ষী বিভাগৰ উপ পৰিদৰ্শক পদৰ চাকৰিত বিসংগতি সংঘটিত হ’ল।”\nসেই সময়ৰ আৰক্ষী নিযুক্তি বোৰ্ডৰ অধ্যক্ষ প্ৰদীপ কুমাৰে প্ৰকাশ কৰিছিল যে, প্ৰশ্ন কাকত ফাদিল হোৱা বুলি দিবন ডেকা নামৰ লোকজনে গৌতম মেচ নামৰ এজন লোকৰ জৰিয়তে অৱগত কৰাইছিল বিষয়াগৰাকীক। তাৰ পিছতে তেওঁলোকক লগত লৈ চিআইডিত গোচৰ দিছিল প্ৰদীপ কুমাৰে। লগতে তেওঁলোকক চিআইডিৰ হাততে গতাই আহিছিল।\nপৰৱৰ্তী সময়ত অসম আৰক্ষীৰ অতিৰিক্ত আৰক্ষী সঞ্চালক প্ৰধান (আইন শৃংখলা) জি পি সিঙে উপযুক্ত প্ৰমাণ নথকাৰ বাবেই দিবন ডেকাক যাবলৈ দিয়া হয় বুলি প্ৰতিক্ৰিয়া প্ৰকাশ কৰিছিল।\nইতিমধ্যে গ্ৰেপ্তাৰ হোৱা দিবন ডেকা নামৰ লোকজনে কেতবোৰ কথা ফেচবুকত লিখিছিল। যিসমূহ কথাই এই প্ৰশ্নকাকত ফাদিল হোৱাৰ ঘটনাত কেনে লোক জড়িত থাকিব পাৰে তাৰ ইংগিত দিছিল। ‘মই ঠিক ১১ টা বাজি ২৮ মিনিটত WHAT’S APP যোগে প্রশ্নকাকতখন পাইছিলোঁ। লগে লগে মই প্ৰদীপ কুমাৰ ছাৰক গৌতম মেচৰ জৰিয়তে অৱগত কৰিছিলোঁ।’\nগ্ৰেপ্তাৰ আৰু আটক কৰা লোকৰ তালিকাখন দীঘলিয়া হৈ গৈ আছে। কিন্তু বিচাৰি পোৱা হোৱা নাছিল পি কে দত্ত আৰু দিবন ডেকাক। অৱশেষত দিবন ডেকাক আৰক্ষীয়ে গ্ৰেপ্তাৰ কৰিবলৈ সক্ষম হৈছে। কিন্তু এতিয়াও সন্ধান নাই পি কে দত্তৰ।\nএতিয়ালৈকে গ্ৰেপ্তাৰ হোৱাসকলৰ একাংশ…\nএতিয়ালৈ ক্ৰাইম ব্ৰাঞ্চৰ জালত পৰিছে\n১) সঞ্জীৱ শৰ্মা\n৩) প্ৰাঞ্জল শর্মা\n৪) অলকেশ বৈশ্য\n৫) বিমল থাপা\n৬) প্ৰণৱ বৰা\n৮) ধ্ৰুৱজ্যোতি দাস\n৯) কুলদ্বীপ ৰাজবংশী\n১০) ৰাহুল দাস\n১১) ৰূপম ডেকা\nআনহাতে CID ৰ জালত –\n১) হিৰকজ্যোতি বৰুৱা\n২) জয়দীপ বৰুৱা\n৩) আনুৱাৰ হুছেইন- পি কে দত্তৰ পত্নীৰ গাড়ীচালক\n৪) জনৈক তিৱাৰী- প্ৰাৰ্থী\nনলবাৰীৰ পৰা গ্ৰেপ্তাৰ:\n১) কুলদ্বীপ ৰাজবংশী\n২) সঞ্জীৱ বৰ্মন\n৪) হৰকত আলি\n৫) পাৰ্থ প্ৰতিম পাঠক\n৬) ধ্ৰুৱজ্যোতি বৰুৱা\nকেৱল এটা খবৰ দিয়ক ক’ত আছে আৰু লৈ যাওঁক অসম আৰক্ষীৰ পৰা ২ লাখ টকা!\nউল্লেখ্য যে, অসম আৰক্ষীৰ উপ পৰিদৰ্শক পদৰ বাবে ২০ ছেপ্টেম্বৰত অনুষ্ঠিত হৈছিল পৰীক্ষা। কিন্তু ৫৯৭ টা পদৰ বাবে অনুষ্ঠিত পৰীক্ষাৰ প্ৰশ্নকাকত ফাদিল হোৱাৰ বাবে আধাতে সামৰিবলগীয়া হৈছিল পৰীক্ষা। ৰাজ্যিক আৰক্ষী নিযুক্তি বোৰ্ডে অনুষ্ঠিত কৰা এই পৰীক্ষাত ৬৬ হেজাৰ প্ৰাৰ্থী অৱতীৰ্ণ হৈছিল।\n1-Oct-20 @ 1:59


xukhdukh.com January 07, 2014\nঅসমীয়া চিনেমাৰ বাণিজ্যিক সফলতাৰ বাবে\nসুপৰিকল্পিত প্ৰচাৰৰ প্ৰয়োজনীয়তা\n-ৰাজীৱ ৰঞ্জন নাথ\nজাহ্নু বৰুৱাৰ নৱতম ছবি 'অজেয়' যোৱা সপ্তাহত মুক্তি পাইছে। বৰ্তমান অসমৰ কেইবাটাও চিনেমাগৃহত এইখন চিনেমা চলি আছে। কিন্তু দৰ্শকৰ সংখ্যা অতিকৈ সেৰেঙা। কিয় অসমীয়া দৰ্শকে অসমীয়া চিনেমা চাবলৈ ছবিগৃহত ভিৰ নকৰে? কিয় সেই একেখিনি দৰ্শকেই ধুম-৩ ৰ নিচিনা সামগ্ৰিক ভাৱে নিম্ন মানৰ হিন্দী বোলছবি চাবলৈ ছবিগৃহত ভিৰ কৰে?\nইয়াৰ অন্যতম এটা কাৰণ অসমীয়া চিনেমাৰ সবল প্ৰচাৰৰ অভাৱ বুলি অনুভৱ কৰিছো। আজিৰ দিনত প্ৰচাৰৰ প্ৰয়োজনীয়তা অপৰিসীম। একোখন হিন্দী চিনেমাৰ অকল প্ৰচাৰৰ খৰচৰ হিচাপতে হয়তো দুই তিনিখন অসমীয়া চিনেমা নিৰ্মান কৰিব পৰা যাব। ইমান টকা খৰচ কৰি প্ৰচাৰ কৰাৰ অৰ্থই হ'ল ছবি খন মুক্তি পোৱাৰ প্ৰথম সপ্তাহতে যাতে ছবি নিৰ্মানৰ খৰচ প্ৰযোজকৰ হাতলৈ ঘুৰি আহে। হয়, অসমীয়া চিনেমাৰ বাজেট কম, দৰ্শকো সীমিত। কিন্তু তাৰ অৰ্থ এইটো কেতিয়াও নহয় যে অসমীয়া চিনেমা নিৰ্মাণ কৰাতো এজন প্ৰযোজকৰ আজৰি সময়ৰ বিলাসিতা। ছবি নিৰ্মাণ এটা ব্যৱসায় আৰু অন্য যিকোনো ধৰণৰ ব্যৱসায়ৰ নিচিনাকৈয়ে ইয়াতো জড়িত হৈ আছে লাভ-লোকচানৰ অংক। যদি এখন ছবি নিৰ্মাণ কৰি তাৰ পৰা প্ৰযোজকে লাভ কৰিব নোৱাৰে, তেনেহ'লে তেওঁ নিশ্চয় দ্বিতীয় খন চিনেমা নিৰ্মান কৰিবলৈ সহজে আগবাঢ়ি আহিবলৈ সাহ নকৰিব। গতিকে ব্যৱসায় সফল বাণিজ্যিক অসমীয়া ছবি এখনৰ প্ৰয়োজনীয়তা আজিৰ দিনত এক অন্যতম গুৰুত্বপূৰ্ণ দিশ অসমীয়া ছবি জগতক বচোৱাৰ ক্ষেত্ৰত। ব্যৱসায়িক দিশত সফল হ'বলৈ হ'লে লাগিব ছবিগৃহত দৰ্শকৰ ভিৰ। আৰু তাৰ বাবে হ'ব লাগিব ছবি খনৰ প্ৰচাৰ।\nআজিৰ দিনত প্ৰচাৰৰ বিভিন্ন নতুন নতুন দিশ মুকলি হৈছে। 'বোৱাৰী' বা 'ব'হাগৰ দুপৰীয়া'ৰ সময়ত হয়তো ছবি এখনৰ ট্ৰেইলাৰ চাবলৈও একমাত্ৰ সুযোগ আছিল ছবিগৃহ। অকল বাতৰি কাকত আৰু চিনেমাৰ পোষ্টাৰেই আছিল প্ৰচাৰৰ একমাত্ৰ আহিলা। কিন্তু এতিয়া দিন সলনি হ'ল। এতিয়া বাতৰি কাকত, এফ এম ৰেডিঅ', কেবল টিভিৰ বিভিন্ন চেনেল, ফে'চবুক, টুইটাৰ, ইউটিউব আদি বিভিন্ন মাধ্যমৰ ভিৰ। ইণ্টাৰনেট হ'ল এতিয়া প্ৰতিজন অসমীয়াৰ ঘৰে ঘৰে। গতিকে এইবোৰ মাধ্যমক কি দ'ৰে ছবি এখনৰ প্ৰচাৰৰ কাৰণে লাভজনক ভাৱে ব্যৱহাৰ কৰিব পাৰি তাৰ ওপৰত ছবিৰ প্ৰযোজক-পৰিচালকে মন দিয়া উচিত।\nছবি এখনৰ ট্ৰেইলাৰ হিচাপে নিৰ্মাণ কৰা ভিডিঅ'টোৱে দৰ্শকক মনত ছবিখনৰ প্ৰতি উৎকণ্ঠাৰ সৃষ্টি কৰিব পাৰে। কিন্তু অসমীয়া চিনেমাৰ ক্ষেত্ৰত সততে দেখা যায় এই ট্ৰেইলাৰ হিচাপে দেখুওৱা ভিডিঅ'টো নিৰ্মাণ কৰোঁতে প্ৰায়েই মনযোগ নিদিয়ে আৰু অ'ৰ-ত'ৰ পৰা কিছু ক্লিপ যোগ কৰি দিয়েই ট্ৰেইলাৰ ভিডিঅ'টো মুক্তি দিয়ে। গতিকে তেনেকুৱা বেচিভাগ ট্ৰেইলাৰেই দৰ্শকৰ মন জয় কৰাত অসফল হয়। জাহ্ন বৰুৱাৰ 'অজেয়' ছবি খনৰ ট্ৰেইলাৰটো অতি দুৰ্বল। 'আশীৰ্বাদৰ ৰং' নামৰ গল্পটো নপঢ়া দৰ্শক এজনৰ মনত ট্ৰেইলাৰটোৱে ছবি খনৰ মূল কাহিনীটোৰ এক সম্যক ধাৰণা দিয়াত দুখ লগাকৈ ব্যৰ্থ। একে ধৰণে অলপতে মুক্তি পোৱা, ব্যতিক্ৰমী কিন্তু দৰ্শকে আদৰি লোৱা 'লোকেল কুংফু' নামৰ ছবিখনৰ ট্ৰেইলাৰ ভিডিঅ'টো আছিল উচ্চমানৰ। এই ভিডিঅ'টো চোৱা বহুতকেই ই আকৰ্ষিত কৰিছিল ছবিখনৰ প্ৰতি। অতি কম বাজেটত নিৰ্মিত এই ছবিখনে অসমৰ উপৰিও পিভিআৰ গোষ্ঠীৰ সৌজন্যত অসমৰ বাহিৰতো ভাৰতৰ বিভিন্ন ছবিঘৰত মুক্তি লাভ কৰিছিল আৰু প্ৰায় সকলোবোৰ ঠাইতে ই দৰ্শকক আকৰ্ষণ কৰিবলৈ সক্ষম হৈছিল। গতিকে অকল দৰ্শকৰ ওপৰতে দোষ জাপি দিয়াৰ প্ৰৱণতাটো নোহোৱা কৰি কি কি দিশত আমি পিছ পৰি আছোঁ সেইটোৰ ওপৰত চিন্তা চৰ্চা কৰি আগবাঢ়িলে অসমীয়া ছবিৰ বাবেও দৰ্শকৰ অভাৱ নিশ্চয় নহ'ব।\nইউটিউব হৈছে ইণ্টাৰনেটৰ এক বহুল প্ৰচলিত আৰু ব্যৱহৃত ভিডিঅ' শ্বেয়াৰিং ছাইট। ইউটিউবত বিচাৰি নোপোৱা ভিডিঅ' হয়তো আজিৰ দিনত হাতৰ আঙুলিত লেখিব পৰা যাব। আকৌ ফে'চবুকো হৈছে আজিৰ তাৰিখত অতিকৈ জনপ্ৰিয় এক সামাজিক মঞ্চ। অসমৰ চুকে কোণে বিচাৰিলেহে হয়তো ফে'চবুক একাউণ্ট নোহোৱা কোনোবা যুৱক-যুৱতী-কিশোৰ ওলাব। ফে'চবুকৰ মাধ্যমতে ছবি একোখনৰ বহুল প্ৰচাৰ কৰিব পাৰি। ইউটিউব আৰু ফে'চবুক দুয়োটাতে খৰচ বুলিবলৈ একো নাই। তাৰ পাছত আহিল ইণ্টাৰনেটত ছবি খনৰ নামত এটা ৱেবছাইট আৰু তাত বিভিন্ন খবৰ প্ৰতি দিনে আপডেট কৰি থকাটো। আৰু সেই খবৰ বোৰ ফে'চবুক, টুইটাৰ আদিৰ যোগেৰে দৰ্শকৰ কাষলৈ লৈ যোৱাটো। ৱেবছাইট এটা খুলি তাক চলাই ৰাখিবলৈ বহুত বেছি টকাৰ প্ৰয়োজন নহয়। ছবি খনত সন্নিবিষ্ট গীতৰ মনোমোহা, চিত্তাকৰ্ষক ভিডিঅ' কেইটামান নিৰ্মাণ কৰি এইবোৰ মাধ্যমৰ যোগেদি দৰ্শকৰ মাজত বিয়পাই দিব পাৰিলেই প্ৰচাৰৰ প্ৰায় আধাতকৈয়ো বেছি দিশ সামৰি ল'ব পৰা যায়। বাকী ছপা মাধ্যমত প'ষ্টাৰ, ছবি খন সম্পৰ্কীয় বাতৰি, বিভিন্ন ফটো আদি সময়ে সময়ে প্ৰকাশ কৰিব পৰা যায়। আৰু শেষত প্ৰতি ঘৰ মানুহৰ ওচৰলৈ লৈ যাব পাৰি গীত সমূহ, টিভিৰ বিভিন্ন চেনেল, এফ এম ৰেডিঅ' চেনেল আদিৰ যোগেদি। এই সকলোবোৰ একে সময়তে যদি উল্লেখিত আটাইবোৰ মাধ্যমতে সুস্থ ভাৱে প্ৰচাৰ কৰিব পৰা যায়, চিনেমাখন মুক্তি পালে দৰ্শকে ভিৰ কৰাতো এক প্ৰকাৰ নিশ্চিত। আৰু যিহেতু বাজেটো ইমান বেছি নহয়, গতিকে প্ৰথম দুটা সপ্তাহৰ দৰ্শকৰ ভিৰতে প্ৰযোজকৰ হাতলৈ টকা ঘুৰি অহাটোও একপ্ৰকাৰে নিশ্চিত। অৱশ্যে, এই ক্ষেত্ৰত ছবি খনৰ প্ৰচাৰিত কথাবোৰে দৰ্শকৰ বা জনসাধাৰণৰ মন জয় কৰিব পাৰিব লাগিব।\nএতিয়া আপুনি নিজকে প্ৰশ্ন কৰক চোন, জাহ্ন বৰুৱা 'অজেয়' ছবি খন সন্দৰ্ভত আপুনি কি কি কথা জানে? কিমান বাৰ টিভিত দেখিলে অজেয় সম্পৰ্কীয় বাতৰি? ইউটিউব, ফে'চবুক, টুইটাৰত? ৰেডিঅ'ত? অজেয় ছবিখনত গীত আছে নে নাই? সংগীত পৰিচালক কোন? গীত কোনে কোনে গাইছে? গীতকেইটা কেনে হৈছে? আমাৰ দ'ৰেই হয়তো আপুনিও নাজানে এই কথাবোৰ। আৰু ইয়াতেই লুকাই আছে ছবি খন চাবলৈ দৰ্শকে ভিৰ নকৰাৰ এক অন্যতম প্ৰধান কাৰণ।\n(লেখাটোত অসমীয়া ছবি এখনৰ প্ৰচাৰ বুলি কওঁতে, ভাল কাহিনী, ভাল অভিনয়, ভাল গীত সমৃদ্ধ ছবিৰ কথাহে কোৱা হৈছে। একো এটাও দিশ ভাল নোহোৱা এখন ছবি সফল কৰিবলৈ কি কি উপায় অৱলম্বন কৰিব লাগিব সেই বিষয়ে লেখকৰ কোনো ধাৰণা নাই।)


xukhdukh.com January 05, 2015 goodnews, ইতিবাচক খবৰ, ভাল খবৰ,\n১. গুৱাহাটী গ্ৰন্থমেলাত ‘পাঠক অনুৰাগীৰ সৈতে মুখামুখি’ অনুষ্ঠানত কালি অংশগ্ৰহণ কৰিলে এইবৰ্ষৰ অসম উপত্যাকা সাহিত্য বঁটাপ্ৰাপক বিশিষ্ট কবি-সমালোচক হীৰেন্দ্ৰ নাথ দত্তই। গ্ৰন্থমেলাৰ অনুষ্ঠানত অংশ গ্ৰহণ কৰাৰ লগতে গ্ৰন্থমেলাৰ সফলতাৰ উমান লবলৈ উপস্থিত হ’ল অসমৰ মুখ্যমন্ত্ৰীও।\n২. অসমৰ জাতীয় জীৱন তথা শ্ৰীমন্ত শংকৰদেৱ-মাধৱদেৱৰ কৃষ্টি-সংস্কৃতিৰ ভঁৰাললৈ প্ৰভূত বৰঙণি আগবঢ়াই যোৱা শংকৰ সংঘৰ প্ৰয়াত পদাধিকাৰী কৰুণাকান্ত কলিতাৰ আজি আদ্যশ্ৰাদ্ধৰ দিনা গুৱাহাটীস্থ বাসভৱনত সংঘই কেন্দ্ৰীয়ভাৱে স্মৃতিচাৰণ অনুষ্ঠানৰ আয়োজন কৰিছে। সংঘৰ উত্তৰ-পূৱৰ ৪৭ জিলা শাখাই পদাধিকাৰগৰাকীৰ কৰ্ম আৰু জীৱনৰ ওপৰত প্ৰতিখন জিলাতে স্মৃতিচাৰণ সভাৰ আয়োজন কৰা বুলিও জানিব পৰা গৈছে।\n৩. অসম নাট্য সন্মিলনৰ ৫৩সংখ্যক অধিবেশনখনি অহা ১৯-২৩জানুৱাৰীত অনুষ্ঠিত হব আৰু সেই উপলক্ষত কালি সন্মিলনৰ বাৰ্ষিক বঁটা সমূহৰ ঘোষণা কৰা হৈছে। সন্মানীয় ‘নাট্য সন্মিলন’ বঁটাৰ বাবে ৰত্ন ওজা, ব্ৰজনাথ শৰ্মা বঁটাৰ বাবে নাট্য সংগঠক ৰতন লহকৰৰ নাম বাছনি কৰা হৈছে। এই বৰ্ষৰ পৰা আৰম্ভ কৰা তাৰিণী ৰয় বঁটাৰ বাবে মাৰাঠী নাট্যকাৰ ৱামন কেন্দ্ৰে আৰু কামৰূপী ঢুলীয়া মোহন ভাৱৰীয়া বঁটা মৰণোত্তৰভাৱে ৰমণী বৰ্মনলৈ আগবঢ়োৱা হৈছে। অভিনেত্ৰী সীমা বিশ্বাসলৈ মহেন্দ্ৰ বৰঠাকুৰ বঁটা আগবঢ়োৱাৰ লগতে চাৰি গৰাকীকৈ বিশিষ্ট শিল্পীক সম্বৰ্ধনা জনোৱা হব বুলিও প্ৰকাশ পাইছে।এই অধিবেশনত প্ৰায় ৫০খন নাটক গ্ৰন্থাকাৰে প্ৰকাশ কৰি উন্মোচন কৰা হব। ৰাষ্ট্ৰীয় পৰ্যায়ত খ্যাতি লভা দুখন নাট ‘মহেপ্ৰিয়া’ আৰু ‘শ্ৰীপত্ৰ’ৰ উপৰিও শিশু নাট, পুতলা নাট, কামৰূপী ঢুলীয়া নাট আদিৰ আয়োজন চলাৰো সুখৰ খবৰ।\n৪. দক্ষিণ কামৰূপৰ চান্দডুবিত পহিলা জানুৱাৰীৰ পৰা অনুষ্ঠিত হোৱা চান্দডুবি মহোৎসৱে বহুতো দেশী-বিদেশী পৰ্যটককো আকৰ্ষণ কৰিবলৈ সক্ষম হৈছে। লক্ষাধিক লোকৰ উপস্থিতিৰে বৰদুৱাৰ ভোলাগাঁও আঞ্চলিক ছাত্ৰ সন্থাৰ আয়োজনে সফলতা দাবী কৰিব পাৰিছে। জনগোষ্ঠীয় বাসস্থান, সাজ-পাৰ, খাদ্যসম্ভৰ, বাঁহ-বেঁতৰ সামগ্ৰী, আলোচনা চক্ৰ, সাংস্কৃতিক অনুষ্ঠান, কলাযাত্ৰা আদিৰে সমৃদ্ধ হোৱা এই মহোৎসৱ অনাগত দিনত পৰ্যটনৰ বাবে এক আকৰ্ষণত পৰিণত হব বুলিও সচেতন মহলে আশা প্ৰকাশ কৰিছে।\n৫. উত্তৰ-পূৱৰ লোকসকলৰ বাবে সুৰক্ষা নিশ্চিত কৰণৰ বাবে প্ৰতি বছৰেই দিল্লী আৰক্ষীত বছৰি ৬০গৰাকীকৈ উত্তৰ-পূৱৰ যুৱক-যুৱতীক মকৰল কৰিবৰ বাবে পদক্ষেপ গ্ৰহণ কৰাৰ সুখবৰ পোৱা গৈছে। ৰাজ্যৰ আৰক্ষী সঞ্চালক সকললৈ উপযুক্ত অৰ্হতাৰ আগ্ৰহী প্ৰাৰ্থীৰ পৰা আবেদন বিচাৰি দিল্লী আৰক্ষীয়ে চিঠিও প্ৰেৰণ কৰিছে। দিল্লীত সুৰক্ষাজনিত বিষয় শংকা দূৰীকৰণৰ বাবে ১০৯৩ নম্বৰৰ উত্তৰ-পূৱৰ লোকৰ বাবে বিশেষ হেল্পলাইনৰো ব্যৱস্থা কৰাৰ কথাও প্ৰকাশ পাইছে।\n৬. দিচাং-ব্ৰহ্মপুত্ৰ উৎসৱৰ দ্বিতীয়দিনা দিচাংমুখ প্ৰেছ ক্লাৱৰ পৰিচালনাত অনুষ্ঠিত কাব্যানুষ্ঠানত বিশিষ্ট লেখিকা তুলিকা চেতিয়া য়েইনৰ গ্ৰন্থ ‘স্বপ্ন স্বদেশ মোৰ অৰুণাচল’ উন্মোচন কৰে আমাৰ অসম কাকতৰ পৰিপূৰিকা ‘পূৰ্বাচল’ৰ সম্পাদক ৰবীন ভূঞাই। অনুষ্ঠানটোতে কবি গংগামোহন মিলিৰ ‘দিচাং মুখৰ এবাটি আপং’ নামৰ গ্ৰন্থখনিৰ চতুৰ্থ সংস্কৰণ উন্মোচন কৰিলে নিবন্ধকাৰ চামচুল বাৰিকে। এই অনুষ্ঠানত অসমৰ বহুতো প্ৰতিভাবান ন-পুৰণি কবিয়ে স্ব-ৰচিত কবিতাপাঠ কৰি আপ্লুত কৰে।\n৭. অভাৱেই আৱিস্কাৰৰ মূল আপ্তবাক্যষাৰ সাৰোগত কৰি শুৱালকুছিৰ পাট-মুগাৰ শিল্পটোৰ প্ৰতি আশাৰ বতৰা কঢ়িয়াই আনি শুৱালকুছিৰ ভগৱান চন্দ্ৰ মহন্তই নিৰ্মাণ কৰি উলিয়াইছে বি.চি.এম লুম নামৰ বিদ্যুতচালিক স্বয়ংক্ৰিয় তাঁতশাল। চাৰিবছৰৰ কঠোৰ সাধনাৰে নিৰ্মাণ কৰা এই তাঁতশালত পৰীক্ষামূলক ভাৱে এৰী, কপাহী, টচৰ সূতাৰ উকা, বুটা আৰু ফুলবছা কাম কৰি থকা হৈছে। এগৰাকী বয়ন শিল্পীয়ে একেসময়তে চাৰিখনকৈ এনে তাঁতশালৰ কাম নিৰীক্ষণ কৰি চলাব পাৰিব আৰু ইয়াৰ বাবে বিশেষ দক্ষতাৰ শিপিনীৰো প্ৰয়োজন নহব বুলিও জানিব পৰা গৈছে। ইয়াৰ পেটেণ্টৰ বাবেও আবেদন কৰাৰ কথাও প্ৰকাশ পাইছে।\n৮. গুৱাহাটী প্ৰেছ ক্লাৱত কবি হৰকান্ত বৈশ্যৰ কাব্যগ্ৰন্থ ‘প্ৰথম প্ৰভাত’ উন্মোচন কৰিলে প্ৰথিতযশা সাংবাদিক হোমেন বৰগোহাঞিয়ে। ভিকি পাব্লিচাৰ্ছে প্ৰকাশ কৰা কবিতা সংকলনখনৰ উন্মোচনীত কিশোৰী মোহন পাঠক, ডাঃ হৰ্ষ ভট্টাচাৰ্য, সৌমেন ভাৰাতীয়া আদি সুধীজনেও অংশগ্ৰহণ কৰে।\n৯. বিশিষ্ট সাহিত্যিক ডঃ নগেন শইকীয়াৰ নাম লিমকা বুক অৱ ৰেকৰ্ডছে পিপল অৱ দ্যা ইয়েৰৰ তালিকাত আন্তঃৰাষ্ট্ৰীয়-ৰাষ্ট্ৰীয় পৰ্যায়ত সুখ্যাতি থকা ১৫গৰাকী সাহিত্যিকৰ সৈতে লিপিবদ্ধ কৰাৰ সুখবৰ। এই তালিকাত স্থান পোৱা শইকীয়াদেৱেই প্ৰথম অসমীয়া সাহিত্যিক।\n১০. কালি প্ৰেছ ক্লাৱত উন্মোচিত হয় অভিনেতা নিৰ্মল দত্তৰ ‘ইমান ধুনীয়া গোন্ধ তোমাৰ শৰীৰৰ দৰে’ শীৰ্ষক কবিতাপুথিখনি। মৰমলেণ্ডে প্ৰকাশ কৰা কাব্যগ্ৰন্থখনি উন্মোচন কৰে ‘নিয়মীয়া বাৰ্তা’ৰ পৰিচালন সম্পাদক অচ্যুত কুমাৰ পাটোৱাৰী, অভিনেত্ৰী প্ৰস্তুতি পৰাশৰ, সাংবাদিক প্ৰমোদ কলিতা আৰু অভিজিত ভট্টাচাৰ্যই।


আবেদন কৰক ৰাজ্যিক ড্ৰাগ বিৰোধী আৰু নিষিদ্ধকৰণ পৰিষদৰ ৪৮ টা পদত । SADPC Assam Recruitment - jobs news india\nJanuary 7, 2022 January 6, 2022 by Author\nState Anti-Drug & Prohibition Council, Assam has released an employment notification for recruitment of 48 vacancy at 06 (Six) De-addiction cum Rehabilitation centres to be setup in the districts of Tinsukia, Dibrugarh, Golaghat, Sonitpur, Kamrup Metro and Barpeta under the State Anti-Drug & Prohibition Council, Assam (SADPC). Interested and eligible candidates may apply here .\nৰাজ্যিক ড্ৰাগ বিৰোধী আৰু নিষিদ্ধকৰণ পৰিষদ , অসমে তিনিচুকীয়া, ডিব্ৰুগড়, গোলাঘাট, শোণিতপুৰ, কামৰূপ মেট্ৰ’ আৰু বৰপেটা জিলাত ৰাজ্যিক ড্ৰাগ বিৰোধী আৰু নিষিদ্ধকৰণ পৰিষদ, অসম (এছএডিপিচি)ৰ অধীনত স্থাপন হ’বলগীয়া ০৬ (ছয়) ডি-এডিকচন তথা ৰিহেবিলিটেচন চেণ্টাৰত ৪৮ টা খালী পদৰ নিযুক্তিৰ বাবে এক নিযুক্তি জাননী প্ৰকাশ কৰিছে। আগ্ৰহী আৰু যোগ্য প্ৰাৰ্থীসকলে ইয়াত আবেদন কৰিব পাৰে।\nComplete information about SADPC Assam Recruitment will be made available to you in our article, so definitely read our article. It has been told in our article that how you can apply for this post as well as complete information about the eligibility criteria has also been given through which you can fill your application. Stay connected with our website to get more information about it.\nSADPC,Assam নিযুক্তিৰ বিষয়ে সম্পূৰ্ণ তথ্য আমাৰ প্ৰবন্ধত আপোনাৰ বাবে উপলব্ধ কৰা হ’ব, সেয়েহে নিশ্চিতভাৱে আমাৰ প্ৰবন্ধটো পঢ়ক। আমাৰ প্ৰবন্ধত কোৱা হৈছে যে আপুনি এই পদৰ বাবে কেনেদৰে আবেদন কৰিব পাৰে আৰু লগতে যোগ্যতাৰ চৰ্তৰ বিষয়ে সম্পূৰ্ণ তথ্যও দিয়া হৈছে যাৰ জৰিয়তে আপুনি আপোনাৰ আবেদন পূৰণ কৰিব পাৰে। ইয়াৰ বিষয়ে অধিক তথ্য পাবলৈ আমাৰ ৱেবছাইটৰ সৈতে সংযোজিত হৈ থাকক।\nSADPC Recruitment 2022 – Overview\nSADPC Notification 2022\nOrganization Name State Anti-Drug & Prohibition Council, Assam\nMode of Apply Offline Apply\nLast Date to apply online 27th January, 2022\nSADPC Assam Recruitment 2022 – Details\n# Minimum 01 (one) year working experience in such centres or related field and demonstrable capabilities for running such centres.\n# Candidate must have working knowledge of Computer\nশিক্ষাগত অৰ্হতা: স্বীকৃত বিশ্ববিদ্যালয়ৰ পৰা সামাজিক কৰ্ম/ সমাজবিজ্ঞান/ সামাজিক বিজ্ঞানত স্নাতক।\n# এনে কেন্দ্ৰ বা সম্পৰ্কিত ক্ষেত্ৰত নিম্নতম 01 (এক) বছৰৰ কামৰ অভিজ্ঞতা আৰু এনে কেন্দ্ৰ বোৰ চলোৱাৰ বাবে প্ৰদৰ্শনীয় সামৰ্থ্য।\n# প্ৰাৰ্থীৰ কম্পিউটাৰৰ কামৰ জ্ঞান থাকিব লাগিব\nপাৰিশ্ৰমিক: 15,000/-p.m টকা (স্থিৰ)\nবয়সৰ সীমা: 01-01-2022 তাৰিখত সৰ্বাধিক বয়স 40 বছৰতকৈ অধিক হ’ব নালাগে\nExperience: Knowledge of Accounts and working knowledge of Computer.Remuneration: Rs. 10,000/-p.m. (Fixed)\nAge Limit: Maximum age should not be more than 40 years as on 01-01-2022শিক্ষাগত অৰ্হতা: স্বীকৃত বিশ্ববিদ্যালয়ৰ পৰা বাণিজ্য স্নাতক।\nঅভিজ্ঞতা: একাউণ্টৰ জ্ঞান আৰু কম্পিউটাৰৰ কামৰ জ্ঞান।পাৰিশ্ৰমিক: 10,000/-টকা p.m ( স্থিৰ)\nExperience: Should holdatraining certificate in Addiction medicine fromarecognized institute.Remuneration: Rs. 16,500/-p.m. (Fixed)\nশিক্ষাগত অৰ্হতা: এম.বি.বি.এছ.\nঅভিজ্ঞতা: স্বীকৃত প্ৰতিষ্ঠানএটাৰ পৰা আসক্তি ঔষধৰ প্ৰশিক্ষণ প্ৰমাণপত্ৰ এটা ৰাখিব লাগে।\nপাৰিশ্ৰমিক: 16,500/-টকা p.m টকা (স্থিৰ)\nবয়সৰ সীমা: 01-01-2022 তাৰিখত সৰ্বাধিক বয়স 60 বছৰতকৈ অধিক হ’ব নালাগে\n# Minimum 01 (one) year experience in the field of Counselling.\n# Previous working experience with Govt./ NGO etc.\n# Should have knowledge of English/Hindi/ local language and Computer.\nশিক্ষাগত অৰ্হতা: স্বীকৃত বিশ্ববিদ্যালয়ৰ পৰা সামাজিক কৰ্ম/সমাজবিজ্ঞান/মনোবিজ্ঞান/সামূহিক বিজ্ঞানত স্নাতক।\n# পৰামৰ্শৰ ক্ষেত্ৰত নিম্নতম 01 (এক) বছৰৰ অভিজ্ঞতা।\n# চৰকাৰ/এনজিঅ’ আদিৰ সৈতে পূৰ্বৱৰ্তী কামৰ অভিজ্ঞতা।\n# ইংৰাজী/হিন্দী/ স্থানীয় ভাষা আৰু কম্পিউটাৰ ৰ জ্ঞান থাকিব লাগিব।\nপাৰিশ্ৰমিক: 12,500/-p.m টকা (স্থিৰ)\n# Minimum 01 (one) year experience in the field of De-addiction or relevant field/issues of Social security.\n# Previous working experience with Govt. / NGO etc.\n# নিচা মুক্ত বা সামাজিক সুৰক্ষাৰ প্ৰাসঙ্গিক ক্ষেত্ৰ/সমস্যাৰ ক্ষেত্ৰত নিম্নতম 01 (এক) বছৰৰ অভিজ্ঞতা।\n# চৰকাৰ / এনজিঅ’ আদিৰ সৈতে পূৰ্বৱৰ্তী কামৰ অভিজ্ঞতা।\n# Minimum 01 (one) year experience in the field De-addiction or Counselling Previous working experience with Govt./ NGO etc.\nশিক্ষাগত অৰ্হতা: এখন স্বীকৃত বিশ্ববিদ্যালয়ৰ পৰা মনোবিজ্ঞান/সামূহিক বিজ্ঞানত স্নাতক।\n# নিম্নতম 01 (এক) বছৰৰ অভিজ্ঞতা ক্ষেত্ৰত ডি-এডিকচন বা কাউন্সেলিং চৰকাৰ/এনজিঅ’ আদিৰ সৈতে পূৰ্বৱৰ্তী কামৰ অভিজ্ঞতা।\nপাৰিশ্ৰমিক: 12,500/-পি.m টকা (স্থিৰ)\nশিক্ষাগত অৰ্হতা: স্বীকৃত প্ৰতিষ্ঠানৰ পৰা নাৰ্চিংত ডিপ্লোমা।\nঅভিজ্ঞতা: স্বীকৃত চৰকাৰী চিকিৎসা প্ৰতিষ্ঠানৰ দ্বাৰা প্ৰশিক্ষণ হোৱা উচিত।\nপাৰিশ্ৰমিক: 11,000/-p.m টকা (স্থিৰ)\nশিক্ষাগত অৰ্হতা: নিম্নতম শ্ৰেণী-দশম উত্তীৰ্ণ।\nঅভিজ্ঞতা: সম্ভৱতঃ এনে কেন্দ্ৰ/স্বাস্থ্য প্ৰতিষ্ঠান আদিত অভিজ্ঞতা।\nপাৰিশ্ৰমিক: 11,000/-পি.m টকা (স্থিৰ)\nHow to Apply for SADPC Assam Recruitment ?\nInterested and eligible candidates may submit or post application in standard form of application along with self attested documents of Educational Qualification, Work experience and 02(two) colour passport size photographs to the following address clearly mentioning the location of the De-addiction cum rehabilitation centre and name of the post applied for in the application:\nSilpukhuri, Guwahati-3 .\nLast date of submission of application: 27th January, 2022,4PM.\nImportant Web-Links of SADPC Recruitment


অপমৃত্যু : দিগন্ত কুমাৰ ভট্টাচাৰ্য - সাহিত্য ডট অৰ্গ\n‘ছা..ৰ…! কিতাপ লিখিছে?’\nকাৰোবাৰ মাতত উচপ খাই উঠিল অনুৰূপ হাজৰিকা। কোঠাটোত অন্ধকাৰ। অলপ আগেয়ে কাৰেন্ট গৈছে। মমৰ সেমেকা পোহৰত একোৱেই নেদেখি। হঠাতে দেখিলে দুৱাৰখনৰ কাষত ৰৈ আছে ছোৱালী এজনী। পিন্ধনত এটি দীঘল ফ্ৰক। বাহিৰৰ পৰা অহা জোনাক পৰি তাইৰ চুলিখিনি জিলিকিছে অলপ।\n‘কোন? কোন সেয়া?’ হাজৰিকাই চিঞৰিলে। ছোৱালীজনী একেথৰে ৰৈ আছে। এক আশংকাত কঁপি কঁপি হাজৰিকা চকীৰপৰা উঠি লাহে লাহে দুৱাৰখনৰ ফালে আগবাঢ়িল। ছোৱালীজনী পিছুৱাই গ’ল। হাজৰিকাই এইবাৰ ‘কোন, কোন’ বুলি তাইৰ ওচৰলৈ দৌৰিলে। তায়ো এইবাৰ দৌৰিলে বাহিৰলৈ হাজৰিকাৰ ফালে মুখ কৰি। জোনৰ পোহৰত দেখিলে ছোৱালীজনীৰ পিন্ধনত মলিয়ন ফ্ৰক এটি, দীঘল মেলি থোৱা চুলি। সোঁ গাল খনত এটি ডাঙৰকৈ কলা দাগ। হাজৰিকা তাইৰ পিছে পিছে গ’ল দৌৰি যদিও তাই নোহোৱা হৈ থাকিল ওচৰৰে জংঘলৰ মাজত।\nহাজৰিকাই একো উৱাদিহ নাপালে। বিন্দু বিন্দু ঘামে তিয়াইছে তেওঁৰ কঁপাল-গাল। তেওঁ বেগেৰে ঘৰটোলৈ আহিল। হঠাতে দেখিলে এজনী বগা মেখেলা-চাদৰ পিন্ধা তিৰোতা তেওঁৰ কোঠাটোৰ পৰা ওলাই আনফালে দৌৰিছে।\nএইবাৰ হাজৰিকাই সঁচাকৈয়ে ভয় খালে। ভূত-প্ৰেত তেওঁ বিশ্বাস নকৰে। কিন্তু এই আওহতীয়া ঠাইখিনিলৈ হঠাতে ক’ৰপৰা তিৰোতা আৰু এজনী ছোৱালী আহিল- ভাবিলে তেওঁ। যোৱা পাঁচবছৰত তেওঁৰ প্ৰকাশিত কিতাপৰ সংখ্যা দুখন যদিও তেওঁ বৰ্তমান অসমৰ এজন জনপ্ৰিয় লেখক। তেওঁৰ প্ৰথম উপন্যাসখনে বিক্ৰীৰ সকলো অভিলেখ ভংগ কৰিছে। এইবছৰ দ্বিতীয় উপন্যাসখনৰ স্বত্ব দিল্লীৰ এটি ডাঙৰ প্ৰকাশন গোষ্ঠীয়ে কিনি লৈছে, শীঘ্ৰেই ইংৰাজী অনুবাদ দেশ-বিদেশৰ মানুহে পঢ়িবলৈ পাব। হাজৰিকাই ভাবে সংখ্যাই নহয়, লেখাৰ মানদণ্ডই কাৰোবাক সফল সাহিত্যিক হিচাপে প্ৰতিষ্ঠিত কৰিব পাৰে। তেওঁ হেনো জীৱনত পচিশ বা ত্ৰিশখনতকৈ বেছি কিতাপ প্ৰকাশ নকৰে। কাকত-আলোচনীতো তেওঁ লেখা নিদিয়ে। মাত্ৰ এখন সাপ্তাহিক কাকতত তেওঁৰ ধাৰাবাহিক উপন্যাস এখন প্ৰকাশ হৈ আছে।\nচাংসাৰি ৰে’ল ষ্টেচনৰপৰা প্ৰায় ছয় কিল’মিটাৰ আঁতৰৰ এই ঘৰটো হাজৰিকাৰ ঠিকাদাৰ বন্ধু প্ৰথমেশ কলিতাৰ। কিবা ফাৰ্ম খুলিবলৈ ইয়াত মাটি কিনি দুই কোঠাৰ সৰু ঘৰটো সাজিছিল কলিতাই। সাধাৰণতে ঘৰটো খালী হৈয়ে থাকে। হাজৰিকাই কিতাপ লিখাৰ সময়ত এই ঘৰটোলৈ আহে গুৱাহাটীৰ পৰা। অকলশৰে থাকি প্ৰায় পোন্ধৰ-বিছদিনত তেওঁ কিতাপ এখন লিখি শেষ কৰিবলৈ যত্ন কৰে। প্ৰায় এক কিল’মিটাৰলৈ ঘৰটোৰ ওচৰত জনবসতি শূন্য। এককিল’মিটাৰ আঁতৰত এখন সৰু বজাৰ। তাৰ কাষতে এখনি সৰু গাঁৱ। হাজৰিকাই এই নিৰ্জন ঠাইত সাহিত্যৰ কাম কৰিবলৈ খুব ভাল পায়।\nকিন্তু আজিৰ ঘটনাটো দেখি কিছু পৰিমাণে শংকিত হ’ল হাজৰিকা। মেজখনত পৰি আছে হাজৰিকাৰ আধা লেখা নতুন উপন্যাসখনৰ পাণ্ডুলিপি – ‘অপমৃত্যু’। আচলতে এতিয়া পুৰণি বহীটোৰ পৰা প্ৰতিলিপি কৰা কামটোহে কৰি আছে। পুৰণি বহীটোৰ কিছু অংশ উৱলি গৈছে। সেইবাবে কিছু সময় লাগে। হাজৰিকাৰ লিখিবলৈ মন নগ’ল। আৰু প্ৰায় দহ পৃষ্ঠামানহে আছে লিখিবলৈ। দুদিন পিছত প্ৰকাশকক দিব লাগিব।\nপিছদিনা সন্ধিয়া হাজৰিকা ওচৰৰ বজাৰখনলৈ গ’ল। হঠাতে দেখিলে এজনী সৰু ছোৱালী। আগনিশা দেখা ছোৱালীজনীয়েই সেয়া..একেই মলিয়ন ফ্ৰক, গালৰ পোৰা দাগ। তাই গাৱঁখনলৈ সোমাই গ’ল। হাজৰিকাই তাইৰ পিছ ল’লে। এটা সময়ত তাই সৰু জুপুৰী এটাত সোমাল। হাজৰিকাই বাঁহৰ দৰ্জাখনেৰে ভিতৰলৈ জুমি চালে। চাকিৰ পোহৰত হাজৰিকাই স্পষ্টকৈ দেখিলে বেৰত ওলোমাই থকা মৰহি যোৱা ফুলৰ শুকান মালা এডালেৰে সৈতে এখন ফ’টো। ফ’টোৰ মানুহজনক তেওঁ লগে লগে চিনি পালে – তপোব্ৰত দাস! কাষতে দেখিলে বগা মেখেলা-চাদৰ পিন্ধি তিৰোতা এজনীয়ে চৌকাত কিবা ৰান্ধি আছে। হাজৰিকাৰ অলপো ভুল নহ’ল – সেয়া তপোব্ৰত দাসৰ পত্নী!! তেওঁ দৌৰা-দৌৰিকৈ ওলাই আহি বজাৰ পালে। তপোব্ৰত দাস আছিল সোণাপুৰৰ, কিন্তু পৰিয়ালটো কেনেকৈ এই চাংসাৰিৰ ওচৰৰ সৰু গাঁৱখনলৈ আহিল – বুজি নাপালে হাজৰিকাই……।\nএক গভীৰ অশান্তি আৰু শংকাৰে মন ভৰি পৰিল তেওঁৰ। বজাৰৰ মাজতে দোকান এখনত চুলাই মদ পায়। দোকানীজন তেওঁৰ চিনাকী। তেওঁ গ’লে বিলাতীবিধ যোগাৰ কৰি দিয়ে। বহু ৰাতিলৈ সিদিনা তাতেই বহি থাকিল হাজৰিকা। তপোব্ৰত দাসৰ স্মৃতিয়ে তেওঁক আমনি কৰিবলৈ ধৰিলে প্ৰতিপল। এখন ভেন্সাৰ স্কুলৰ শিক্ষক আছিল তপোব্ৰত দাস। মাহৰ শেষত পোৱা সামান্য ধনেৰে দুজনীয়া পৰিয়ালটোক পোহপাল দিবলৈ বহুত কষ্ট হৈছিল দাসৰ। হাজৰিকা এজন সাহিত্যানুৰাগী ব্যক্তি। প্ৰায় সাতবছৰ আগতে সহকৰ্মী বন্ধু এজনে দাসৰ লগত তেওঁক চিনাকী কৰাই দিছিল।\n‘হাজৰিকা দা, এওঁ বৰ ভাল লিখে হে। আপোনাৰ কোনোবা এজন চিনাকী পাব্লিছাৰ আছিল নহয়? এওঁক লগ লগাই নিদিয়ে কিয়? কিতাপ লিখি দুপইচা পালেও কিছু সহায় পাব এওঁ’\nহাজৰিকাৰ বেয়া লাগিল। তেওঁ দাসক সহায় কৰিবলৈ মান্তি হ’ল।\nদাসৰ হাতে-লিখা অৱস্থাতে দুখনমান কিতাপ পঢ়ি অভিভূত হ’ল তেওঁ। কি টেৰিফিক ৰচনা!\n‘দাস, আপুনি মাত্ৰ এবাৰ ব্ৰেক পালে হ’ল। তাৰপিছত চাব, পাব্লিছাৰে আপোনাক বিচাৰি আপোনাৰ ভৰিত পৰিব। মোৰ চিনাকী ‘অগ্নি প্ৰকাশ’ৰ লগত আলোচনা কৰিম বাৰু। আপুনি চিন্তা নকৰিব, সিহঁতে না কৰাৰ প্ৰশ্নই নাই’।’\nদাসৰ দুচকু উজ্জ্বল হৈছিল।\n‘বুজিছে দাস, ময়ো মাজে মাজে কিবাকিবি লিখো, কিন্তু কাৰোবাক দেখুৱাবলৈ লাজ লাগে। এইবাৰ আপোনাক দেখুৱাম। আপুনি ক’ব, খুটি-নাটি দেখুৱাই দিব’।\nদাসে হাজৰিকাক লিখিবলৈ উৎসাহিত কৰে। তাৰে প্ৰায় এবছৰ পিছত হাজৰিকাই এদিন খবৰ পাইছিল তপোব্ৰত দাসে কেৰাচিন ঢালি জুই লগাই আত্মজাহ দিয়াৰ ঘটনাটো। হয়তো অভাৱৰ বোজাই তেওঁক এনেকৈ কোঙা কৰি পেলাইছিল, নিজ পত্নী আৰু পাঁচ বছৰীয়া কন্যা সন্তানটিৰ মোহকো নেওচি এই পৃথিৱী এৰি যাবলৈ বাধ্য কৰাইছিল দাসক।\nবহুদিনৰ পিছত হাজৰিকাই তপোব্ৰত দাসৰ কথা গভীৰভাৱে ভাবিলে। ৰাতি ঘৰ গৈ পাওতে একমান বাজিল। সন্মুখৰ দুৱাৰখন খোলা। মেজখনত একুৰা জুই। লৰি গৈ হাজৰিকাই দেখিলে তেওঁ লিখি থকা পাণ্ডুলিপিখনত জুই লাগিছে। মূল বহীটো দলিয়াই আঁতৰালে মেজৰপৰা। প্ৰায় চাৰিশ পৃষ্ঠাৰ পাণ্ডুলিপিটো দাও দাওকৈ জ্বলিছে। হাজৰিকাই নুমুৱাবলৈ চেষ্টা কৰিলে। এনেতে পিছফালৰপৰা কোনোবাই তেওঁৰ গাত পানী ছটিয়াই দিয়া যেন পালে। সেয়া পানী নহয়, গোন্ধটো কেৰাচিনৰ যেন লাগিল। কিবা এটা বুজি পোৱাৰ আগতেই জুয়ে ছানি ধৰিলে হাজৰিকাৰ দেহৰ ওপৰভাগ। তেওঁ বাগৰি পৰিল। পিছফালে ৰৈ আছিল তপোব্ৰত দাসৰ পত্নী!\nঅনুৰূপ হাজৰিকাৰ ‘অপমৃত্যু’ৰ প্ৰায় দুবছৰ হৈ গ’ল। প্ৰথমেশ কলিতা আজি সন্ধিয়াতে ঘৰটোলৈ আহিছে। ফাৰ্ম খোলাৰ পৰিকল্পনা আৰু বাদ দিছে তেওঁ। ঘৰটোত কিছুদিন তেওঁ থকাকৈ আহিছে এইবাৰ। ঘড়ীটোলৈ চালে প্ৰায় ন বাজিছে। এনেতে মোবাইলটো বাজি উঠিল-\n‘কলিতা ছাৰ..আপোনাৰ ফাৰ্ষ্ট কিতাপখনৰ থাৰ্ড এডিচনটো আজি মাৰ্কেটলৈ আহিছে দেই। এতিয়া লেখক বাবুৰ বা ছেকেণ্ড কিতাপখন আমাৰ হাতত কেতিয়ালৈ পৰে! আমি ৰৈ আছোঁ’।\n‘ৰয়েল্টি কিছু মোৰ একাউন্টত দি দিব কাইলৈ। আজিৰ পৰা লিখিম হে নেক্সটখন। এমাহমান লাগিব’।\nফোনটো থৈ কাষতে পৰি থকা ট্ৰাংকটো খুলিলে কলিতাই। ট্ৰাংকটোত পচিশখনমান কিতাপৰ পাণ্ডুলিপি পৰি আছে। তাৰ মাজৰপৰা প্ৰায় পাঁচশ পৃষ্ঠাৰ বহী এখন উলিয়ালে। বহীটোৰ কিছু অংশ জুয়ে পুৰিছে।\nওপৰৰ পৃষ্ঠাত ডাঙৰ আখৰেৰে লিখা আছে -‘অপমৃত্যু – ৰহস্য উপন্যাস’। কলিতাই মুখৰ ভিতৰতে ক’লে-‘অনুৰূপ হাজৰিকা!!…চাল্লা সাহিত্যিক!’ পাতবোৰ লুটিয়াই তেওঁ ভাবিলে ‘তপোব্ৰত দাস’ৰ হাতৰ আখৰ সঁচাকৈয়ে মুকুতাৰ মণিৰ দৰে আছিল! হঠাতে কাৰেন্ট গ’ল। আন্ধাৰে আৱৰি ধৰিলে গোটেই কোঠাটো। তেওঁ মম এডাল জ্বলালে। দুৱাৰখন খোলাৰ শব্দত সচকিত হৈ চালে দুৱাৰৰ ফালে চালে। তাত ৰৈ আছে এজনী ছোৱালী। মেলি থোৱা দীঘল চুলি। পিন্ধনত বগা দীঘল ফ্ৰক এটি।\nচেপাঁ মাতেৰে তাই সুধিলে, ‘ছা…ৰ! কিতাপ লিখিব?’\n← বিৱৰ্তনৰ পথত ব’হাগ বিহু (লক্ষেশ্বৰ হাজৰিকা)\nঅসমীয়া জাতি গঠনত বিহু পৰম্পৰা (কুশল হালৈ) →\nAaru alop spsto hole bhal hol heten.


আকৌ অপহৰণৰ বিভীষিকা | নিয়মীয়া বাৰ্তা\nআকৌ অপহৰণৰ বিভীষিকা\nঅতিমাৰী ক’ভিড–১৯ৰ দ্বিতীয় লহৰৰ বিভীষিকা চলি থকাৰ সময়তে ২১ এপ্রিলৰ পুৱতিনিশা অ’এনজিচিৰ লাকুৱা তৈলক্ষেত্রৰ তিনিজন কর্মচাৰীক আলফাই অপহৰণ কৰাৰ ঘটনা নিশ্চিতভাৱে উদ্বেগজনক৷ আলফাই অপহৰণ কৰা লাকুৱা তৈলক্ষেত্রৰ অলকেশ শইকীয়া আৰু মোহিনী মোহন গগৈক সেনা আৰু আৰক্ষীয়ে উদ্ধাৰ কৰিবলৈ সক্ষম হ’লেও ৰিতুল শইকীয়াৰ কোনো শুংসূত্র লাভ কৰা নাই৷ তৈলক্ষেত্রটোৰ কর্মচাৰী তিনিজনক আলফাই অপহৰণ কৰি ম্যানমাৰলৈ লৈ যোৱাৰ পথত নাগালেণ্ডৰ ম’ন জিলাৰ টকক চিংথু গাঁৱত নিৰাপত্তা বাহিনীৰ সৈতে মুখামুখি সংঘর্ষ হোৱাত আলফাৰ দলটোৱে পলায়ন কৰে৷ নিৰাপত্তা বাহিনীয়ে অপহূত অলকেশ শইকীয়া আৰু মোহিনী মোহন গগৈক উদ্ধাৰ কৰিলেও ৰিতুল শইকীয়াৰ কোনো শুংসূত্র ওলোৱা নাই৷ নিৰাপত্তা বাহিনী আৰু অপহৰণকাৰীৰ মাজত চলা সংঘর্ষ সন্দর্ভত আলফাই শনিবাৰে এক বিবৃতিযোগে ঘোষণা কৰিছে যে ৰিতুল শইকীয়া সংগঠনটোৰ জিম্মাত নাই৷ তেওঁক হয়তো নিৰাপত্তা বাহিনীৰ জিম্মাত ৰখা হৈছে নতুবা সংঘর্ষত নিহত হৈছে৷ আলফাৰ এই বিবৃতিক কেন্দ্র কৰি স্বাভাৱিকতে ৰিতুল শইকীয়াৰ পৰিয়ালকে নহয়, সমগ্র অসমবাসীক চিন্তিত কৰিছে৷ কিয়নো অপহূত অলকেশ শইকীয়া আৰু মোহিনী মোহন গগৈক উদ্ধাৰত সফল হোৱা নিৰাপত্তা বাহিনীয়ে ৰিতুল শইকীয়াৰ কোনো তথ্য ৰাজহুৱা কৰা নাই৷ ৰিতুল শইকীয়াৰ বর্তমান অৱস্থিতি কি, সেয়া আলফা আৰু ৰাজ্যৰ আৰক্ষী তথা গৃহ বিভাগে শীঘ্রে স্পষ্ট কৰিব লাগিব৷ মাথোঁ এটা বিবৃতি দিয়েই ৰিতুল শইকীয়া আলফাৰ জিম্মাত নাই বুলি ঘোষণা কৰিয়েই আলফাই দায়িত্ব সামৰিব নোৱাৰে৷ কিয়নো ২১ এপ্রিলৰ পুৱতি নিশা লাকুৱা তৈলক্ষেত্রৰ পৰা অ’এনজিচিৰ কর্মচাৰী তিনিজনক অপহৰণ কৰাৰ পিছত তিনিওটা পৰিয়াল আৰু বিভিন্ন সংগঠনে এই অপহৰণ কোনে সংঘটিত কৰিছে তাৰ স্পষ্টীকৰণ বিচাৰিছিল৷ কিন্তু সেই সময়ত স্বাধীন অসমৰ সপোন দেখুওৱা আলফাৰ নেতৃত্ব সম্পূর্ণ নীৰৱে আছিল৷ নিৰাপত্তা বাহিনীৰ সৈতে সংঘর্ষৰ ফলত অপহৰণৰ ঘটনা ব্যর্থ হোৱাৰ তিনিদিন পিছতে আলফাই অপহৰণ কাণ্ডক স্বীকাৰ কৰিছে৷ অলকেশ শইকীয়া আৰু মোহিনী মোহন গগৈৰ লেখীয়া ৰিতুল শইকীয়াও সুস্থ শৰীৰে ঘৰলৈ ঘূৰি অহাটো বিচাৰিছে অসমবাসীয়ে৷ ৰিতুল শইকীয়াৰ জীৱন বিপদাপন্ন হ’লে অসমবাসীয়ে আলফাক কেতিয়াও ক্ষমা নকৰে৷\nলাকুৱা তৈলক্ষেত্রৰ তিনিজন কর্মচাৰীক অপহৰণ কৰাৰ সুযোগ কিদৰে আলফাই লাভ কৰিলে? কুইপ’ নামৰ তৈল প্রতিষ্ঠানটোৰ প্রণৱ কুমাৰ গগৈ আৰু ৰাম কুমাৰ নামৰ দুজন কর্মচাৰীক আলফাই অপহৰণ কৰি তিনি মাহ ১৪ দিন ধৰি সংগঠনটোৰ জিম্মাত ৰখাৰ পাছত ৩ এপ্রিলত অৰুণাচলৰ চাংলাং জিলাৰ নামপং লংভি বস্তিত মুকলি কৰি দিছিল৷ প্রণৱ গগৈ আৰু ৰাম কুমাৰক আলফাই অপহৰণ কৰাৰ পিছত অসমবাসীকে নহয়, দেশবাসীকো উদ্বিগ্ণ কৰি তুলিছিল৷ কুইপ’ৰ কর্মচাৰীদ্বয়ক মুকলি কৰি দিয়াৰ তিনি সপ্তাহ নৌহওঁতেই কিদৰে লাকুৱা তৈলক্ষেত্রৰ কর্মচাৰী তিনিজনক অপহৰণ কৰাৰ সুবিধা পালে আলফাই? প্রণৱ গগৈ আৰু ৰাম কুমাৰক অপহৰণ কৰাৰ পিছতো ৰাজ্যখনৰ তৈলক্ষেত্রসমূহৰ সুৰক্ষা আৰু কর্মচাৰীসকলৰ নিৰাপত্তাৰ ক্ষেত্রত প্রয়োজনীয় ব্যৱস্থা যে গ্রহণ কৰা নাছিল সেয়া স্পষ্ট হৈছে৷ কেন্দ্রীয় চৰকাৰৰ অধীনস্থ তৈল কোম্পানী তথা তৈলক্ষেত্রসমূহৰ নিৰাপত্তা ব্যৱস্থাত চিআইএছএফ নিযুক্ত থাকে৷ কিন্তু তৈল প্রতিষ্ঠান আৰু তৈলক্ষেত্রসমূহৰ বাহিৰৰ নিৰাপত্তাৰ দায়িত্ব অসম আৰক্ষীৰ অধীনত পৰে৷ আলফাই আকৌ অপহৰণৰ বিভীষিকা আৰম্ভ কৰাৰ মূলতেই যে সংগঠনটোৰ পুঁজি সংগ্রহৰ লক্ষ্য সেয়া স্পষ্ট৷ কিন্তু তৈল কোম্পানী–প্রতিষ্ঠানস পৰা মোটা পৰিমাণৰ পুঁজি সংগ্রহৰ নামত আলফাই আৰম্ভ কৰা অপহৰণ বন্ধ নহ’লে ৰাজ্যখনৰ আইন–শৃংখলা পৰিস্থিতিৰ অৱনতি হোৱাই নহয়, সর্বসাধাৰণ ৰাইজৰ মাজতো নিৰাপত্তাহীনতাই দেখা দিব৷ ঊনবিংশ শতিকাৰ ৯০ দশকৰ পৰা অসমবাসীয়ে সুদীর্ঘ ২৫ বছৰে উগ্রপন্থী সংগঠনসমূহৰ বিভীষিকাৰ সন্মুখীন হৈছিল৷ এই সময়ছোৱাত নিৰাপত্তা বাহিনী আৰু উগ্রপন্থীৰ মাজত চলি থকা অঘোষিত যুঁজখনত সহস্রাধিক লোক নিহত আৰু ঘুণীয়া হৈছিল৷ উগ্রপন্থীৰ বিভীষিকাই হওক, নিৰাপত্তা বাহিনীৰ অভিযানতেই হওক সর্বাধিক ক্ষতিগ্রস্ত হৈছিল সর্বসাধাৰণ ৰাইজ৷ বিগত এটা দশকত এটা এটাকৈ উগ্রপন্থী সংগঠনে শান্তি আলোচনাৰ বাবে আগবাঢ়ি আহিছে যদিও আলফাৰ শেহতীয়া অপহৰণ কাণ্ডই আকৌ পূর্বৰ বিভীষিকাময় পৰিস্থিতিৰ উক দিয়াৰ উমান দিছে৷ এনে বিভীষিকা আৰু অসমবাসীয়ে প্রত্যক্ষ কৰিবলৈ বিচৰা নাই৷ ৰাজ্য চৰকাৰ আৰু কেন্দ্রীয় চৰকাৰেও এইক্ষেত্রত সজাগ হ’বই লাগিব৷\nপথৰ দাঁতিৰ গছত খুন্দা নৈশ বাছৰঃ ৩ যাত্রী আহত\nবিহপুৰীয়াত দুর্বৃত্তৰ গুলীত আহত যুৱক


১. অসমত আকৌ ৫৮৩৫জন কোৰোনাত আক্ৰান্ত\nঅসমত আকৌ ৫৮৩৫জন কোভিড পজিটিভ। ইয়াৰে ৯২১জন কামৰূপ মেট্ৰ’ৰ, ৪৫১জন নগাঁৱৰ, ৪৪৫জন ডিব্ৰুগড়ৰ আৰু ৩১০জন কামৰূপ গ্ৰাম্যৰ। এতিয়ালেক অসমত এই ভাইৰাছত আক্ৰান্ত লোকৰ সংখ্যা ৩৪০৮৫৮জনলৈ পাইছে বৃদ্ধি। মঙলবাৰে ৰাজ্যত সুস্থ হৈছে ৪৩১১জন লোক আৰু ৭৩জনকৈ লোকে হেৰুৱাইছে প্ৰাণ। এতিয়াও অসমত কোৰোনাত আক্ৰান্ত হৈ চিকিৎসাধীন হৈ আছে ৪৬৩৯৩জন ৰোগী।\n২. বকোত তিনি দিন ধৰি সন্ধানহীন এজন ব্যক্তিৰ মৃতদেহ উদ্ধাৰ\nকামৰূপ জিলাৰ বকোত মঙলবাৰে সন্ধানহীন হৈ থকা লোক এজনৰ মৃতদেহ উদ্ধাৰ হোৱা ঘটনাই চাঞ্চল্যৰ সৃষ্টি কৰিছে। ঘটনাৰ বিৱৰণী মতে যোৱা ১৬ মে’ৰ নিশা বকো থানাৰ ছমৰীয়া পহৰা চকীৰ অন্তৰ্গত ছমৰীয়াৰ সদা কলিতা(৬০) নামৰ লোকগৰাকী ঘৰৰ পৰাই সন্ধানহীন হয়।\n৩. পিতৃ-মাতৃ হেৰুওৱা শিশুৰ বাবে কেজৰিৱাল চৰকাৰৰ বিশেষ পদক্ষেপ\nঅৰবিন্দ কেজৰিৱাল চৰকাৰৰ বিশেষ পদক্ষেপ । কোৰোনাত পিতৃ-মাতৃ হেৰুওৱা শিশুৰ বাবে এই পদক্ষেপ কেজৰিৱাল চৰকাৰৰ । পিতৃ-মাতৃ হেৰুওৱা শিশু সকলক প্ৰতি মাহে প্ৰদান কৰা হ’ব ২৫০০ টকা । শিশু সকলক প্ৰদান কৰা হ’ব বিনামূলীয়া শিক্ষা ।\n৪. অসম জোঁকাৰি গ’ল ভূমিকম্পই\nভূমিকম্পই জোঁকাৰি গ’ল সমগ্ৰ অসম। সন্ধিয়া ৫.৩৩ বজাত অনুভূত হয় ভূমিকম্পন। এতিয়ালৈকে অৱশ্যে কোনো ক্ষয়ক্ষতিৰ খবৰ পোৱা হোৱা নাই।\n৫. ডিগবৈত গ্ৰেণেড বিস্ফোৰণ\nডিগবৈৰ টিংৰাইৰ গ্ৰেনেড বিস্ফোৰণৰ লগত জড়িত দুজনক গ্ৰেপ্তাৰ । সেনা আৰু আৰক্ষীয়ে নিজ বাসগৃহৰ পৰাই গ্ৰেপ্তাৰ কৰে অভিযুক্ত দুজনক । বাইক চালক ৰঞ্জিত চাংমাই আৰু আৰোহী হীৰেন গগৈ ওৰফে মনু গ্ৰেপ্তাৰ । আৰক্ষীয়ে উদ্ধাৰ কৰে এখন পালচাৰ বাইক ।\n৬. ধুবুৰীত বাংলাদেশী নাগৰিকক গ্ৰেপ্তাৰ\nধুবুৰী আৰক্ষীয়ে দেওবাৰে এগৰাকী বাংলাদেশী নাগৰিকক গ্ৰেপ্তাৰ কৰে । গ্ৰেপ্তাৰ কৰা লোক জনৰ পৰা ১ লাখ টকা মূল্যৰ জালনোট জব্দ কৰে আৰক্ষীয়ে । আৰক্ষীয়ে জনোৱা অনুসৰি নিৰ্দিষ্ট তথ্যৰ ভিত্তিত ধুবুৰী জিলাৰ গৌৰীপুৰ আৰক্ষীৰ সৈতে ধুবুৰী আৰক্ষীৰ বিশেষ এটা দলে অভিযান চলাই বাংলাদেশী নাগৰিক জনক আটক কৰে ।\n৭. মুখ্যমন্ত্ৰী সাহায্য পুঁজিলৈ গুৱাহাটী বিশ্ববিদ্যালয়ৰ ১৫ লাখ টকা\nমুখ্যমন্ত্ৰী সাহায্য পুঁজিলৈ গুৱাহাটী বিশ্ববিদ্যালয়ে আগবঢ়াইছে ১৫লাখ টকা। উপাচাৰ্য ডঃ প্ৰতাপ জ্যোতি সন্দিকৈ আৰু বিশ্ববিদ্যালয়ৰ সকলো নিয়মীয়া কৰ্মচাৰীয়ে আগবঢ়াইছে এই ধনৰাশি উল্লেখ্য যে, মুখ্যমন্ত্ৰী হিমন্ত বিশ্ব শৰ্মাই কোৰোনাৰ সৈতে যুঁজিবলৈ ৰাইজৰ পৰা বিচাৰিছিল সহায়। এক বিবৃতিযোগে এই আহ্বান কৰিছিল মু্খ্যমন্ত্ৰীগৰাকীয়ে।\n৮.কোভিডৰ দ্বিতীয় ঢৌত ২৬৯গৰাকী চিকিৎসকে হেৰুৱালে প্ৰাণ\nকোৰোনাৰ দ্বিতীয়টো ঢৌত বিধ্বস্ত হৈছে ভাৰত। প্ৰতিদিনে লক্ষাধিক লোক আক্ৰান্ত হৈছে কোৰোনাত। শেহতীয়াকৈ ইণ্ডিয়ান মেডিকেল এছ’চিয়েশ্যনে জাৰি কৰিছে যে, কোৰোনাৰ দ্বিতীয়টো ঢৌত ২৬৯গৰাকী চিকিৎসকে প্ৰাণ হেৰুৱাইছে। ইফালে তেওঁলোকে উল্লেখ কৰা প্ৰতিবেদনত আছে যে, দেশৰ ভিতৰতে সৰ্বাধিক চিকিৎসকৰ মৃত্যু হৈছে বিহাৰত। কোৰোনাৰ দ্বিতীয়টো ঢৌত ৭৮গৰাকী চিকিৎসকৰ মৃত্যু হৈছে।\n৯. কোভিড চিকিৎসাৰ বাবে এতিয়াৰ পৰে প্ৰয়োজন নহ’ব প্লাজমা থেৰাপী\nকোভিড চিকিত্‍সাত এতিয়াৰে পৰা আৰু প্ৰয়োজন নহ’ব প্লাজমা থেৰাপী। এতিয়াৰে পৰা নহ’ব প্লাজমাৰ দ্বাৰা কোভিড ৰোগীৰ চিকিত্‍সা। AIIMS আৰু ICMR-এ শেহতীয়াকৈ জাৰি কৰিলে নতুন নিৰ্দেশনা। উল্লেখ্য যে, প্লাজমা থেৰাপিক বিশেষজ্ঞ চিকিতসকসকলে অবৈজ্ঞানিক বুলি আখ্যা দিছিল।\n১০. লখিমপুৰত কাঠফুলা খাই গুৰুতৰভাৱে অসুস্থ ৬জন\nকোৰোনাকেন্দ্ৰিক পৰিস্থিতিৰ মাজতে লখিমপুৰৰ বঙালমৰাৰ মৰণৈ গাঁৱত অঘটন। বিষাক্ত কাঠফুলা খাই গুৰুতৰভাৱে অসুস্থ ৬জন। অসুস্থ কেইজনৰ ভিতৰত এজনৰ অৱস্থা অতি সংকটজনক। সকলোকে চিকিতসা কৰি থকা হৈছে হস্পাতালত। সোমবাৰে বিয়লি তেওঁলোকে ভক্ষণ কৰিছিল এই বিষাক্ত কাঠফুলা।\nআলফাৰ স্বাধীনৰ বাবে চৰকাৰৰ আলোচনাৰ দুৱাৰ সদায় খোলা আছেঃ মুখ্যমন্ত্ৰী ড০ হিমন্ত বিশ্ব শৰ্মা..


एक साल में बाइबल - ইণ্ডিয়ান ৰিভাইচ ভাৰচন - दिसंबर 13\n1. আমোচ তকোৱাৰ মেৰ-ছাগ ৰখীয়াসকলৰ মাজৰ এজন আছিল। তেতিয়া যিহূদাৰ ৰজা আছিল উজ্জিয়া আৰু ইস্রায়েলৰ ৰজা আছিল যোৱাচৰ পুত্র যাৰবিয়াম। ভূমিকম্পৰ দুবছৰৰ আগেয়ে ইস্ৰায়েলৰ বিষয়ে আমোচে এই সকলো দৰ্শন পায়।\n2. আমোচে ক’লে, “যিহোৱাই চিয়োনৰ পৰা গৰ্জন কৰিছে, আৰু যিৰূচালেমৰ পৰা উচ্চস্বৰে কথা কৈছে। মেৰ-ছাগ ৰখীয়াবোৰৰ চৰণীয়া ঠাইবোৰৰ শোক হ’ব আৰু কৰ্মিল পর্বতৰ চূড়া শুকাই গৈছে।”\n3. যিহোৱাই এই কথা কৈছে: “দম্মেচকৰ তিনিটা এনে কি চাৰিটা অপৰাধৰ কাৰণে মই তাক দণ্ড নিদিয়াকৈ নাথাকিম; কিয়নো শস্যৰ মৰণা মৰা লোহাৰ যন্ত্রৰে তেওঁলোকে গিলিয়দক মাৰিলে।\n4. সেইবাবে মই হজায়েলৰ ৰাজপ্রাসাদৰ ওপৰত অগ্নি নিক্ষেপ কৰিম; সেই জুইয়ে বিন-হদদৰ দুর্গবোৰ গ্ৰাস কৰিব।\n5. মই দম্মেচকৰ দুৱাৰৰ ডাংবোৰ ভাঙি পেলাম। মই আবন উপত্যকাৰ পৰা বাসিন্দাসকলক আৰু বৈৎ-এদনৰ পৰা ৰাজদণ্ড ধৰা লোকক উচ্ছন্ন কৰিম; অৰামৰ লোকসকল বন্দী হৈ কীৰলৈ যাব।”\n6. যিহোৱাই এই কথা কৈছে: “গাজাৰ তিনিটা, এনে কি, চাৰিটা অপৰাধৰ কাৰণে মই তাক দণ্ড নিদিয়াকৈ নাথাকিম; কিয়নো ইদোমৰ হাতত শোধাই দিবৰ কাৰণে তেওঁলোকে সকলো লোকক বন্দী কৰি লৈ গৈছিল।\n7. সেইবাবে মই গাজাৰ প্রাচীৰৰ ওপৰত অগ্নি নিক্ষেপ কৰিম; সেই অগ্নিয়ে তাৰ দুর্গবোৰ গ্ৰাস কৰি পেলাব।\n8. মই অচ্‌দোদৰ বাসিন্দাসকলক আৰু অস্কিলোনৰ পৰা ৰাজদণ্ড ধৰা লোকক উচ্ছন্ন কৰিম; মই ইক্ৰোণৰ বিৰুদ্ধে মোৰ হাত চলাম আৰু পলেষ্টীয়াসকলৰ অৱশিষ্ট জীৱিত লোক বিনষ্ট হ’ব।”\n9. যিহোৱাই এই কথা কৈছে: তূৰৰ তিনিটা এনে কি, চাৰিটা অপৰাধৰ কাৰণে মই তাক দণ্ড নিদিয়াকৈ নাথাকিম; কিয়নো ভাতৃত্ববোধৰ চুক্তি অগ্রাহ্য কৰি তেওঁলোকে সকলো লোকক ইদোমৰ হাতত শোধাই দিলে।\n10. সেইবাবে মই তূৰৰ প্রাচীৰৰ ওপৰত অগ্নি নিক্ষেপ কৰিম; সেই জুইয়ে তাৰ দুর্গবোৰ গ্ৰাস কৰি পেলাব।”\n11. যিহোৱাই এই কথা কৈছে: “ইদোমৰ তিনিটা, এনে কি চাৰিটা অপৰাধৰ কাৰণে মই তাক দণ্ড নিদিয়াকৈ নাথাকিম; কিয়নো সকলো দয়া-মমতা ত্যাগ কৰি ইদোমে হাতত তৰোৱাল লৈ নিজ ভাইবোৰক খেদিলে; তেওঁলোকৰ ভয়ঙ্কৰ ক্ৰোধ অবিৰামে চলি আছিল আৰু তেওঁলোকে তাক চিৰকাল ধৰি ৰাখিছিল।\n12. সেইবাবে মই তৈমনৰ ওপৰলৈ অগ্নি নিক্ষেপ কৰিম; সেই অগ্নিয়ে বস্ৰাৰ ৰাজঅট্টালিকাবোৰ গ্ৰাস কৰি পেলাব।”\n13. যিহোৱাই এই কথা কৈছে: “অম্মোনৰ লোকসকলৰ তিনিটা, এনে কি চাৰিটা অপৰাধৰ কাৰণে মই তাক দণ্ড নিদিয়াকৈ নাথাকিম; কিয়নো নিজৰ সীমা বঢ়াবৰ কাৰণে তেওঁলোকে গিলিয়দৰ গৰ্ভৱতী মহিলাসকলৰ উদৰ ফালিলে।\n14. সেইবাবে যুদ্ধৰ দিনত বিজয়ধ্বনিৰে সৈতে, ভয়ঙ্কৰ বা’মৰলী বতাহৰ দিনত ধুমুহাৰে সৈতে মই ৰব্বাৰ প্রাচীৰবোৰত জুই লগাই দিম; সেয়ে ৰাজঅট্টালিকাবোৰ গ্ৰাস কৰি পেলাব।\n15. তেওঁলোকৰ ৰজা আৰু তেওঁলোকৰ অধিকাৰীসকলক একেলগে বন্দী কৰি লৈ যোৱা হ’ব।”\n1. যিহোৱাই এই কথা কৈছে: “মোৱাবৰ তিনিটা, এনে কি চাৰিটা অপৰাধৰ কাৰণে মই তাক দণ্ড নিদিয়াকৈ নাথাকিম; কিয়নো সি ইদোমৰ ৰজাৰ হাড়বোৰ পুৰি চূৰ্ণ কৰিলে।\n2. সেইবাবে মই মোৱাবৰ ওপৰলৈ অগ্নি নিক্ষেপ কৰিম; সেয়ে কৰিয়োতৰ দুর্গবোৰ গ্ৰাস কৰি পেলাব; যুদ্ধৰ ধ্বনি আৰু ভীষণ শিঙাৰ শব্দেৰে সৈতে কোলাহলৰ মাজত মোৱাবৰ পতন হ’ব।\n3. মোৱাবৰ মাজৰ পৰা মই বিচাৰকৰ্ত্তাক উচ্ছন্ন কৰিম আৰু তেওঁৰ লগত সকলো অধিকাৰীকো বধ কৰিম।”\n4. যিহোৱাই এই কথা কৈছে: “যিহূদাৰ তিনিটা, এনে কি চাৰিটা অপৰাধৰ কাৰণে মই তাক দণ্ড নিদিয়াকৈ নাথাকিম। কিয়নো তেওঁলোকে যিহোৱাৰ ব্যৱস্থা অগ্ৰাহ্য কৰিলে; তেওঁৰ বিধিবোৰ পালন নকৰিলে; তেওঁলোকৰ পূৰ্বপুৰুষসকলে যি মিথ্যা দেৱতাবোৰৰ পাছত চলিছিল, তেওঁলোকো সেইদৰে বিপথে গ’ল।\n5. সেইবাবে মই যিহূদাৰ ওপৰলৈ অগ্নি নিক্ষেপ কৰিম আৰু সেয়ে যিৰূচালেমৰ দুর্গবোৰ গ্ৰাস কৰি পেলাব।\n6. যিহোৱাই এই কথা কৈছে: “ইস্ৰায়েলৰ তিনিটা, এনে কি চাৰিটা অপৰাধৰ কাৰণে মই তাক দণ্ড নিদিয়াকৈ নাথাকিম; কাৰণ তাৰ লোকসকলে ৰূপৰ বিনিময়ত সৎ লোকক আৰু এযোৰ জোতাৰ বিনিময়ত দৰিদ্ৰক বিক্রি কৰে।\n7. তেওঁলোকে দৰিদ্রৰ মূৰবোৰ মাটিৰ ধূলিত গছকে আৰু পীড়িতসকলক পথৰ পৰা দূৰলৈ ঠেলি পঠায়। পিতৃ আৰু পুত্রই একেজনী যুৱতীৰ সৈতে শয়ন কৰে আৰু এইদৰে মোৰ পবিত্ৰ নাম অপবিত্ৰ কৰে।\n8. তেওঁলোক প্ৰত্যেক যজ্ঞ-বেদীৰ কাষত বন্ধকত লোৱা কাপোৰৰ ওপৰত শোৱে। জৰিমনা কৰি পোৱা ধনেৰে দ্রাক্ষাৰস কিনি তেওঁলোকে তেওঁলোকৰ দেৱতাৰ মন্দিৰত পান কৰে।\n9. ইমোৰীয়াসকল যদিও এৰচ গছৰ নিচিনা ওখ আৰু অল্লোন গছৰ নিচিনা শক্তিশালী, আছিল তথাপিও তোমালোকৰ সন্মুখতে মই সেই ইমোৰীয়া লোকক ধ্বংস কৰিলোঁ; মই ওপৰত থকা তেওঁলোকৰ ফল আৰু তলত থকা তেওঁলোকৰ শিপা নষ্ট কৰিলোঁ।\n10. সেই ইমোৰীয়াসকলৰ দেশত আধিপত্য দিবৰ কাৰণে ময়েই মিচৰ দেশৰ পৰা তোমালোকক উলিয়াই আনি চল্লিশ বছৰলৈকে মৰুপ্রান্তৰত লৈ ফুৰালোঁ।\n11. হে ইস্রায়েলবাসী, মই যে তোমালোকৰ সন্তান সকলৰ মাজৰ কোনো কোনোক ভাববাদী আৰু যুৱকসকলৰ মাজৰ কোনো কোনোক নাচৰীয় হিচাবে বাচি ললোঁ, এই কথা জানো সত্য নহয়?” যিহোৱাই ইয়াকে কৈছে।\n12. “কিন্তু তোমালোকে সেই নাচৰীয়সকলক দ্ৰাক্ষাৰস পান কৰালা আৰু ভাৱবাণী প্ৰচাৰ কৰিবলৈ সেই ভাববাদীসকলক নিষেধ কৰিলা।\n13. চোৱা, শস্যভৰা গাড়ীৰ তলত শস্য পৰিলে যেনেকৈ গুড়ি হয়, তেনেকৈ এতিয়া মই তোমালোকক পিহি গুড়ি কৰিম।\n14. সেই কালত দ্রুতগামী লোকেও পলায়ন কৰি ৰক্ষা পোৱাৰ উপায় নাথাকিব; বলবানে নিজৰ বল দেখাব নোৱাৰিব আৰু পৰাক্রমীজনেও নিজৰ প্ৰাণ ৰক্ষা কৰিব নোৱাৰিব;\n15. ধনুৰ্দ্ধৰ স্থিৰভাৱে ৰৈ থাকিব নোৱাৰিব; বেগী দৌৰবিদজনে পলাব নোৱাৰিব; এনেকি অশ্বাৰোহীয়ে নিজৰ প্রাণ ৰক্ষা কৰিব নোৱাৰিব।\n16. যোদ্ধাসকলৰ মাজৰ অতি সাহিয়াল লোকেও সেই দিনা উলঙ্গ হৈ পলাই যাব।” ইয়াক যিহোৱাই কৈছে।\n1. হে ইস্ৰায়েলৰ লোক সমূহ, তোমালোকৰ বিৰুদ্ধে অর্থাৎ যিসকলক মিচৰ দেশৰ পৰা মই উলিয়াই আনিলো, সেই গোটেই ফৈদৰ বিৰুদ্ধে যিহোৱাই কোৱা এই বাক্য শুনা;\n2. “পৃথিৱীৰ সকলো ফৈদৰ মাজৰ পৰা মই কেৱল তোমালোককেই বাচি ললোঁ। এই কাৰণে তোমালোকৰ সকলো পাপ কার্যৰ বাবে মই তোমালোকক দণ্ড দিম।।\n3. এক-পৰামৰ্শ নহলে দুজনে জানো একেলগে খোজ কাঢ়ে?\n4. চিকাৰ নোপোৱাকৈ অৰণ্যত সিংহই জানো গৰ্জ্জন কৰে? একো নধৰাকৈ যুবা সিংহই জানো তাৰ গাতৰ ভিতৰত গুজৰি থাকে?\n5. ফান্দত টোপ নাথাকিলে জানো চৰাই ফান্দৰ ওচৰলৈ আহে? একো নধৰাকৈ জানো ফান্দ উফৰি উঠে?\n6. নগৰত ৰণশিঙা বজালে প্ৰজাসকল জানো নকঁপিব? যিহোৱাই নঘটালে জানো নগৰত বিপর্যয় ঘটে?\n7. অৱশ্যে প্ৰভু যিহোৱাই তেওঁৰ দাস ভাববাদীসকলৰ ওচৰত নিজৰ পৰিকল্পনা প্রকাশ নকৰাকৈ একোকে নকৰে।\n8. সিংহই গৰ্জ্জন কৰিলে কোনে ভয় নকৰিব? প্ৰভু যিহোৱাই কবলৈ কলে কোনে ভাববাদীৰূপে কথা নোকোৱাকৈ থাকিব পাৰিব?\n9. তোমালোকে অচ্‌দোদ আৰু মিচৰৰ সকলো দুর্গৰ লোকসকলৰ ওচৰত প্ৰচাৰ কৰি কোৱা, ‘তোমালোকে চমৰিয়াৰ পৰ্ব্বতবোৰৰ ওপৰত গোট খোৱা; চোৱা, তাৰ মাজত কিমান বিশৃঙ্খল হৈছে! লোকসকলৰ মাজত কিমান অত্যাচাৰ হৈছে’!”\n10. কিয়নো প্রভু যিহোৱাই এই কথা কৈছে, “তেওঁলোকে ন্যায় কাৰ্য কৰিব নাজানে; তেওঁলোকৰ দুর্গবোৰৰ ভিতৰত তেওঁলোকে অত্যাচাৰ আৰু লুট-দ্রব্য সাঁচি থৈছে।\n11. এই হেতুকে কোনো এজন শত্ৰুৱে দেশ ঘেৰাও কৰিব; তেওঁ তেওঁলোকৰ শক্তিশালী প্রতিৰক্ষাৰ উপায়বোৰ ধ্বংস কৰিব আৰু দুর্গবোৰ লুট কৰিব।”\n12. যিহোৱাই এই কথা কৈছে, “মেৰ-ছাগ ৰখীয়াই যেনেকৈ সিংহৰ মুখৰ পৰা কেৱল মেৰ-ছাগৰ দুখন ঠেং বা কাণৰ এডোখৰ উদ্ধাৰ কৰিব পাৰে, তেনেকৈ চমৰিয়াত যি ইস্রায়েলৰ লোকসকলে বাস কৰে, তেওঁলোকে কেৱল শয্যাৰ চুক বা বিচনা চাদৰৰ এটা টুকুৰাৰ সৈতে উদ্ধাৰ পাব। ”\n13. বাহিনীগণৰ ঈশ্বৰ যিহোৱাই কৈছে, “তোমালোকে শুনা আৰু যাকোবৰ বংশৰ বিৰুদ্ধে সাক্ষ্য দিয়া।\n14. কিয়নো মই যিদিনা পাপৰ কাৰণে ইস্ৰায়েলক দণ্ড দিম, সেইদিনা মই বৈৎএলৰ যজ্ঞবেদীবোৰ ভাঙি পেলাম; বেদীৰ শিংবোৰ ভাঙি মাটিত পৰিব।\n15. মই জাৰকাল কটোৱা ঘৰ আৰু জহকাল কটোৱা ঘৰ ভাঙি পেলাম; হাতী দাঁতৰ শিল্পকার্য কৰা ঘৰবোৰ নষ্ট কৰা হ’ব আৰু ডাঙৰ ডাঙৰ ঘৰবোৰ ধ্বংস কৰা হ’ব।” যিহোৱাই এই কথা কৈছে।\n1. হে যিহোৱা, মই তোমাক মাতিছো; তুমি শীঘ্রেই মোৰ ওচৰলৈ আহাঁ। মই প্ৰাৰ্থনা কৰা কালত তুমি মোৰ স্বৰলৈ কাণ পাতা।\n2. মোৰ প্ৰাৰ্থনা তোমাৰ আগত সুগন্ধি ধূপৰ দৰে হওঁক, মই ওপৰলৈ তোলা মোৰ হাত সন্ধিয়া উৎসর্গ কৰা বলিদানৰ দৰে হওঁক।\n3. হে যিহোৱা, মোৰ মুখৰ আগত তুমি ৰখীয়া ৰাখা, মোৰ ওঁঠৰ দুৱাৰত ৰখীয়া ৰাখা।\n4. কোনো মন্দ বিষয়ত মোৰ মন প্রবৃত্ত নকৰিবা, মই যেন অধার্মিকবোৰৰ সৈতে দুষ্টতাৰ কাৰ্য নকৰোঁ; তেওঁলোকৰ সুস্বাদু আহাৰ যেন মই গ্রহণ নকৰোঁ।\n25. মানুহৰ ভয়েই তেওঁলৈ বিপদ আনে; কিন্তু যিজনে যিহোৱাত ভাৰসা কৰে, সেই জন নিৰাপদে থাকে।\nপ্ৰকাশিত বাক্য 3:1-22\n1. চাৰ্দ্দি থকা মণ্ডলীৰ দূতলৈ এই কথা লিখাঃ “যি জনে ঈশ্বৰৰ সাত আত্মা আৰু সাতোটা তৰা ধাৰণ কৰি আছে, তেওঁ এই কথা কয়, তুমি কৰা কৰ্ম মই জানো, তুমি যে জীয়াই আছা, তাত এটা খ্যাতি আছে; কিন্তু তুমি মৃত।\n2. জাগ্ৰত হোৱা আৰু যি আছে বলৱান কৰা, কিন্তু তুমি চতুর্দিশে মৰা; কাৰণ মোৰ ঈশ্বৰৰ দৃষ্টিত তোমাৰ কোনো কার্য মই পূর্ণ সমাপ্ত নাপালোঁ।\n3. এতেকে তুমি কি গ্ৰহণ কৰিলা আৰু শুনিলা, সেইবোৰ সোঁৱৰণ কৰা, পালন কৰা আৰু মন পালটোৱা। কাৰণ তুমি যদি জাগ্ৰত নোহোৱা, তেনেহলে মই চোৰৰ নিচিনাকৈ আহিম, আৰু কোন সময়ত মই তোমাৰ বিৰুদ্ধে আহিম, সেই বিষয়ে তুমি নাজানিবা।\n4. কিন্তু যি সকলে নিজৰ কাপোৰ মলিন নকৰিলে, এনে কিছুমান লোকৰ নাম চাৰ্দ্দিত আছে। তেওঁলোকে মোৰ সৈতে অহা-যোৱা কৰিব, তেওঁৰ কাপোৰ বগা আৰু তেওঁলোক মোৰ যোগ্য।\n5. যি জনে জয় কৰে তেৱোঁ সেইদৰে বগা বস্ত্ৰেৰে বিভূষিত হ’ব; আৰু মই জীৱন পুস্তকৰ পৰা তেওঁৰ নাম মোহাৰি নুগুচাম; মোৰ পিতৃৰ সন্মুখত আৰু দূত সকলৰ সন্মুখত মই তেওঁৰ নাম স্বীকাৰ কৰিম।\n6. যদি তোমাৰ কাণ আছে, মণ্ডলী সমূহলৈ আত্মাই কোৱা কথা শুনা”।\n7. ফিলাদেলফিয়াত থকা মণ্ডলীৰ দূতলৈ এই কথা লিখাঃ “যি জন পবিত্ৰ আৰু সত্য, তেওঁ এই কথা কয় যি জনে দায়ুদৰ চাবি ধাৰণ কৰি আছে, যি জনে মেলিলে কোনেও বন্ধ নকৰিব আৰু বন্ধ কৰিলে কোনেও নেমেলিব।\n8. তোমাৰ কৰ্ম মই জানো৷ চোৱা, যি দুৱাৰ কোনেও বন্ধ কৰিব নোৱাৰে, এনে এখন মেলা দুৱাৰ তোমাৰ সন্মুখত দিলোঁ৷ মই জানো যে, তোমাৰ অলপ শক্তি থকাতো মোৰ বাক্য পালন কৰি, মোৰ নাম অস্বীকাৰ নকৰিলা।\n9. চোৱা! চয়তানৰ সমাজৰ যি লোক সকলে নিজকে ইহুদী বোলে, কিন্তু ইহুদী নহয়, বৰং মিছাকৈয়ে কয়; এনেকুৱা মানুহক উপস্থিত কৰাই মই তোমাৰ চৰণত প্ৰণিপাত কৰাম, তাতে মই যে তোমাক প্ৰেম কৰিলোঁ, সেই বিষয়ে তেওঁলোকে জানিব।\n10. তুমি মোৰ ধৈৰ্যৰ কথা সহন কৰি পালন কৰাত, যি পৰীক্ষাৰ কাল পৃথিৱী নিবাসী সকলক পৰীক্ষা কৰিবৰ কাৰণে, গোটেই জগতৰ ওপৰলৈ আহিবলৈ উদ্যত আছে, সেই কালৰ পৰা ময়ো তোমাক ৰক্ষা কৰিম।\n11. মই বেগাই গৈ আছোঁ; তোমাৰ কিৰীটি যেন কোনেও নলয়, এই কাৰণে তোমাৰ যি আছে, সেইখিনিকে ধৰি ৰাখা।\n12. যি জনে জয় কৰে, তেওঁক মোৰ ঈশ্বৰৰ মন্দিৰত থকা স্তম্ভ স্বৰূপ কৰিম, তেওঁ তাৰ পৰা কেতিয়াও বাহিৰলৈ নাযাব৷ তেওঁৰ ওপৰত মোৰ ঈশ্বৰৰ নাম লিখিম আৰু মোৰ ঈশ্বৰৰ নগৰৰ (যি নতুন যিৰূচালেম, স্বৰ্গৰ মোৰ ঈশ্বৰৰ ওচৰৰ পৰা নামিব), নাম আৰু নিজৰ নতুন নাম লিখিম।\n13. যি জনৰ কাণ আছে, মণ্ডলীবোৰলৈ আত্মাই কোৱা কথা তেওঁ শুনক”।\n14. আৰু লায়দিকেয়াত থকা মণ্ডলীৰ দূতলৈ এই কথা লিখাঃ “যি জন আমেন, যি জন বিশ্বাসী আৰু সত্য সাক্ষী, যি জন ঈশ্বৰৰ সৃষ্টিৰ আদি, তেওঁ এই কথা কয়,\n15. মই তুমি কৰা কৰ্ম জানো, তুমি চেঁচা নোহোৱা, তপতো নোহোৱা। তুমি হয় চেঁচা, নহয় তপত হোৱা ভাল আছিল।\n16. এইদৰে তপতো নোহোৱা, চেঁচাও নোহোৱা, কেৱল কুহুমীয়া হোৱাৰ বাবে মই নিজ মুখৰ পৰা তোমাক বঁতিয়াই পেলাবলৈ উদ্যত হৈ আছোঁ।\n17. কাৰণ তুমি কৈছা, মই ধনী, ধন সাঁচিলো, মোৰ একোৰে অভাৱ নাই; কিন্তু তুমিয়েই যে দয়া নোপোৱা, দিনহীন, দৰিদ্ৰ, অন্ধ আৰু উলঙ্গ, তাক নাজানা।\n18. এতেকে মই তোমাক এই পৰামৰ্শ দিছোঁ যে, তুমি ধনী হ’বলৈ, জুইত খপা সোণ আৰু তোমাৰ উলঙ্গতাৰ লাজ প্ৰকাশিত নহ’বলৈ, বস্ত্ৰান্বিত হ’বলৈ বগা বস্ত্ৰ আৰু দৃষ্টি পাবৰ কাৰণে, চকুত সানিবলৈ চকুৰ মলম, এই সকলোকে মোৰ পৰা কিনা৷\n19. যি সকলক মই প্ৰেম কৰোঁ, সেই সকলোৱে কেনেকৈ জীৱন-ধাৰণ কৰা উচিত, তাৰ বাবে মই তেওঁলোকক অনুযোগ কৰোঁ আৰু শাস্তি দিওঁ। এই কাৰণে তুমি উদ্যোগী হৈ মন পালটোৱা।\n20. চোৱা, মই দুৱাৰত থিয় হৈ টুকুৰিয়াই থাকোঁ৷ কোনোৱে যদি মোৰ মাত শুনি দুৱাৰ মেলি দিয়ে, তেনেহলে মই তেওঁৰ গৃহলৈ আহিম আৰু তেওঁৰ সৈতে মই ভোজন কৰিম, আৰু তেৱোঁ মোৰে সৈতে ভোজন কৰিব।\n21. মই নিজে যেনেকৈ জয় কৰি মোৰ পিতৃৰ সৈতে তেওঁৰ সিংহাসনত বহিলোঁ, তেনেকৈ যি জনে জয় কৰে, তেওঁকো মোৰে সৈতে মোৰ সিংহাসনত মই বহিবলৈ দিম।\n22. যি জনৰ কাণ আছে, মণ্ডলীবোৰলৈ আত্মাই কোৱা কথা তেওঁ শুনক”।


'যোৱা ৫ বছৰে অসমত নাই প্ৰতিবাদ, আৰক্ষীৰ গুলীত মৃত্যু হোৱা নাই কোনো লোকৰ' ; কোন এই মিথ্যাচাৰী?\n‘যোৱা ৫ বছৰে অসমত নাই প্ৰতিবাদ, আৰক্ষীৰ গুলীত মৃত্যু হোৱা নাই কোনো প্ৰতিবাদকাৰীৰ’ ; কোন এই মিথ্যাচাৰী?\nঅসম বিধানসভাৰ নিৰ্বাচনী প্ৰচাৰ সভাবোৰ শাসক-বিৰোধীৰ ষ্টাৰ কেম্পেনাইৰে ভৰি পৰিছে। ভোটাৰৰ মন ভুলোৱাৰ বাবে অহোপুৰুষাৰ্থ কৰিছে এই ষ্টাৰ কেম্পাইনাসকলে।\nএই দৌৰত সবাটোতকৈ আগত আছে শাসকীয় দল বিজেপি। প্ৰধানমন্ত্ৰী নৰেন্দ্ৰ মোদী, গৃহমন্ত্ৰী অমিত শ্বাহ, বিজেপিৰ ৰাষ্ট্ৰীয় সভাপতি জেপি নাড্ডা, কেন্দ্ৰীয় মন্ত্ৰী স্মৃতি ইৰাণীকে আদি কৰি বিজেপিৰ বহু কেন্দ্ৰীয় মন্ত্ৰী তথা শীৰ্ষ নেতাই অসমত নিৰ্বাচনী প্ৰচাৰ চলাই ভোটাৰক আকৰ্ষণ কৰিবলৈ চালাকি কথাৰে ভুলোৱা দেখা গৈছে।\nএই ষ্টাৰ কেম্পেইনাৰসকলে ভোটাৰক কেৱল চালাকি কথাৰে ভুলোৱাতেই সীমাৱদ্ধ হৈ থকা নাই, চূড়ান্ত মিথ্যাচাৰেৰো আশ্ৰয় লোৱা দেখা গৈছে।\nসোমবাৰে বিজেপিৰ নিৰ্বাচনী প্ৰচাৰ সভাত গৃহমন্ত্ৰী অমিত শ্বাহ আৰু বিজেপিৰ ৰাষ্ট্ৰীয় সভাপতি জেপি নাড্ডাই মিথ্যাচাৰৰ চূড়ান্ততম সীমাও অতিক্ৰম কৰা দেখা গ’ল।\nসোমবাৰে বিজেপিৰ নিৰ্বাচনী প্ৰচাৰ সভাত কেন্দ্ৰীয় গৃহমন্ত্ৰী অমিত শ্বাহে কয় যে অসমত বিজেপি চৰকাৰ প্ৰতিষ্ঠা হোৱাৰে পৰা যোৱা পাঁচটা বছৰত অসমৰ ক’তো কোনো ধৰ্ণা-প্ৰতিবাদ-আন্দোলন হোৱা নাই আৰু আৰক্ষীৰ গুলীত মৃত্যু হোৱা নাই এজনো লোকৰ।\nইফালে বিজেপিৰ ৰাষ্ট্ৰীয় সভাপতি জেপি নাড্ডাই নিৰ্বাচনী প্ৰচাৰ সভাত কয় যে অসমৰ বিজেপি নেত্বতাধীন চৰকাৰৰ দিনত যোৱা পাঁচ বছৰে সান্ধ্য আইন জাৰি কৰিবলগীয়া কোনো পৰিস্থিতিৰেই সৃষ্টি হোৱা নাই।\nবিজেপিৰ এই দুই ৰাষ্ট্ৰীয় নেতাই কোৱাৰ দৰে সঁচাকৈয়ে সৰ্বানন্দ সোণোৱালৰ চৰকাৰৰ দিন অসমত আইন শৃংখলাজনিত কোনো সমস্যাৰ সৃষ্টি হোৱা নাছিল নে? হোৱা নাছিল কোনো প্ৰতিবাদ-আন্দোলন-ধৰ্ণা আদিৰ? সঁচাই আৰক্ষীৰ গুলীত যোৱা পাঁচ বছৰে অসমত কোনো লোকৰ মৃত্যু হোৱা নাছিল নে?\nহয়, সৰ্বানন্দ সোণোৱালৰ বিজেপি চৰকাৰৰ দিনতেই অসমৰ ইতিহাসত প্ৰথমবাৰ প্ৰায় ১০ দিনৰো অধিক ইন্টাৰনেট সেৱা বন্ধ কৰিবলগীয়া পৰিস্থিতিৰ সৃষ্টি হৈছিল, জাৰি কৰা হৈছিল ১৪৪ ধাৰা। অচল হৈ গৈছিল জনসাধাৰণৰ স্বাভাৱিক জীৱন যাত্ৰা। সৰ্বানন্দ সোণোৱালৰ চৰকাৰৰ দিনতে ‘৮০ৰ অসম আন্দোলনৰ প্ৰচ্ছায়া দেখা পাইছিল অসম আন্দোলনৰ সাক্ষী অসমৰ বয়োজ্যেষ্ঠ নাগৰিকসকলে।\nৰাজপথত জ্বলা টায়াৰৰ ক’লা ধোঁৱাই আকাশ ছানি ধৰিছিল। চহৰ-নগৰ-গাঁৱৰ সকলো ব্যৱসায়িক প্ৰতিষ্ঠান, বজাৰ-সমাৰ আদি হৈ পৰিছিল সম্পূৰ্ণৰূপে বন্ধ।\n‘কা’ বিৰোধী আন্দোলনে এসপ্তাহৰো অধিক দিন অসমৰ জন-জীৱন সম্পূৰ্ণপৰূপে স্তব্ধ কৰিছিল। আন্দোলনকাৰীৰ ওপৰত আৰক্ষীয়ে নিমৰ্মভাৱে গুলী আৰু লাঠীচালনা কৰাৰ লগতে কন্দুৱা গেছ আৰু পানী হিলৈ প্ৰয়োগ কৰিছিল।\nইমানেই নহয় আৰক্ষীয়ে পাঁচজনকৈ প্ৰতিবাদী যুৱকক গুলীয়াই হত্যা কৰিছিল। আনকি গুলীয়াই হত্যা কৰিছিল চেন ষ্টাফ’ৰ্ড নামৰ ১৭ বছৰীয়া কিশোৰগৰাকীক। আৰক্ষী গুলীয়ে বুকু ভেদ কৰি যোৱাৰ ফলত গুৱাহাটীৰ ৰাজপথত ধলি পৰিছিল প্ৰতিবাদকাৰীৰ ৰক্তাক্ত নিঠৰ দেহ।\nবহু প্ৰতিবাদকাৰী আৰক্ষীৰ লাঠীৰ কোবত আহত হৈছিল। কাৰাৰুদ্ধ কৰা হৈছিল প্ৰতিবাদী সংগঠনৰ বহু নেতা কৰ্মীক।\nকৃষক মুক্তি সংগ্ৰাম সমিতিৰ বহু নেতা কৰ্মীক গ্ৰেপ্তাৰ কৰা হৈছিল। কৃষক নেতা অখিল গগৈ, ধৈৰ্য কোঁৱৰ, ছাত্ৰ মুক্তিৰ বিটু সোণোৱাল, মানস কোঁৱৰহঁতৰ দৰে নেতাক NIAৰ গোচৰ লগাই কাৰাৰুদ্ধ কৰা হৈছিল। কা বিৰোধী আন্দোলনক স্তিমিত কৰাৰ স্বাৰ্থতে অখিল গগৈক এটাৰ পিছত আন এটা ভুৱা গোচৰ জাপি দি আৰু পুৰণি গোচৰ উকটি কাৰাৰুদ্ধ কৰি ৰাখিছিল। এতিয়াও কাৰাৰুদ্ধ হৈয়ে আছে অখিল গগৈ।\nৰাজ্যখনৰ প্ৰতিখন সৰু-বৰ চহৰ, গাঁৱে-ভূঞে প্ৰতিবাদকাৰী জনতাই কা বিৰুদ্ধে প্ৰৱল প্ৰতিবাদী আন্দোলন গঢ়ি তুলিছিল। উজনি-নামনি, উত্তৰ-দক্ষিণ আনকি বৰাক উপত্যকাকো কা বিৰোধী আন্দোলনে কঁপাই তুলিছিল। আন্দোলনৰ প্ৰাৱল্যত বন্ধ হৈ গৈছিল ৰাজ্য সকলো শিক্ষানুষ্ঠান, অফিচ-কাছাৰী। সম্পৰ্ণৰূপে স্তব্ধ হৈ গৈছিল যাতায়াত ব্যৱস্থা।\nইমানৰ পিছতো চৰম মিথ্যাচাৰেৰে কেন্দ্ৰীয় গৃহমন্ত্ৰী অমিত শ্বাহ আৰু ৰাষ্ট্ৰীয় সভাপতি জেপি নাড্ডাই বিজেপিৰ চৰকাৰৰ দিনত যোৱা পাঁচ বছৰে অসমত কোনো প্ৰতিবাদ হোৱা নাই, আৰক্ষীৰ গুলীত এজনো লোকৰ মৃত্যু হোৱা নাই আৰু এবাৰো সান্ধ্য আইন জাৰি কৰিবলগীয়া পৰিস্থিতিৰ সৃষ্টি হোৱা নাই বুলি কৈ অসমৰ সাধাৰণ আৰু প্ৰতিবাদী জনতাক চূড়ান্তভাৱে অপমান কৰা নাই নে?


মৰ্মান্তিক! নাতিক সংক্ৰমণৰ পৰা ৰক্ষা কৰিবলৈ ৰে'লৰ আগত জাপ দিলে কোৰোণাত আক্ৰান্ত ককাক-আইতাকেkota-corona-s-awe-elderly-couple-committed-suicide-in-coaching-city– News18 Assam\nমৰ্মান্তিক! নাতিক সংক্ৰমণৰ পৰা ৰক্ষা কৰিবলৈ ৰে'লৰ আগত জাপ দিলে কোৰোণাত আক্ৰান্ত ককাক-আইতাকে\nUpdated:May 3, 2021, 4:22 PM IST\nFear of covid-19 : কোৰোণা পজিটিভ বৃদ্ধ দম্পতীৰ চৰম পন্থা । নাতিক কোভিড সংক্ৰমিত হোৱাৰ পৰা ৰক্ষা কৰিবলৈ ৰে'লৰ সন্মুখত জঁপিয়াই কৰিলে আত্মহত্যা।\nদেশত কোৰোণা কালৰ এই জটিল সময়ৰ মাজতে প্ৰশিক্ষণৰ চহৰ কোটাত সংঘটিত হৈছে এক দুখজনক ঘটনা। নাতিক কোভিড সংক্ৰমিত হোৱাৰ পৰা ৰক্ষা কৰিবলৈ ৰে'লৰ সন্মুখত জঁপিয়াই নিজৰ জীৱন শেষ কৰিলে চহৰখনৰ কোৰোণাত আক্ৰান্ত বৃদ্ধ দম্পত্তিয়ে। যি খবৰ বিয়পি পৰাৰ লগে লগেই অঞ্চলজুৰি তীব্ৰ চাঞ্চল্যই বিৰাজ কৰাৰ লগতে হতবাক হৈ পৰে বৃদ্ধ দম্পত্তিটোৰ পৰিয়ালৰ লোকসকল।\nঘটনাৰ সন্দৰ্ভত কোটাৰ উপ আৰক্ষী অধীক্ষক ভাগৱত সিং হিঙ্গাদেয়ে কয় যে, দেওবাৰে সংঘটিত হয় এই ঘটনা। ৰে'ল ক'লনী অঞ্চলৰ পুৰোহিতজীৰ তাপৰিৰ বাসিন্দা হীৰালাল বৈৰাভা (৭৫) আৰু তেওঁৰ পত্নী শান্তি বৈৰাভা (৭৫) এদিন পূৰ্বে কোভিড পজিটিভৰূপে চিনাক্ত হৈছিল। ইয়াৰ পিছতে দুয়ো তীব্ৰ মানসিক চাপত আছিল আৰু তেওঁলোকক হোম কোৱাৰেণ্টাইন কৰা হৈছিল । কিন্তু তেওঁলোকৰ পৰা যাতে নাতি ৰোহিতৰ দেহলৈ কোৰোণা সংক্ৰমিত নহয় এই বিষয়ক লৈ দুয়ো অতি চিন্তিত হৈ পৰিছিল।\nতাৰ পিছতেই দেওবাৰে দুয়ো পৰিয়ালক অৱগত নকৰাকৈয়ে ঘৰৰ পৰা ওলাই গৈছিল আৰু কোটাৰ পৰা দিল্লী অভিমুখী ৰে'লৱে ট্ৰেকত উপস্থিত হৈছিল। শেষত দুয়ো ৰেলখনৰ সন্মুখত জঁপিয়াই আত্মহত্যা কৰিছিল। এই তথ্য লাভ কৰাৰ পিছতে ৰে'লৱে কলনী আৰক্ষী ঘটনাস্থলীত উপস্থিত হয় আৰু বৃদ্ধ দম্পত্তিটোৰ মৃতদেহ এমবিএছ চিকিৎসালয়ৰ শৱগৃলৈ লৈ যায়। প্ৰাথমিক অনুসন্ধানত প্ৰকাশ পাইছে যে, দম্পত্তিটোৱে ৮ বছৰ পূৰ্বে তেওঁলোকৰ সৰু পুত্ৰক হেৰুৱাইছিল। আৰু এনে পৰিস্থিতিৰ মাজত তেওঁলোকে নিজৰ নাতি-নাতিনীক হেৰুৱাব বিচৰা নাছিল। যদিও আৰক্ষীয়ে এই সম্পৰ্কত আৰু অধিক তদন্ত অব্যহত ৰাখিছে ।\nলক্ষ্যণীয় যে, ৰাজস্থানৰ আটাইতকৈ সংক্ৰমিত চহৰসমূহৰ ভিতৰত আছে কোটা । য'ত কোৰোণাৰ পৰিস্থিতি অতি বিপদজনক হৈ পৰিছে আৰু কোটা মহানগৰৰ চিকিৎসালয়সমূহ কোৰোণা সংক্ৰমিত ৰোগীৰে ভৰি পৰিছে\nFirst published: May 3, 2021, 4:22 PM IST